প্ৰতিবিম্ব | প্ৰাঞ্জল দাস | সন্ধান | Xondhan | Assamese eMagazine\nYou are at:Home»অন্যান্য»প্ৰতিবিম্ব\nBy প্ৰাঞ্জল দাস on October 16, 2015 অন্যান্য, কথাশিল্প\nবিনীতা মানুহজনী উচপ খাই উঠিল। এক মুহুৰ্তৰ বাবে তাই থৰ লাগি টিভিৰ পৰ্দালৈ চালে আৰু তাৰপাছত তাইৰ মনৰ ভিতৰত থকা চেহেৰাটোৰ সৈতে ছোৱালীজনী ৰিজাই চাবলৈ চেষ্টা কৰিলে। অৰুণ ওচৰতে পেপাৰখন লৈ বহি আছিল। ৰাতিপুৱা অফিচলৈ যোৱাৰ লৰালৰিত তাৰ অইন কামৰ বাবে সময় নাথাকে। গধূলিৰ এইখিনি সময়ত সি টিভিৰ নিউজ শুনাৰ লগতে পেপাৰখনত চকু ফুৰোৱা দুয়োটা কাম সমানে চলাই থাকে। বিনীতালৈ চাই সি খন্তেক ৰ’ল আৰু মাতটো যিমান পাৰি সৰুকৈ উলিয়াই সুধিলে,\n-“নাই একো নাই।”\n-“কোনোবা চিনাকী মানুহ দেখা পালা নে কি!” অৰুণে হাঁহি মাৰি কথাটো সহজ কৰিবৰ চেষ্টা কৰিলে।\n-“নাই কোননো চিনাকী মানুহ ওলাব!” টিভিৰ চেনেলটো সলাই থৈ তাই পাকঘৰলৈ আহিল।\nপুৰণি দিনবোৰে বিনীতাৰ মনত ঢৌ খেলাই থৈ গ’ল। তাই তেতিয়া মেট্ৰিক পাছ কৰিছে মাত্ৰ। ঘৰৰপৰা বাহিৰত প্ৰথমবাৰৰ বাবে পঢ়িবলৈ ওলাই আহিছে। তাহাত থকা হোষ্টেলটোৰ সেইটো নতুন ব্লক। নতুন ব্লকটোত সেইবাৰ তাহাত আটাইকেইজনী সমবয়সীয়া, হায়াৰ ছেকেণ্ডাৰী ফাৰ্ষ্ট ইয়েৰৰ। গতিকে হোষ্টেলত চিনিয়ৰৰ ৰেগিঙ হোৱাৰ সুযোগ-সুবিধা অলপো নাই। প্ৰথম সপ্তাহৰ ভিতৰত এজনী-দুজনীকৈ আটাইবোৰ ছোৱালী আহি পোৱাৰ পিছত তাহাতৰ মাজত সৰুকৈ এটা চিনাকী পৰ্ব অনুষ্ঠান হৈছিল, হোষ্টেলৰ কমন ৰূমত।\n-“নমস্কাৰ! মোৰ নাম বিনীতা বৈশ্য।” তাইৰ কথাবোৰৰ সুৰ যেন আনবোৰ ছোৱালীৰ সৈতে কৰবাত অলপ অমিল- সেয়া তাইয়ো অনুভৱ কৰিছিল। কিন্ত্ত তাইৰ উপায় নাছিল। ঘৰ নলবাৰীত বুলি ক’বলৈ পোৱাৰ আগতেই পাছফালৰ পৰা এটা সৰু চিঞঁৰ ভাঁহি আহিছিল- “অ’অ ঢেকেৰী!”\nহলঘৰটোত ভাঁহি উঠা হাঁহিৰ ভৰত তাই গোটেই মানুহজনী কোঁচ-মোঁচ খাই পৰিছিল। তাচ্ছ্ল্যৰ সেই এটা মাঁথো শব্দই তাইক গোটেই মানুহজনীক এফালৰ পৰা চেপি-খুন্দি আনিছিল। তাইৰ বুজিবলৈ বাকী নাছিল-সেয়া হোষ্টেলৰ আটাইতকৈ স্মাৰ্ট ছোৱালী অদিতিৰ মাত। প্ৰথম অহাৰ দিনাৰ পৰাই তাই গোটেই হোষ্টেলখনতে ৰাজত্ব কৰিবলৈ অহাৰ দৰে আও-ভাৱত আছিল। অইনৰ ভাল পোৱা বেয়া পোৱা ভাবি চাবলৈ যেন তাইৰ সময় নাই। মনৰ ভিতৰতে ক্ষোভবোৰ সামৰি বিনীতাই নিজৰ পৰিচয় দিছিল। পিছৰফাললৈ তাইৰ মাতটো থুকা-থুকি হৈছিল।\nতাৰ পিছৰ কলেজৰ দিনবোৰত তাই কেইবাবাৰো সেই একেটা শব্দৰ মুখামুখি হৈছিল। কেতিয়াবা তাই অস্বস্তিত পৰিছিল। কেতিয়াবা বিৰক্তি লাগিছিল। কোনোবাদিনা বিৰক্তিবোৰ থূপ খাই খাই খঙৰ ৰূপ লৈছিল। তাইৰ চিঞঁৰি চিঞঁৰি ক’বৰ মন গৈছিল, “অ’ হয় দে মই নলবাইৰা। কি হলনো তাতে! নলবাৰীখন কি অসমৰ নহে না কি!” সেই পাঁচটা বছৰত তাই কোনোদিনে অদিতিৰ সৈতে সহজ হ’ব নোৱাৰিলে। তথাকথিত উজনি-নামনিৰ পাৰ্থক্যৰ ৰেখাডালে তাহাত দুইজনীক সদায়েই আঁতৰ কৰি ৰাখিলে।\nতাৰ পিছত বিনীতা ইউনিভাৰ্চিটিলৈ আহিল। এম এৰ প্ৰথম বছৰটোত পঢ়ি থাকোতেই তাহাতৰ ঘৰলৈ অৰুণহঁতৰ পৰিয়াল আহিছিল। ভাল চাকৰি কৰা দৰা ওলাইছে, মাক-দেউতাকে স্বভাৱ-পাতি ভাল দেখিছে গতিকে তায়ো বিয়াৰ বাবে সাজু হ’ব লাগে। সহজ-সৰল মধ্যবিত্ত পৰিয়ালৰ ছোৱালী হিচাপে তাই এইখিনিকে বুজি পাইছিল। পুৰণি লগৰ সকলোকে বিয়ালৈ মাতিবলৈ তাই চেষ্টা কৰিছিল। বিয়াৰ হোমগোমতে লগৰ কোনোবা এজনীৰ মুখত তাই শুনিছিল-“অদিতি আজিকালি দিল্লীত থাকে। পি এইচ ডিত জইন কৰিছে।”\nশাক-পাচলি কেইটা কটা-বচা কৰি থাকোতেও তাইৰ মনত পুৰণি কথাবোৰে দোলা দি থাকিল। টিভিৰ বাতৰিটোৰ কথাকেইটাৰে মিলাই মিলাই তাই মনৰ মাজতে ছবি এখন তৈয়াৰ কৰি ল’লে। এইখিনি মুহুৰ্তত তাইৰ মনৰ অৱস্থাটো কেনে হোৱা উচিত তাই একো ভাবি নাপালে।\nপাকঘৰৰ কাম-কাজ সকলো সামৰি উঠি বিচনাত পৰাৰ আগেয়ে তাই এনেয়ে এবাৰ টিভিটো অন কৰি চালে। নিউজ চেনেলকেইটাত তেতিয়াও সেই গধূলিৰ একে কেইটা ফুটেজকে দেখুৱাই একে কেইটা বাতৰিকে দোহাৰি আছিল।\n“…দিল্লীত পুনৰ অসমৰ যুৱতী বৈষম্যৰ বলি…” অদিতিয়ে ৰিপ’ৰ্টাৰ কেইজনৰ আগত ঘটনাটোৰ বিৱৰণ দি আছে। “মই এক্সুৱেলি শ্বপিং কৰিবলৈ ওলাই আহিছিলোঁ। সিহঁত কেইটা ম’লটোৰ ফ্ৰণ্টতে থিয় হৈ আড্ডা দি আছে। তাৰ পিছত মন কৰিলোঁ সিহঁতে মোলৈ অলপ বেলেগ চাৱনিৰে চাইছে.. সুহুৰিয়াইছে… তাৰ পিছত ‘এই চিংকী’ বুলি….।\nমনৰ ভিতৰত হেজাৰবাৰ চেষ্টা কৰিও তাই অদিতিৰ প্ৰতি সহানুভূতিৰ ভাব অলপ বিচাৰি নাপালে। তাই চেনেলটো সলনি কৰি দিলে।\n-প্ৰাঞ্জল দাস, জি আই এম টি, তেজপুৰ\nঅম্বুবাচী মেলা - ২০১৪\nPrevious Articleহাৰিয়া খাই হাতীয়ে পিন্ধিলে জোতা\nNext Article তুলসী পাতৰ কিছু দৰকাৰী তথ্য


ম্যানমাৰ - অসমীয়া ৱিকিপিডিয়া\n(ব্ৰহ্মদেশৰ পৰা পুনঃনিৰ্দেশিত)\nম্যানমাৰৰ অৱস্থান (green)\nASEANৰ মেপত (dark grey) — [Legend]\n19°45′N 96°6′E / 19.75°N 96.1°E / 19.75; 96.1\n- ৰাষ্ট্ৰপতি ৱিন মিণ্ট\n- State Counsellor আং চান চ্যু কি\n- Pagan Dynasty 23 December 849\n- Toungoo Dynasty 16 October 1510\n- Konbaung Dynasty 29 February 1752\n(যুক্তৰাষ্ট্ৰৰ পৰা)4January 1948\n- Coup d'état ২ মাৰ্চ, ১৯৬২\n- নতুন সংবিধান 30 March 2011\n- মুঠ ৬,৭৬,৫৭৮ বৰ্গ কিমি (40th)\n২,৬১,২২৭ বৰ্গ মাইল\n- জলভাগ (%) ৩.০৬ (২০,৭০৩ বৰ্গ কিমি)\n- 2010 আনুমানিক ৬,০২,৮০,০০০'"`UNIQ--ref-০০০০০০০০-QINU`"' (২৪th'"`UNIQ--ref-০০০০০০০১-QINU`"')\n- ১৯৮৩ লোকপিয়ল ৩,৩২,৩৪,০০০\nজিডিপি (পিপিপি) 2012 আনুমানিক\n- মুঠ $89.461 billion\n- জনমুৰি $1,405\nজিডিপি (নামমাত্ৰ) 2012 আনুমানিক\n- মুঠ $53.140 billion\n- জনমুৰি $854\nমানৱ উন্নয়ন সূচক (2012) 0.498 (149th)\nম্যানমাৰ (ইংৰাজী: Myanmar) হৈছে দক্ষিণ-পূৱ এছিয়াৰ এখন স্বাধীন ৰাষ্ট্ৰ। ম্যানমাৰ দেশৰ অন্য এক নাম হৈছে ব্ৰহ্ম দেশ (ইংৰাজী: Burma)। Republic of the Union of Myanmar হৈছে এই দেশৰ চৰকাৰী নাম। কোনো কোনো ৰাষ্ট্ৰই এই দেশক Union of Burma বুলিও কয়। চীন, থাইলেণ্ড, ভাৰত, লাওচ আৰু বাংলাদেশ ম্যানমাৰৰ সীমান্তৱৰ্তী ৰাষ্ট্ৰ। ম্যানমাৰৰ সৰ্বমুঠ চাৰিসীমাৰ ১,৯৩০ কিল'মিটাৰ (১,২০০ মাইল) অংশ হৈছে বংগোপসাগৰ আৰু আন্দামান সাগৰৰ তীৰ অঞ্চল। প্ৰায় ৬০ মিলিয়ন জনসংখ্যাৰে ম্যানমাৰ জনসংখ্যাৰ ফালৰপৰা পৃথিৱীৰ ভিতৰত চতুৰ্দ্বিংশ স্থানত আছে। ম্যানমাৰৰ মুঠ মাটিকালি হৈছে ৬.৭৬,৫৭৮ বৰ্গকিল'মিটাৰ আৰু মাটিকালিৰ ভিত্তিত ম্যানমাৰ হৈছে পৃথিৱীত চল্লিশতম বৃহৎ ৰাষ্ট্ৰ। দক্ষিণ-পূৱ এছিয়াৰ ভিতৰত মাটিকালিৰ ভিত্তিত ম্যানমাৰ দ্বিতীয় বৃহৎ ৰাষ্ট্ৰ।\n১৯৬২ চনৰপৰা ২০১১ চনলৈকে ম্যানমাৰ সৈনিক শাসনৰ অধীনত আছিল। ৰাষ্ট্ৰসংঘ আৰু অন্য বহুতো সংস্থাই এই সময়চোৱাত ম্যানমাৰত বিভিন্ন ধৰণে মানৱাধিকাৰৰ উলংঘন হোৱা বুলি অভিযোগ কৰিছে। শিশুক সৈন্য হিচাপে ব্যৱহাৰ, ধৰ্ষণ, শিশু শ্ৰমিকৰ ব্যৱহাৰ, মানৱ দেহৰ ব্যৱসায়, দাসত্ত্ব, বাক-স্বাধীনতাৰ উলংঘন ইত্যাদি হৈছে এই সময়চোৱাত ম্যানমাৰৰ ওপৰত একে সংস্থাবিলাকে অনা কিছু অভিযোগ। ২০১০ চনত ম্যানমাৰৰ বিখ্যাত মানৱাধিকাৰ কৰ্মী আং চান চ্যু কিৰ মুক্তিৰ পিছৰেপৰাই এই ৰাষ্ট্ৰই বিশ্বৰ বাকী ৰাষ্ট্ৰসমূহৰ লগত সম্পৰ্কৰ উন্নতি ঘটাবলৈ সক্ষম হৈছে। ইউৰোপীয়ান ইউনিয়ন আৰু আমেৰিকা যুক্তৰাষ্ট্ৰই ম্যানমাৰৰ ওপৰত প্ৰয়োগ কৰা বিভিন্ন অৰ্থনৈতিক বাধা-নিষেধো এতিয়া উঠাই লৈছে।মুক্তা, তেল আৰু প্ৰাকৃতিক গেছ তথা অন্যান্য খনিজ সামগ্ৰী হৈছে ম্যানমাৰৰ প্ৰাকৃতিক সম্পদ। ২০১১ চনৰ তথ্যমতে ম্যানমাৰৰ ৰষ্ট্ৰীয় উৎপাদন আছিল ৮২.৭ বিলিয়ন আমেৰিকান ডলাৰ আৰু ৰাষ্ট্ৰীয় উন্নয়নৰ হাৰ আছিল ৫.৫%।\n২০১৩ চনত বিভিন্ন সংস্থাৰ প্ৰতিবেদন মতে ম্যানমাৰ কৰ্তৃপক্ষই পশ্চিম ম্যানমাৰৰ পৰা তাৰ সংখ্যালঘু ৰহিঙ্গিয়া সকলক উচ্ছেদ কৰা আৰম্ভ কৰিছে। ইয়াৰ পৰিণামস্বৰূপে বহুতো ৰহিঙ্গিয়া শৰনাৰ্থীয়ে ম্যানমাৰ পৰিত্যাগ কৰি চুবুৰীয়া বাংলাদেশ আৰু থাইলেণ্ডলৈ পলায়ন কৰিছে।\n১৯৮৯ চনত ইয়াৰ সৈনিক প্ৰশাসনে দেশৰ বিভিন্ন ঠাইৰ নাম পুৰণা ঔপনিৱেশিক শাসনে প্ৰচলন কৰা নামৰপৰা সলনি কৰা আৰম্ভ কৰে। এই প্ৰক্ৰিয়াত প্ৰশাসনে বাৰ্মা নামটোৰ ঠাইত দেশখনৰ নাম ম্যানমাৰ বুলি নামাকৰন কৰে। কিন্তু এই পুনঃ নামাকৰনৰ বিষয়টো এতিয়াও বিতৰ্কিত। দেশৰ বহুতো ৰাজনৈতিক আৰু জাতীয় বিৰোধী দলে এতিয়াও বাৰ্মা নামটোৰে ব্যৱহাৰ কৰে, এওঁলোকৰ মতে সৈনিক প্ৰশাসনৰ দেশখনৰ পুনঃ নামাকৰন কৰাৰ কোনো অধিকাৰ নাই। এই দেশৰ চৰকাৰী নাম হৈছে Republic of the Union of Myanmar (মান: ပြည်ထောင်စု သမ္မတ မြန်မာနိုင်ငံတော်, Pyidaunzu Thanmăda Myăma Nainngandaw), কিন্তু কিছু ৰাষ্ট্ৰই এই নামটো গ্ৰহণ কৰা নাই আৰু ইয়াৰ পৰিৱৰ্তে এই ৰাষ্ট্ৰ সমূহে Union of Burma নামটোৰ ব্যৱহাৰ কৰে।\nইংৰাজীত এই দেশখনক বাৰ্মা আৰু ম্যানমাৰ, দুয়োটা নামেৰেই জনা যায়। এই দুয়োটা নামেই আহিছে দেশখনৰ সংখ্যাগৰিষ্ঠ বামাৰ জনগোষ্ঠীৰ নামৰপৰা। ম্যানমাৰ শব্দটো আহিছে এই জনগোষ্ঠীৰ লিখিত নামৰপৰা, আনহাতে বাৰ্মা নামটো আহিছে এই জনগোষ্টীৰ কথিত বামাৰ নামটোৰ পৰা। কথনশৈলীৰ ওপৰত ভিত্তি কৰি ইয়াৰ দুটা উচ্চাৰণ আছে, এটা হৈছে বামা আৰু আনটো হৈছে ম্যানমাঃ। বাৰ্মা নামটো ব্ৰিটিছ ঔপনিৱেশিক শাসনৰ সময়ৰেপৰা প্ৰচলিত।\nইংৰাজ যুক্তৰাজ্য আৰু কানাডাকে ধৰি অন্যান্য বহুতো দেশে বাৰ্মা নামটোৰে ব্যৱহাৰ কৰে। আমেৰিকা যুক্তৰাজ্যই বাৰ্মা নামটোৰে ব্যৱহাৰ কৰে যদিও আমেৰিকাৰ গৃহ বিভাগৰ ৱেবচাইটত বাৰ্মা(ম্যানমাৰ) বুলি উল্লেখ আছে, আৰু বাৰাক ওবামাই এই ৰাষ্ট্ৰক ম্যানমাৰ বুলি উল্লেখ কৰিছে। ৰাষ্ট্ৰসংঘ, দক্ষিণ-পূৱ এছীয় ৰাষ্ট্ৰসংঘ, ৰাছিয়া, ফ্ৰান্স, জাৰ্মানী, চীন, ভাৰত, নৰৱে, অষ্ট্ৰেলিয়া আৰু জাপানে ম্যানমাৰ নামটো ব্যৱহাৰ কৰে। এই দেশক অন্যান্য নামেৰেও জনা যায়, যেনে- স্পেইন আৰু ইটালীত বিৰ্মানিয়া, ব্ৰাজিলত মিয়ানমাৰ ইত্যাদি।\nদক্ষিণ-পূৱ এছিয়াৰ কিছুমান প্ৰাথমিক স্তৰৰ সভ্যতা ম্যানমাৰত বিকশিত হৈছিল, যেনে প্যু আৰু মন। নানঝাও ৰাজ্যৰ বাৰ্মান সকলে খ্ৰীষ্টীয় নৱম শতিকাত ইৰাৱতী নদীৰ উজনিৰ উপত্যকাত প্ৰৱেশ কৰে। ১০৫০-অৰ দশকত এই ভূখণ্ডত পাগান সাম্ৰাজ্যৰ প্ৰতিষ্ঠাৰ পিছত লাহে লাহে বাৰ্মিজ ভাষা আৰু সংস্কৃতিয়ে এই অঞ্চলত প্ৰাধান্য লাভ কৰে। বৌদ্ধ ধৰ্মৰ ঠেৰাৱড় পন্থা লাহে লাহে এই অঞ্চলৰ প্ৰধান ধৰ্ম হৈ পৰে। ১২৭৭-১৩০১ চন সময়ছোৱাত হোৱা মংগোল আক্ৰমণত পাগান সাম্ৰাজ্যৰ পতন হয় আৰু তাৰ ঠাইত বহুসংখ্যক ৰাজ্যৰ সৃষ্টি হয় আৰু এই ৰাজ্য বিলাকে নিজৰ মাজতে যুদ্ধ বিগ্ৰহ কৰাত ব্যস্ত হৈ পৰে। টাউংগু বংশই এই ৰাজ্য সমূহক পুনৰ একগোট কৰিবলৈ সক্ষম হয় আৰু তাৰ পিছৰ কিছু সময়লৈকে এই সাম্ৰাজ্যখন দক্ষিণ-পূৱ এছিয়াৰ বুৰঞ্জীত সৰ্ববৃহৎ বুলি পৰিগণিত হোৱা সাম্ৰাজ্য হৈ থাকে। উনবিংশ শতিকাৰ আৰম্ভণিৰ সময়ছোৱাত কনবাউঙ বংশই আজিৰ ম্যানমাৰ, মণিপুৰ আৰু অসমৰ কিছু অংশ সামৰা এক অঞ্চলত শাসন কৰে। ১৯৪৮ চনত ম্যানমাৰে স্বাধীনতা লাভ কৰাৰ পিছৰেপৰা ইয়াত বাস কৰা জনগোষ্ঠী বিলাকৰ মাজত এক সুদীৰ্ঘ গৃহযুদ্ধ চলি আহিছে যাৰ আজিও মীমাংসা হোৱা নাই। ১৯৬২ চনৰপৰা ২০১১ চনলৈকে ম্যানমাৰত সামৰিক শাসন আছিল। ২০১০ চনত হোৱা সাধাৰণ নিৰ্বাচনৰ পিছত ম্যানমাৰৰ জুনতা প্ৰশাসনক ২০১১ চনত ক্ষমতাচ্যুত কৰা হয়। তাৰ পিছত ম্যানমাৰত এক জনতা চৰকাৰ প্ৰতিষ্ঠা কৰা হয়। তথাপিও ম্যানমাৰৰ প্ৰশাসনত সামৰিক বাহিনীয়ে এক বৃহৎ প্ৰভুত্ব বজাই ৰাখিছে।\n↑ 1.0 1.1 "Asian Development Bank and Myanmar: Fact Sheet". Asian Development Bank. 30 April 2012. http://www.adb.org/Documents/Fact_Sheets/MYA.pdf। আহৰণ কৰা হৈছে: 2012-11-20.\n↑ "The World Factbook". Cia.gov. https://www.cia.gov/library/publications/the-world-factbook/rankorder/2119rank.html?countryName=Burma&countryCode=bm&regionCode=eas&rank=24#bm। আহৰণ কৰা হৈছে: 2013-07-06.\n↑ 3.0 3.1 3.2 3.3 "Burma (Myanmar)". International Monetary Fund. http://www.imf.org/external/pubs/ft/weo/2013/01/weodata/weorept.aspx?sy=2011&ey=2013&scsm=1&ssd=1&sort=country&ds=.&br=1&pr1.x=55&pr1.y=18&c=518&s=NGDPD%2CNGDPDPC%2CPPPGDP%2CPPPPC%2CLP&grp=0&a=। আহৰণ কৰা হৈছে: April 2013.\n↑ Ammon, Ulrich (2004). Sociolinguistics: An International Handbook of the Science of Language and Society. Volume 3/3 (2nd সম্পাদনা). Walter de Gruyter. পৃষ্ঠা. 2012. ISBN 3-11-018418-4. http://books.google.com/?id=LMZm0w0k1c4C&pg=PA2012। আহৰণ কৰা হৈছে: 23 May 2013.\n↑ "Burma". Hrw.org. http://www.hrw.org/burma। আহৰণ কৰা হৈছে: 2013-07-06.\n↑ "Myanmar Human Rights | Amnesty International USA". Amnestyusa.org. http://www.amnestyusa.org/our-work/countries/asia-and-the-pacific/myanmar। আহৰণ কৰা হৈছে: 2013-07-06.\n↑ "World Report 2012: Burma | Human Rights Watch". Hrw.org. http://www.hrw.org/world-report-2012/world-report-2012-burma। আহৰণ কৰা হৈছে: 2013-07-06.\n↑ Aamer Madhani (16 November 2012). "Obama administration eases Burma sanctions before visit". USA Today. http://www.usatoday.com/story/theoval/2012/11/16/obama-lifts-sanctions-burma-visit/1710253/। আহৰণ কৰা হৈছে: 15 May 2013.\n↑ Thomas Fuller; Paul Geitner (23 April 2012). "European Union Suspends Most Myanmar Sanctions". The New York Times. http://www.nytimes.com/2012/04/24/world/asia/eu-suspends-sanctions-on-myanmar.html.\n↑ 10.0 10.1 "Burma". The World Factbook. Central Intelligence Agency. https://www.cia.gov/library/publications/the-world-factbook/geos/bm.html। আহৰণ কৰা হৈছে: 18 November 2012.\n↑ "Rights group accuses Myanmar of 'ethnic cleansing'". CNN.com. http://www.cnn.com/2013/04/22/world/asia/myanmar-rohingya-report। আহৰণ কৰা হৈছে: 2013-07-06.\n↑ Phil Robertson, deputy Asia director (2013-04-22). "Burma: End ‘Ethnic Cleansing’ of Rohingya Muslims | Human Rights Watch". Hrw.org. http://www.hrw.org/news/2013/04/22/burma-end-ethnic-cleansing-rohingya-muslims। আহৰণ কৰা হৈছে: 2013-07-06.\n↑ Houtman, Gustaaf (1999). Mental culture in Burmese crisis politics. ILCAA Study of Languages and Cultures of Asia and Africa Monograph Series No. 33. Institute for the Study of Languages and Cultures of Asia and Africa. পৃষ্ঠা. 43–47. ISBN 978-4-87297-748-6. http://books.google.co.uk/books?id=bV3shLzx0B4C&lpg=PP1&dq=mental%20culture%20in%20burmese%20crisis%20politics&hl=it&pg=PR1#v=onepage&q=myanmar&f=false.\n↑ Steinberg, David I. (February 2002). Burma: The State of Myanmar. Georgetown University Press. পৃষ্ঠা. xi.\n↑ "Government of the Union of Burma". http://www.ncgub.net/। আহৰণ কৰা হৈছে:3May 2012.\n↑ 16.0 16.1 Dittmer, Lowell (2010). Burma Or Myanmar? The Struggle for National Identity. World Scientific. পৃষ্ঠা. 2. http://books.google.co.uk/books?id=aoHP2Q2I1p4C&lpg=PA103&ots=C9AfQULR5Q&dq=9789814313643&pg=PA2.\n↑ "Burma or Myanmar? Obama calls it both on visit" (News and blogging). Asian Correspondent. Associated Press (Bristol, England: Hybrid News Limited). 19 November 2012. http://asiancorrespondent.com/92211/burma-or-myanmar-obama-calls-it-both-on-visit//। আহৰণ কৰা হৈছে: 19 November 2012. "Yangon, Burma (AP) — Officially at least, America still calls this Southeast Asian nation Burma, the favored appellation of dissidents and pro-democracy activists who opposed the former military junta's move to summarily change its name 23 years ago."\n↑ "Hosting Burma’s Leader, Obama Repeatedly Calls the Country ‘Myanmar’". CNS News. 21 May 2013. http://cnsnews.com/news/article/hosting-burma-s-leader-obama-repeatedly-calls-country-myanmar। আহৰণ কৰা হৈছে: 30 July 2013.\n↑ "Should it be Burma or Myanmar?". BBC News. 26 September 2007. http://news.bbc.co.uk/2/hi/uk_news/magazine/7013943.stm। আহৰণ কৰা হৈছে:2August 2013.\n↑ "Burma vs. Myanmar: What's inaName". DW. 1 September 2007. http://www.dw.de/burma-vs-myanmar-whats-in-a-name/a-2804762। আহৰণ কৰা হৈছে:2August 2013.\n↑ Mudditt, Jassica (19 November 2012). "Burma or Myanmar: Will the US make the switch?". http://www.mmtimes.com/index.php/special-features/153-sanctions-to-sucess/3187-burma-or-myanmar-will-the-us-make-the-switch.html। আহৰণ কৰা হৈছে:2August 2013.\n↑ "Myanmar country brief". http://www.dfat.gov.au/geo/myanmar/myanmar_brief.html। আহৰণ কৰা হৈছে: 30 July 2013.\n↑ "Sala de Imprensa: Situação em Mianmar". Institutional website (Itamaraty). 27 September 2007. http://www.itamaraty.gov.br/sala-de-imprensa/notas-a-imprensa/2007/09/27/situacao-em-mianmar/। আহৰণ কৰা হৈছে:2April 2012.\n↑ Dougald JW O'Reilly (2007). Early civilizations of Southeast Asia. প্ৰকাশক United Kingdom: Altamira Press. ISBN 0-7591-0279-1.\n↑ Lieberman 2003: 152\nৱিকিমিডিয়া কমন্সত ম্যানমাৰ সম্পৰ্কীয় মিডিয়া ফাইল আছে।\nম্যানমাৰ বিষয়ে Curlie (DMOZ)-ত থকা তথ্য\nস্থানাংক: 22°N 96°E / 22°N 96°E / 22; 96\n"https://as.wikipedia.org/w/index.php?title=ম্যানমাৰ&oldid=279608"ৰ পৰা অনা হৈছে\nএই পৃষ্ঠাখন 30 মে' 2021 তাৰিখে ০৮:০০ বজাত অন্তিম সংশোধন কৰা হৈছিল।


সাম্প্ৰতিক পৰিস্থিতিত লিখকৰ দায়িত্ব - সাহিত্য ডট অৰ্গ\nঅতি প্ৰাচীন কালৰে পৰাই ‘সহনশীলতা’ ভাৰতীয় সংস্কৃতিৰ এক অঙ্গ বুলি স্বীকৃতি পাই আহিছে। বেদ, পুৰাণ, উপনিষদ, মহাভাৰত, ৰামায়ণ আদিৰ পাতে পাতে ভাৰতীয় লোকৰ সহনশীলতাৰ কাহিনী ঠাহ খাই আছে। কবিগুৰুৱেও ভাৰতীয় সভ্যতাৰ দোহাই দি ‘মিলিব লাগে, মিলাব লাগে’ৰ মহামন্ত্ৰকে আকৌ দোহাৰিছিল। সেয়েহে লিখিছিল-\n“হেথায় আর্য, হেথা অনার্য, হেথায় দ্রাবিড় চীন—\nএই ‘মিলিব লাগে, মিলাব লাগে’ৰ বেলিকা আমাৰ অসমখন এখোজ আগত যেন লাগে। সময়ৰ সোঁতত ৰজাঘৰে যুজ-বাগৰ কৰি তুলাপাত বা কাগজৰ পাতত নিজৰ নিজৰ সীমা আঁকি লয়। কিন্তু ইয়াৰ স্থানীয় বাসিন্দা সকলক চিৰদিনলৈ সেই তুলাপাতত অঁকা সীমাৰ মাজত বান্ধি ৰাখিব নোৱাৰে। হিমালয়, পাটকাইৰ পাদদেশৰ এই সাতভনী সদায়ে এক হৈ আছে। ৰজাঘৰীয়া ৰঙাচকুৱে কাকো চিৰদিনলৈ আঁতৰাই নিব পৰা নাই। তাতে সময়ৰ সোঁতত আলহী হবলৈ অহা মুছলমান, আহোম, চাহ বনুৱা, ন-অসমীয়া.. সকলোৱে আহি অসমতে জিন গৈ সকলোৰে লগত মিলিজুলি ৰঙ-ধেমালিৰে থাকি নিজকে ‘অসমীয়া’ বুলি চিনাকি দি গৰ্বেৰে বাস কৰি থাকে।\nগুৰুজনাই ধৰ্মক ধিয়াই, ভাৰতবৰ্ষৰ বিভিন্ন তীৰ্থস্থান ভ্ৰমি, বিভিন্ন শাস্ত্ৰ-ভাগৱত পঢ়ি উঠি অসমৰ পাহাৰ-ভৈয়াম আদিৰ সকলো বাসিন্দা, সকলো ৰাইজ, সাধাৰণ চহা বনুৱা সকলোকে এক দেহ, এক প্ৰাণ হৈ থাকিবলৈহে দিহা দিলে। সুদুৰ বাগদাদৰ পৰা অহা শ্বাহমিলানেও অসমত আহি ‘আজান ফকীৰ’ নাম পাই, গৰ্বেৰে ঘোষণা কৰিলে, “মোৰ মনত ভেদভাৱ নাই অ’, আল্লা; মোৰ মনত ভিন-পৰ নাই অ’, আল্লা; হিন্দু কি মুছলমান, একেই আল্লাৰ ফৰমান, মোৰ মনত একেটি ভাৱ!”\n“ডিভাইড এণ্ড ৰুল” প্ৰণালীৰে গোটেই বিশ্ব শাসন কৰা ইংৰাজ সকলেও অসম ভূমিত ভেদাভেদৰ ভাব সৃষ্টি কৰিবলৈ সক্ষম নহ’ল। বৰঞ্চ খ্ৰীষ্টধৰ্ম প্ৰচাৰ কৰিবলৈ অহা ব্ৰনচন, ব্ৰাউন আদি চাহাবসকলেও অসমৰ লুইতৰ পানীৰ সোৱাদত, সকলো ভেদাভেদ পাহৰি, জাতিটো এক কৰিব পৰাকৈ, অসমীয়া ভাষাটোকহে বিশ্ব দৰবাৰত মুখ উজলাব পৰাকৈ ঠিয়দঙা দিব পৰাহে কৰি থৈ গ’ল। সেই ভাষাটোৱেই এতিয়া আমাৰ ‘অসমীয়া একতা’ৰ এক প্ৰধান শক্তি।\nআমাৰেই কিবা দুৰ্ভাগ্য, আজি কিছুদিনৰ পৰা গোটেই ভাৰতবৰ্ষৰ লগতে অসমতো ভেদাভেদৰ কথা বৰ বেছিকৈ প্ৰচাৰ হবলৈ আৰম্ভ কৰিছে। ‘কোনেও যেন কাকো সহ্য নকৰিব’, তেনে এক সামাজিক পৰিবেশৰ সৃষ্টি হৈছে। কাৰোবাৰ কোনো ন্যস্ত স্বাৰ্থৰ কথাত ভোল গৈ অসমীয়াই খুচৰি খুচৰি ভাই ভাইৰ মাজত আসোঁৱাহ উভাৰি, খিয়লা-খিয়লি কৰাত লাগিছে। যিকোনো ঠেৰুছিগা এজনেও হাতত সহজতে পোৱা বৈদ্যুতিক মাধ্যমত নিজকে কোনো গোষ্ঠীৰ ‘স্বয়ম্ভু নায়ক’ বুলি ভাবি যিহকে-তিহকে কবলৈ কুণ্ঠাবোধ নকৰা হৈছে। এসময়ত যি অসমীয়াই কিছুমান কথা উচ্চাৰণ কৰাটো ‘পাপ’ বুলি ভাবিছিল, কিছুমান ব্যক্তিয়ে এতিয়া তেনেবোৰ ‘সাম্প্ৰদায়িক ঘৃণা’ৰ কথাকে মুকলিকৈ বুকু ফিন্দাই কবলৈ কোনো সঙ্কোচবোধ নকৰা হ’ল। শাসন ব্যৱস্থাইও ‘চকুমুদা কুলী’ৰ ভাও ধৰি, তাতে আকৌ মাজে সময়ে এইবোৰ খিয়লা-খিয়লিৰ তুহঁজুইকণত বা-বতাহহে দিবলৈ চেষ্টা কৰা যেন বোধ হয়। গুৰুদুজনাৰ ওপৰিও বুৰঞ্জীৰ যুগৰে অসমৰ গৌৰবময় সমন্বয়ৰ উদাহৰণবোৰ আজি যেন তেনেই উৱলি গৈছে।\nএইখিনি সময়ত অসম আৰু অসমীয়াক ভালপোৱা লিখকসকলৰ হাতত এক গধুৰ দায়িত্ব আহি পৰিছে বুলি মোৰ বোধ হয়। সাৰ্বজনীনভাবে অসমৰ অসমীয়াই এতিয়াও পৰম্পৰাগতভাবে সমাজখনৰ প্ৰতিজন ব্যক্তিৰে সৈতে মিলিজুলি থাকিবলৈহে ভাল পায়। কিন্তু স্বাৰ্থজড়িত মহলে\nসংখ্যাত তাকৰ হলেও হুলস্থুলবোৰ ডাঙৰকৈ কৰি দেখুৱাইছে। ছপা প্ৰচাৰ মাধ্যম আৰু টি ভিত বাতৰি পৰিবেশন কৰা চেনেলসমূহৰো সততা নোহোৱা হ’ল। হিটলাৰৰ দিনৰ প্ৰচাৰ মন্ত্ৰী ‘গোৱেলচ’ৰ দৰে মিছা কথাটোকে কৌশলগত ভাবে বাৰম্বাৰ কৈ কৈ সাধাৰণ ৰাইজৰ আত্মবিশ্বাসৰ পতন ঘটাবলৈ সদা তৎপৰ হৈছে।\nএই সময়ত সচেতন অসমীয়া লিখকসকলে বৈদ্যুতিক প্ৰচাৰ মাধ্যমৰ শক্তিক যদি যথাযথ ভাবে প্ৰয়োগ কৰিব পাৰে তেন্তে অসমীয়া জাতিৰ এই গৌৰৱময় ইতিহাসৰ ওপৰত বাৰম্বাৰ আঘাত কৰিব বিচৰা এই অপশক্তিসমূহৰ ষড়যন্ত্ৰ বিকল কৰি সাম্প্ৰদায়িক সম্প্ৰীতিক আকৌ যথাযথ স্থানত অক্ষত ৰাখিব পাৰিব বুলি মোৰ বিশ্বাস। অসমীয়া লিখকসকলে এই সময়ত অসমীয়া সমাজৰ প্ৰকৃত চিত্ৰখন যদি নিৰ্ভুলকৈ গল্প, উপন্যাস, কবিতা আৰু বিভিন্ন আলোচনাত উপস্থাপন কৰি যায়, তেনেহলে এই অজীণ-পাতকী সকলে মিছাকথা বা কাল্পনিক ভীতিৰে স্থাপন কৰিব বিছৰা সাম্প্ৰদায়িক অসূয়াৰ ভেটি পৰ্য্যন্ত উৎখাত কৰিব পাৰিব।\nসাক্ষাৎকাৰত বিশেষ সহায়ঃ- অভিজিত দত্ত\nবানান শুধৰণিঃ- অভিজিত দত্ত, মৃণালজ্যোতি গোস্বামী, কলছুম বিবি, উৎপলা কৌৰ আৰু তুষাৰ ৰঞ্জন\nকাৰিকৰী সহায়ঃ- ড° দীপজ্যোতি বৰা, অংশুমান হাজৰিকা, ড° মনোজ মন কলিতা\nবিশেষ কৃতজ্ঞতাঃ- আলোচনীখনৰ আদিৰে পৰা প্ৰকাশলৈকে, সকলোবোৰ কথাকে তদাৰক কৰি থাকি, প্ৰয়োজনত আৱশ্যকীয় দিহা আদি দি সহায় কৰা বাবে ‘অসমীয়া কথা-বতৰা’ গোটৰ জ্যেষ্ঠ সদস্য আৰু প্ৰশাসক মৃদুল কুমাৰ শৰ্মালৈ মোৰ বিশেষ কৃতজ্ঞতা জনালোঁ।\nসাম্প্ৰতিক সময়ত লিখকৰ নে লেখকৰ দায়িত্ব? লেখকৰ হ’ব লাগে।\nসম্পাদকীয় পঢ়ি ভাল পালোঁ৷\nসাহিত্য ডট অৰ্গত ‘সাম্প্ৰতিক পৰিস্থিত লিখকৰ দায়িত্ব’ সম্পাদকীয়টো পঢ়িলো. ভাল লাগিল. লিখিব যদি হ’লে লিখিবলৈ বহুত আছে কিন্তু যাক উদ্দেশ্য কৰি লিখা হয় সি নপঢ়ে.যেনে জৰুৰি এটা চিঠিপত্ৰ যদি কুনোবা জিলা উপায়ূক্তক লিখা হয় সেইটোৰ প্ৰতিক্ৰিয়া নাপাও. বছৰ পিছতৌ কুন উত্তৰ পোৱাৰ আশা কৰিব নোৱাৰু. লিখা মৰি যায় ই মেইলত. মন বেয়া লাগে,লিখিবলৈ মন নাযায়.\nতথাপিও কিন্তু আমি লিখি আছো.\nমই অসমীয়া ভাষী নহয়,সেইকাৰণে মোৰ বানান ভুল হবই, ক্ষমা যাচিছো. ধন্যবাদ.


আপোনাৰ পদূলি পাবলৈ সঁচাকৈয়ে সাজু হৈ উঠিছেনে কৰ'নাৰ ৰুছ ভেকচিন? | News Next One\nআপোনাৰ পদূলি পাবলৈ সঁচাকৈয়ে সাজু হৈ উঠিছেনে কৰ'নাৰ ৰুছ ভেকচিন?\nবিশেষ প্ৰতিবেদনঃ পলিঅ'ৰ ভেকচিনৰ দৰেকৈ শীঘ্ৰেই আশাকৰ্মীৰ হাতত উঠি আপোনাৰ পদূলি পাব নেকি কৰ'নাৰ ৰাছিয়ান ভেকচিন? বাতৰি অনুযায়ী নিৰাশাৰ মাজতো আশাৰ সঞ্চাৰ কঢ়িয়াইছে ৰাছিয়াৰ এখন বিশ্ববিদ্যালয়ৰ গৱেষকৰ এটি দলে। সমগ্ৰ বিশ্বতে ১ কোটি ২৮ লাখৰো অধিক লোক কৰ’নাত আক্ৰান্ত হোৱাৰ লগতে ৫ লাখ ৫৫ হাজাৰ লোক মৃত্যুমুখত পৰাৰ সময়তে ৰাছিয়াৰ ছেচেন’ফ বিশ্ববিদ্যালয়ৰ গৱেষক দল এটাই কৰ’না ভাইৰাছৰ প্ৰথম ভেকচিন প্ৰস্তুত কৰি উলিওৱা বুলি দাবী কৰিছে।\nৰাছিয়ান সংবাদ সংস্থা স্পুটনিকত প্ৰকাশিত এটি বাতৰিত কোৱা হৈছে যে ইনষ্টিটিউট ফৰ ট্ৰানেশ্যনেল মেডিচিন এণ্ড বায়’টেকনল’জিৰ সঞ্চালক বাডিম টৰাছেভে বিশ্বৰ প্ৰথমটো কৰ’না ভেকচিনৰ ক্লিনিকেল ট্ৰায়েল সফলতাৰে সম্পূৰ্ণ কৰিছে বুলি ঘোষণা কৰিছে।\n'মস্কোস্থিত চৰকাৰী মেডিকেল ইউনিভাৰ্ছিটি ছেচেন’ফৰ গৱেষকৰ দলে এই ট্ৰায়েল সম্পন্ন কৰিছে আৰু ট্ৰায়েলৰ ফলাফলত ভেকচিনবিধ মানৱ দেহৰ বাবে সুৰক্ষিত বুলি প্ৰমাণিত হৈছে। যিসকল ৰোগীৰ দেহত এয়া প্ৰয়োগ কৰা হৈছিল তেওঁলোকৰ এটা গোটক অহা ১৫ জুলাইত আৰু আনটো গোটক অহা ২০ জুলাইত চিকিৎসালয়ৰ পৰা যাবলৈ দিয়া হ’ব।’-স্পুটনিকৰ আগত এইদৰে কয় টৰাছেভে।\nজানিব পৰা মতে, যোৱা ১৮ জুনত ছেচেন’ফ বিশ্ববিদ্যালয়ে ৰাছিয়াৰ গেমলি ইনষ্টিটিউট অব এপিডেম’লজি এণ্ড মাইক্ৰ’বায়’লজিয়ে প্ৰস্তুত কৰি উলিওৱা উক্ত ভেকচিনৰ ক্লিনিকেল ট্ৰায়েল আৰম্ভ কৰিছিল। প্ৰায় ৭ মাহৰ চেষ্টাৰ অন্তত এই ভেকচিনবিধ প্ৰস্তুত কৰি ক্লিনিকেল ট্ৰায়েলৰ পূৰ্বে বাকী ট্ৰায়েলসমূহ সফলতাৰে সম্পন্ন কৰা হৈছিল।\nবিশ্ববিদ্যালয়খনৰ এগৰাকী শীৰ্ষ পদবীত থকা ব্যক্তি আলেকজেণ্ডাৰ লুকাছেভে এই সন্দৰ্ভত কৈছে, 'ভেকচিনবিধৰ ট্ৰায়েলৰ এই পৰ্যায়টোৰ মূল উদ্দেশ্য আছিল মানৱ দেহত সুৰক্ষিত হয় নে নহয় সেয়া সনুনিশ্চিত কৰা। অৱশেষত ট্ৰায়েল সফলতাৰে সম্পন্ন হয় আৰু ফলাফলত নিশ্চিত হয় যে ভেকচিনবিধ মানৱ দেহৰ বাবে সুৰক্ষিত।’\nএতিয়া ভেকচিনবিধ ব্যাপকভাৱে প্ৰস্তুত কৰিবৰ বাবে প্ৰয়োজনীয় বাকী পদক্ষেপসমূহ শীঘ্ৰে গ্ৰহণ কৰা হ’ব বুলিও জানিবলৈ দিয়ে লুকাছেভে। এই সন্দৰ্ভত প্ৰয়োজনীয় নীতি-নিয়ম অনুযায়ী যাৱতীয় কাম-কাজ ইতিমধ্যে আৰম্ভ হৈছে বুলিও তেওঁ সদৰী কৰে। অৱশ্যে মানৱ দেহৰ বাবে সুৰক্ষিত বুলি নিশ্চিত হ’লেও প্ৰয়োজনীয় নীতি-নিয়ম অনুযায়ী ভেকচিনবিধে ট্ৰায়েলৰ আৰু কেবাটাও পৰ্যায় অতিক্ৰম কৰাৰ অন্ততহে সৰ্বসাধাৰণৰ বাবে মুকলি কৰাতো সম্ভৱ হৈ উঠিব।\nৰাছিয়ান ভেকচিন আপোনাৰ পদূলি পাবলৈ কিমান দিন?\nদেওবাৰে ভাৰতীয় সংবাদ মাধ্যমৰ লগতে অসমৰো একাধিক সংবাদ পত্ৰ আৰু টিভি চেনেলত ৰাছিয়াৰ ভেকচিনবিধৰ ট্ৰায়েল সফলতাৰে সম্পন্ন হোৱা বুলি বাতৰি প্ৰকাশ পাইছিল। কিন্তু উক্ত বাতৰিসমূহত সেয়া ট্ৰায়েলৰ কি পৰ্যায় আছিল সেই সম্পৰ্কে কোনো উল্লেখ নাছিল। ৰাছিয়াৰ আন এটা সংবাদ সংস্থা TASSত প্ৰকাশ পোৱা বাতৰি অনুযায়ী দেওবাৰে সফলতাৰে সম্পন্ন হোৱা ট্ৰায়েলটো আছিল ক্লিনিকেল ট্ৰায়েলৰ প্ৰথমটো পৰ্যায়।\nছেচেন’ফ বিশ্ববিদ্যালয়ৰ তৰফৰ পৰা জনোৱা মতে প্ৰথম পৰ্যায়ৰ ক্লিনিকেল ট্ৰায়েলৰ সফলতাৰ অন্তত সোমবাৰৰ পৰা আৰম্ভ হৈছে দ্বিতীয় পৰ্যায়ৰ ক্লিনিকেল ট্ৰায়েল। অৱশ্যে তৃতীয় পৰ্যায়ৰ ক্লিনিকেল ট্ৰায়েল কেতিয়াৰ পৰা আৰম্ভ হ’ব সেই সম্পৰ্কে এতিয়ালৈকে কোনো তথ্য সদৰী কৰা হোৱা নাই। জানিব পৰা মতে, বিশ্বৰ বিভিন্ন দেশৰ দৰে ৰাছিয়াতো একাধিক সংস্থাই ভেকচিন প্ৰস্তুতৰ কাম চলাই গৈছে যদিও একমাত্ৰ গেমলি ইনষ্টিটিউটৰ ভেকচিনবিধেহে ক্লিনিকেল ট্ৰায়েলৰ পৰ্যায়লৈ আহিবলৈ সক্ষম হৈছে।\nৰাছিয়াৰ স্বাস্থ্য মন্ত্ৰণালয়ৰ ৱেবছাইটত প্ৰকাশ কৰা মতে উক্ত ভেকচিনবিধ মানৱ দেহত প্ৰয়োগ কৰাৰ অন্তত কোনো এগৰাকী স্বেচ্ছাসেৱকৰেই শৰীৰত কোনোধৰণৰ অস্বাভাৱিকতা প্ৰত্যক্ষ কৰা হোৱা নাই। স্বেচ্ছাসেৱকসকলৰ দেহত ভেকচিনবিধৰ কোনো পাৰ্শ্বপ্ৰতিক্ৰিয়া দেখা নিদিয়ালৈ চাই ট্ৰায়েলৰ প্ৰথম পৰ্যায় সফল হৈছে বুলি স্বাস্থ্য মন্ত্ৰণালয়ৰ ৱেবছাইটত কোৱা হৈছে।\nভেকচিন কেতিয়া সৰ্বসাধাৰণৰ বাবে মুকলি কৰা হয়?\nট্ৰায়েলৰ প্ৰথম পৰ্যায় সফলতাৰে সম্পন্ন হোৱাৰ অৰ্থ এয়া নহয় যে ভেকচিনবিধ সকলোৰে বাবে উপলব্ধ হোৱাকৈ বজাৰত মুকলি কৰি দিয়া হ’ব। বিশ্ব পৰ্যায়ৰ নিয়ম অনুযায়ী ক্লিনিকেল ট্ৰায়েলৰ তৃতীয় পৰ্যায়ৰ সফলতা অবিহনে সৰ্বসাধাৰণৰ মাজত উপলব্ধ হোৱাকৈ কোনো কাৰণতে ভেকচিন অধিক হাৰত প্ৰস্তুত কৰিবলৈ দিয়া নহয়। এই তৃতীয় পৰ্যায়ত কেবা সহস্ৰাধিক স্বেচ্ছাসেৱকৰ দেহত ভেকচিনবিধ প্ৰয়োগ কৰি বিভিন্ন দিশ সূক্ষ্মভাৱে পৰ্যালোচনা আৰু পৰীক্ষা কৰা হয়। তৃতীয় পৰ্যায়ৰ সফলতা পাবলৈ এবিধ ভেকচিনক যথেষ্ট সময়ৰ প্ৰয়োজন হয়। এই সময় কেবামাহ পৰ্যন্ত হ’ব পাৰে।\nআনহাতে তৃতীয় পৰ্যায়ৰ পিছতো সৰ্বসাধাৰণৰ দেহত প্ৰয়োগ কৰাৰ পূৰ্বে চতুৰ্থ পৰ্যায়ৰ ট্ৰায়েল অৰ্থাৎ এখন দেশৰ ঔষধ সম্পৰ্কীয় আইনী নীতি-নিয়ম তথা বিশ্ব স্বাস্থ্য সংস্থাৰ অনুমোদন লাভৰ পিছত সেয়া বহুলভাৱে উৎপাদন কৰালৈকে আৰু সময়ৰ প্ৰয়োজন হয়। বাতৰিত প্ৰকাশ পোৱা ৰাছিয়াৰ ভেকচিনবিধ বিশ্ব পৰ্যায়ত মুকলি কৰিবলৈ হ’লে এনেধৰণৰ নিয়মসমূহৰ মাজেৰে যোৱাতো বাধ্যতামূলক। সেয়ে এয়া নিশ্চিত যে ৰাছিয়ান ভেকচিনবিধ বাকী ট্ৰায়েলসমূহত সফল হ’লেও আমাৰ মাজলৈ আহিবলৈ আৰু কেবামাহ তথা বছৰৰ প্ৰয়োজন হ’ব। একে কথা ভাৰতত প্ৰস্তুত কৰি থকা হোৱা ভেকচিনবিধৰ ক্ষেত্ৰতো প্ৰযোজ্য হ’ব।\nঅৱশ্যে জৰুৰীকালীন সময়ত কোনো কোনো দেশত দ্বিতীয় পৰ্যায়ৰ ক্লিনিকেল ট্ৰায়েলৰ পিছতে বহুলভাৱে ভেকচিন প্ৰস্তুতৰ অনুমোদন নিদিয়াৰ উদাহৰণো নথকা নহয়। এইক্ষেত্ৰত শীৰ্ষত আছে চীন। দেশখনত কৰ’নাৰ এবিধ ভেকচিনৰ দ্বিতীয় পৰ্যায়ৰ ট্ৰায়েলৰ পিছতে অধিক হাৰত উৎপাদন কৰা হৈছে। কিন্তু অধিক হাৰত উৎপাদন কৰিলেও সেয়া এতিয়াও সাধাৰণ লোকৰ বাবে মুকলি কৰি দিয়াৰ পৰিৱৰ্তে কেৱল সামৰিক বাহিনীৰ লোকসকলকহে দিয়া হৈছে। ৰাছিয়াৰ ভেকচিনবিধো যদিহে অধিক হাৰত সেই দেশৰ চৰকাৰে উৎপাদন কৰিব বিচাৰে তেতিয়াও কিন্তু সমগ্ৰ বিশ্বৰ বজাৰত তেনেধৰণে মুকলি কৰাতো সম্ভৱ নহ’ব।\nউল্লেখ্য যে, এই পৰ্যন্ত সমগ্ৰ বিশ্বৰ একাধিক গৱেষণা সংস্থাই কৰ’নাৰ ভেকচিন প্ৰস্তুত কৰিবলৈ গৱেষণা অব্যাহত ৰাখিছে। এই ক্ষেত্ৰত বৰ্তমানলৈ ক্লিনিকেল ট্ৰায়েলৰ ক্ষেত্ৰত সকলোতকৈ আগবাঢ়ি আছে অক্সফ’ৰ্ড বিশ্ববিদ্যালয়ৰ গিলেয়েড ছাইন্সেজৰ গৱেষক দল আৰু মাৰ্কিন বায়’টেক কোম্পানী মডাৰ্না।\nগিলেয়েড ছাইন্সেজৰ গৱেষক দলে প্ৰস্তুত কৰি উলিওৱা এণ্টি ভাইৰেল ঔষধ ৰেমডেছিভিৰৰ জৰিয়তে ক’ভিড-১৯ৰ চিকিৎসাত যথেষ্ট সুফল পোৱা গৈছে যদিও গৱেষকসকলে ঔষধবিধৰ প্ৰকৃত ফলাফল নিশ্চিত কৰিবলৈ আৰু কঠিন ক্লিনিকেল ট্ৰায়েলৰ প্ৰয়োজন হ’ব বুলি মন্তব্য কৰিছে। এনে পৰিপ্ৰেক্ষিতত ৰাছিয়ান ভেকচিনবিধক লৈ এতিয়াই বৰ বেছি উৎসাহী হৈ নপৰাটোৱেই ভাল হ’ব বুলি মন্তব্য কৰিছে ভাইৰ’লজিষ্টসকলে।\nসেয়া হ’লেও কৰ’না মহামাৰীৰ এই সময়ত হতাশা আৰু দুশ্চিন্তাত জৰ্জৰিত হৈ পৰা লোকসকলৰ বাবে ভেকচিনৰ ক্লিনিকেল ট্ৰায়েলৰ প্ৰথম পৰ্যায়ৰ সফলতাও যথেষ্ট আশাৰ খবৰ হিচাপেই বিবেচিত হৈ আহিছে। ইতিমধ্যে ভাৰতত প্ৰস্তুত কৰি থকা হোৱা ভেকচিনবিধৰো ক্লিনিকেল ট্ৰায়েল আৰম্ভ হৈছে। গতিকে অধিক উৎসাহী হৈ নপৰিলেও এনেধৰণৰ খবৰবোৰৰ জৰিয়তে কৰ’নাক মানসিকভাৱে পৰাভূত কৰিব পৰাৰ সম্ভাৱনাকো মুঠেই নুই কৰিব নোৱাৰি।


গণিতৰ মোৎজাৰ্ট : টেৰেন্স টাও (২) - এই সময়ত ᴾᴶᴹ\n18 Mar গণিতৰ মোৎজাৰ্ট : টেৰেন্স টাও (২)\nPosted at 17:01h in গণিত, বিজ্ঞান-প্ৰযুক্তি\tby\tপংকজ জ্যোতি মহন্ত0Comments\nশ্ৰেণীকোঠাত বা কোনো সভাকক্ষত শিক্ষক বা বক্তাসকলে কেইবাশ বছৰৰ আগৰ কোনো গণিতজ্ঞৰ বিষয়ে যেতিয়া বক্তৃতা দি থাকে তেতিয়া সেই গণিতজ্ঞজনে দেখুৱাই দিয়া পদ্ধতিবোৰ কেনেকৈ আজি পৰ্যন্ত ব্যৱহাৰ হৈ আহিছে, হাজাৰ বছৰ পাছতো সেইবোৰ কিয় প্ৰয়োজন হৈ থাকিব, তেতিয়াও সেই পদ্ধতিবোৰ পাহৰি গ’লে অধ্যয়ন কেনেকৈ সীমাবদ্ধ হৈ পৰিব, তেওঁৰ প্ৰতিভাক হাজাৰ বছৰলৈকে সকলোৱে কিয় মনত ৰাখিব ইত্যাদি কথাবোৰ কৈ থকা অৱস্থাত বহুতো ছাত্ৰ-ছাত্ৰীৰ মনলৈ প্ৰায়ে এটা প্ৰশ্ন আহে। সেই প্ৰশ্নটো হ’ল— এশ বছৰ বা তাৰ আগৰ কোনো গণিতজ্ঞৰ বিষয়ে আমি সহজেই শুনিবলৈ পাওঁ; কিন্তু বৰ্তমান জীয়াই থকা আৰু এতিয়াও অধ্যয়নত ব্যস্ত হৈ থকা এনেকুৱাতো বহুত গণিতজ্ঞ আছে যাক মহান গণিতজ্ঞ হিচাপে সদায় মনত ৰখা হ’ব আৰু যাৰ অধ্যয়নৰ বিষয়ে এশ বছৰৰ পাছত সকলোৱেই বক্তৃতা দিবলৈ আৰম্ভ কৰিব, তেনেকুৱা এজন গণিতজ্ঞৰ বিষয়ে বৰ্তমানেই কোনোবাই ক’ব পাৰিবনে?\nএই প্ৰশ্নটোৰ উত্তৰ হিচাপে আমি একেষাৰে ক’ব পৰা এজন গণিতজ্ঞৰ নাম হ’ল— টেৰেন্স টাও। তেওঁৰ টেৰি টাও নামটোও বহুল প্ৰচলিত। বৰ্তমান ৪১ বছৰীয়া টাৱে ২০০৬ চনত ৩১ বছৰ বয়সত ফিল্ডছ মেডেল লাভ কৰিছিল। সেইবাৰৰ আন্তঃৰাষ্ট্ৰীয় গণিত সন্মিলনীত তেওঁৰ চেমিনাৰৰ আগমুহূৰ্তত সভাকক্ষত তেওঁক পৰিচয় কৰাই দি ১৯৯৮ চনত ফিল্ডছ মেডেল লাভ কৰা বৰ্তমান কালৰ আন এজন অসাধাৰণ গণিতজ্ঞ টিমোথি গওয়াৰ্চে কৈছিল— “টেৰেন্স টাওক পৰিচয় কৰাই দিবলৈ পোৱাটো মোৰ বাবে পৰম সন্মানৰ বিষয়। মই ভাবোঁ, টাও কেৱল এজন মহান গণিতজ্ঞই নহয়, তেওঁ হ’ল এক গাণিতিক পৰিঘটনা।” টাওৰ অধ্যয়নৰ পৰিসৰৰ বিষয়ে বৰ্ণনা দিবলৈয়ো প্ৰখ্যাত, বিচক্ষণ গণিতজ্ঞসকলো থমকি ৰ’ব লগা হয়। সংখ্যাতত্ত্ব, বিভিন্ন তৰংগৰ ধৰ্ম, সংকেত সংসাধন (signal processing) আদি কেইবাটাও ক্ষেত্ৰত তেওঁৰ গভীৰতম অধ্যয়ন বিস্তৃত। গণিতৰ একোখন পৃথক পৃথক ক্ষেত্ৰত তেওঁৰ বিচক্ষণতাক উপমা দিয়া হয় এইদৰে— যেন হৃদযন্ত্ৰৰ বিশ্বশ্ৰেষ্ঠ শৈল্য-চিকিৎসকজনে মগজুৰ অস্ত্ৰোপচাৰতো বিৰল-বিচক্ষণতা দেখুৱাইছে!\nআন বিষয়বিলাকত টাও সাধাৰণ (চোকা) ছাত্ৰ একোজনৰ দৰেই আছিল যদিও গণিত বিষয়ত শৈষৱৰে পৰা খুৱ তীক্ষ্ণতাৰ পৰিচয় দিছিল। দুবছৰ বয়সতে তেওঁ আন শিশুসকলক গণনা শিকাব পৰা হৈছিল। আঠ বছৰ বয়সলৈ তেওঁ একাদশ-দ্বাদশ শ্ৰেণীৰ অংক কৰা আৰম্ভ কৰিছিল। তেওঁৰ প্ৰয়োজনীয় শিক্ষা, মগজুৰ চাহিদাৰ প্ৰতি মাক-দেউতাক খুৱ সতৰ্ক আছিল। আনতকৈ খুৱ বেগেৰে বিষয়টো আয়ত্ব কৰিব পৰা বাবে তেওঁক গণিত, পদাৰ্থবিজ্ঞান আদিত উচ্চ শ্ৰেণী গ্ৰহণ কৰিবলৈ দিয়া হৈছিল। সপ্তাহান্তিকত এজন অৱসৰপ্ৰাপ্ত গণিতৰ অধ্যাপকৰ ওচৰত গণিত সম্পৰ্কীয় আলোচনা কৰাৰ সৌভাগ্য হৈছিল তেওঁৰ। ১০ বছৰ বয়সত আন্তঃৰাষ্ট্ৰীয় গণিত অলিম্পিয়াডত যোগ দি তেওঁ ব্ৰঞ্জৰ পদক, ১১ বছৰ বয়সত ৰূপৰ পদক আৰু ১২ বছৰ বয়সত স্বৰ্ণ পদক লাভ কৰিলে। তেঁৱেই হ’ল এই প্ৰতিটো পদক আটাইতকৈ কম বয়সত লাভ কৰা ছাত্ৰ। আনহাতে, ২০ বছৰ বয়সত তেওঁ প্ৰিন্সটন বিশ্ববিদ্যালয়ৰ পৰা ডক্টৰেট ডিগ্ৰী আহৰণ কৰে।\nবৰ্তমানলৈকে টাওৰ প্ৰকাশিত গৱেষণা-পত্ৰৰ সংখ্যা তিনিশৰো অধিক। আৰু প্ৰকাশিত গ্ৰন্থ ঊনৈছখন। তেওঁৰ এজন সহ-অধ্যাপক, এজন বিশিষ্ট গণিতজ্ঞই এবাৰ কৈছিল— “টেৰিয়ে দুবছৰত ৫৬খন গৱেষণা-পত্ৰ লিখিছিল, আৰু সেই গোটেইসমূহেই উচ্চ-মানদণ্ডৰ। কোনোবা একোটা সফল বৰ্ষত মই তিনিখনহে গৱেষণা-পত্ৰ সম্পূৰ্ণ কৰোঁ।” গণিতৰ বিভিন্ন শাখাৰ বহুতো তত্ত্বৰ বিকাশৰ কৌশল, গুৰুত্বপূৰ্ণ ধৰ্ম বিচাৰি উলিয়াই তাৰ প্ৰমাণ আগবঢ়োৱা বা প্ৰমাণৰ দিশে কাৰ্যকৰী ধাৰণা দিয়া আদি কাম টাৱে বিৰল তৎপৰতাৰে আগবঢ়াই গৈছে; যিসমূহ প্ৰমাণ কৰাটো বহু বছৰ ধৰি গণিতজ্ঞসকলৰ তীব্ৰ প্ৰত্যাহ্বান হৈ আহিছিল। এনে এজন গণিতজ্ঞ পৃথিৱীয়ে বহু যুগৰ মূৰতহে পাবলৈ সক্ষম হৈছে। কেনেদৰে বস্তুবোৰে কাম কৰে তাৰ আঁৰৰ গাণিতিক কথাখিনি বিচাৰি উলিওৱাৰ সুতীব্ৰ ইচ্ছা তেওঁৰ মনত অহৰহ জাগ্ৰত হৈ থাকে। মোৎজাৰ্ট, যিজন ব্যক্তিৰ পৰা বোলে সংগীত নিগৰি বৈ আহিছিল, ঠিক তেনেদৰেই কোৱা হয়— টেৰেন্স টাওৰ পৰা নিৰৱচ্ছিন্নে গণিত বৈ আহিছে। সেয়েহে তেওঁক “গণিতৰ মোৎজাৰ্ট” বোলা হৈছে। ফিল্ডছ মেডেলৰ উপৰি তেওঁ লাভ কৰিছে বহুকেইটা প্ৰখ্যাত বঁটা, বহুকেইটা অনুষ্ঠানৰ সন্মানীয় সদস্যপদ— যিসমূহৰ এটা লাভ কৰাটোও একোজন গণিতজ্ঞৰ সৰ্বোচ্চ স্বীকৃতি হ’ব পাৰে।\nইমানসমূহ সৃষ্টিৰ মাজত ব্যস্ত হৈয়ো টাও কেৱল গৱেষণা আৰু গৱেষণা-পত্ৰিকাতে জড়িত নহয়। এই নতুন যুগৰ এজন গণিতজ্ঞ হিচাপে তেওঁ আন বহু কামত জড়িত। তেওঁৰ অধীনত গৱেষণা কৰাৰ আশাৰে বিশ্ব-শ্ৰেষ্ঠ বিশ্ববিদ্যালয়সমূহৰ বহু শ্ৰেষ্ঠ ছাত্ৰ-ছাত্ৰী ঢাপলি মেলে। সঘনাই তেওঁ মুখামুখি হ’ব লগা হয় বিবিধ প্ৰশ্নৰ, ছাত্ৰ-ছাত্ৰীৰ অনুৰাগ-আতিশয্যৰ। সকলোৰে বাবে ব্লগৰ মাধ্যমেৰে নতুন গৱেষণাৰ সম্ভেদ দিয়া, প্ৰত্যাহ্বানমূলক সমস্যা সমাধানৰ অগ্ৰগতি সম্পৰ্কে জনোৱা, আনৰ গৱেষণাৰ গুৰুত্বপূৰ্ণ দিশৰ ব্যাখ্যা আগবঢ়োৱা, ব্লগৰ লেখাসমূহত অনুসন্ধিৎসুসকলৰ মানদণ্ড-সম্পন্ন প্ৰশ্নত কাৰ্যকৰী পৰামৰ্শ আগবঢ়োৱা, কোনো গাণিতিক সমস্যা সামুহিক প্ৰচেষ্টাৰে সমাধানৰ বাট মোকোলোৱা আদি কাম তেওঁ অহৰহ কৰি থাকে। এনেদৰে তেওঁ নিজৰ গৱেষণাৰ উপৰি এখন বৃহৎ গাণিতিক সমাজক নেতৃত্ব প্ৰদান কৰি আছে।\n১৯৩৬ চনতে প্ৰদান কৰিবলৈ আৰম্ভ কৰা ফিল্ডছ মেডেল প্ৰথমবাৰৰ বাবে এগৰাকী মহিলাই লাভ কৰিছিল ২০১৪ চনত। সেই ইতিহাস ৰচাৰ লগে লগেই সংবাদ মাধ্যমত বহু উচ্চাৰিত হোৱা মাৰিয়াম মিৰ্জাখানী নামৰ সেই গণিতজ্ঞগৰাকীয়ে কিন্তু গণিত-জগত তথা উচ্চ মানদণ্ডৰ বিজ্ঞান-আলোচনীত বহু পূৰ্বৰে পৰা বিশিষ্ট আসন অধিকাৰ কৰি আহিছিল। এবাৰ এটা সাক্ষাৎকাৰত তেওঁক, উঠি অহা ছাত্ৰ-ছাত্ৰী আৰু যুৱ-গৱেষকক উদ্দেশ্যি কি পৰামৰ্শ দিব সোধা হৈছিল। তেনে পৰামৰ্শ দিব পৰা পৰ্যায়ৰ হোৱা নাই বুলি কৈ তেওঁ উত্তৰ দিছিল যে তেওঁ নিজে টেৰেন্স টাওৰ ৱেব-পেজত থকা কেৰিয়াৰ-পৰামৰ্শসমূহ গ্ৰহণ কৰে।\nটাৱে নিজে লাভ কৰা শ্ৰেষ্ঠ কেৰিয়াৰ-পৰামৰ্শটোৰ সম্পৰ্কে কৈছিল যে— তেওঁ প্ৰথম গৱেষণা-পত্ৰ লিখিবলৈ লওঁতে লগত এটা মস্কৰা সংলগ্ন কৰিছিল আৰু সেইটো খুৱ বিচক্ষণ কাম কৰা বুলি তেওঁ নিজে ভাবিছিল। তেতিয়া তত্ত্বাবধায়কজনে তেওঁক সেইটো আঁতৰাবলৈ দি কৈছিল যে এখন গৱেষণা-পত্ৰ তেওঁৰ কৰ্মৰ এটা যুগমীয়া চিনৰূপে ৰৈ যাব, তাত এটা মস্কৰাই আজি যি ৰসৰ সৃষ্টি কৰিব ভৱিষ্যতে তাৰ কোনো অৰ্থই নাথাকিব পাৰে; গতিকে তেনে বস্তু তাত সংলগ্ন কৰাটো উচিত নহয়। আৰু সঁচাকৈয়ে কেইবাবছৰৰ পাছত টাৱে দেখিছিল সেইটো কোনো গুৰুত্বপূৰ্ণ নাছিল। গৱেষণামূলক লেখাৰ ক্ষেত্ৰত এক পেছাদাৰীত্ব আয়ত্ব কৰিবলৈ টাৱে পৰামৰ্শ দিছে।\nটাওৰ দৰে উচ্চ বুধ্যাংকৰ (IQ) বহু কিশোৰেই পিছত হেৰাই যায়; খুৱ কম সংখ্যকেহে প্ৰতিভাৱান হিচাপে জ্বিলিকি উঠেগৈ। তেওঁৰ দৰে এজন গণিতজ্ঞইয়ো দৃঢ়ভাবে কয় যে গণিতৰ গৱেষণা কাৰ্য্যত সহজাত দক্ষতাতকৈ কঠোৰ পৰিশ্ৰম, অভিজ্ঞতা আৰু অনুসন্ধিৎসাহে অতিশয় প্ৰয়োজনীয়। কৰ্মপদ্ধতিত তেওঁ অৱলম্বন কৰা কিছুমান খুৱ সুক্ষ্ম অথচ অতি গুৰুত্বপূৰ্ণ কৌশলে যিকোনো লক্ষ্যৰে প্ৰতিভা একোটিক দ্বিমনষ্কতা, চিত্তবিক্ষেপণ দূৰ কৰি উজলি উঠাত সহায় কৰিব। আমাৰ কিছুমান দুৰ্বলতাই উদঙীয়া গৰুৰ দৰে আহি সবলতাৰ কঠিয়াসমূহ লণ্ডভণ্ড কৰি পেলায়। একোজন উৎপাদনশীল মানুহ হ’বলৈ সেই দুৰ্বলতাসমূহ বেৰাৰে আবদ্ধ কৰাৰ সুক্ষ্ম কৌশল শিকিব লগা হয়। অন্যমনষ্কতাৰ বাবে টাৱে সৰুতে সঘনাই কিতাপ হেৰুওৱা, কাপোৰ ওলোটাই পিন্ধা, জোতা খেলিমেলি কৰা ইত্যাদি কৰিছিল। সেইবাবে সময়কীটক নাশ কৰিবলৈ এতিয়া তেওঁ খেলিমেলি নোহোৱা এবিধ বিশেষ ধৰণৰ চেণ্ডেলহে সততে পৰিধান কৰে।\nইমানৰ পাছতো টাও কিন্তু এজন অন্য গ্ৰহৰ মানুহ নহয়। দেখাত এতিয়াও কলেজীয়া ছাত্ৰ যেন টাওৰ কথা-বতৰা খুৱ নম্ৰ, তজবজীয়া খোজ-কাটল, সম্পূৰ্ণ প্ৰশান্তময় মুখমণ্ডল আৰু ওঁঠত লাগি থাকে মিচিকীয়া হাঁহি। তেওঁলোকৰ গোটেই পৰিয়ালটো সুখী আৰু এটা উচ্চ-শিক্ষিত পৰিয়াল। দেউতাক আছিল এজন চিকিৎসক। গণিত আৰু পদাৰ্থবিজ্ঞানৰ ছাত্ৰী মাক আছিল এগৰাকী শিক্ষয়িত্ৰী। দুজন ভায়েকৰ এজন গুগলত কৰ্মৰত। আনজন গণিত আৰু সংগীতৰ ডিগ্ৰীধাৰী, দবা চেম্পিয়ন। নাছাত কৰ্মৰত টাওৰ পত্নী এগৰাকী অভিযন্তা।\nটাৱে তেওঁৰ ব্লগত চাৰি-পাঁচ দিনৰ মূৰে মূৰে প্ৰকাশ কৰা গাণিতীক গৱেষণামূলক লেখাসমূহৰ উপৰি কেৰিয়াৰ, লেখনশৈলী, শিক্ষা-ব্যৱস্থা আদি বিবিধ বিষয়ক পৰামৰ্শৰ ৬০টাৰো অধিক সৰু সৰু লেখা সন্নিবিষ্ট কৰিছে। পাঠকসকলে http://terrytao.wordpress.com লৈ গৈ সেইসমূহ পঢ়িব পাৰিব। গণিত সম্পৰ্কীয় বস্তুনিষ্ট পৰামৰ্শসমূহ বাদ দি যিকোনো বিষয়ৰে মানুহৰ কামত আহিব পৰা তেওঁৰ কেইটামান বক্তব্য তলত আগবঢ়ালোঁ—\n১) গৱেষণা স্তৰৰ এটা সমস্যা সমাধান কৰাটো ঠিক থিয় পাহাৰ বগোৱাৰ দৰেই; যদি আপুনি খালী হাতেৰে কামটো কৰিব বিচাৰে তেন্তে আপুনি যিমানেই শক্তিশালী আৰু সক্ৰিয় নহওক কিয় আপোনাৰ ব্যৰ্থতা অৱশ্যম্ভাৱী। ইয়াৰ সলনি যদি আপুনি উপযুক্ত সঁজুলী ব্যৱহাৰ কৰে আৰু পূৰ্বসুৰীসকলে বগাবলৈ ব্যৱহাৰ কৰা পদ্ধতিসমূহ, তেওঁলোকে সমুখীন হোৱা বাধা আৰু কোনটো পথ তেওঁলোকৰ বাবে সহজ হৈছিল— এইসমূহ অধ্যয়ন কৰে তেন্তে সফলতা আপুনি অধিক সহজতে লাভ কৰিব।\n২) এনেকুৱা সময় অৱশ্যেই আহে য’ত অশেষ হতাশা, ক্লান্তিয়ে মানুহক বেৰি ধৰে; নতুবা অন্য কিবা প্ৰকাৰে অনুপ্ৰেৰণা নাইকীয়া হৈ পৰে যিয়ে জড়িত থকা প্ৰকল্পটোত কাম কৰিবলৈ ইচ্ছা নোহোৱা কৰি তোলে। এইটো সম্পূৰ্ণৰূপে স্বাভাৱিক, আৰু তেতিয়া সেই প্ৰকল্পটোতে খাটি থাকিবলৈ বলপূৰ্বক যত্ন কৰাটো কিছু মুহূৰ্তৰ পাছত অফলোৎপাদক হৈ পৰে। মই পাইছোঁ যে, যি কাৰণতেই নহওক মূল প্ৰকল্পসমূহ সমাধা কৰিবলৈ অনিচ্ছুক হ’লে কিছুমান সৰু সৰু কাম (বা ঠিক কিছুমান গণিত বহিৰ্ভূত কাম) হাতত ৰাখিলে সহায়ক হয়। বিপৰীতক্ৰমে, যদি মই এই সৰু-সুৰা কামবোৰত বিৰক্ত হওঁ, তেতিয়া ডাঙৰ কাম একোটা সমাধানত মনোনিবেশ কৰিবলৈ নিজক সততে প্ৰত্যয় নিয়াব পাৰোঁ।\n৩) যেতিয়া কোনোবাই গৱেষণা-পত্ৰ একোখনৰ কোনোবা একোটা অংশ লিখি থাকে, তেতিয়া প্ৰায়ে সেই পত্ৰখনৰে আন একোটা অংশত লিখিবলগীয়া ভাল চিন্তা কিছুমান মনলৈ আহে। উদাহৰণস্বৰূপে, যেতিয়া এটা প্ৰমেয়িকা (lemma) লিখি থকা হয়, কাৰোবাৰ মনলৈ সেই প্ৰমেয়িকাটো ব্যাখ্যাকাৰী একোটা উদাহৰণ বা মন্তব্যৰ কথা আহিবলৈ ধৰে। যেতিয়া সেইটো ঘটে, মই সেই ধাৰণাটো উপেক্ষা কৰিবলৈয়ো পৰামৰ্শ নিদিওঁ আৰু সেই ধাৰণাটো সম্পূৰ্ণৰূপে মনত প্ৰতিভাত হৈ উঠিবৰ বাবে কৰি থকা কামখিনি স্থগিত ৰাখিবলৈয়ো পৰামৰ্শ নিদিওঁ। তাৰ পৰিৱৰ্তে, এক মিনিটমান খৰচ কৰি পত্ৰখনৰ উপযুক্ত স্থানত সেই ধাৰণাটোৰ এটা মোট-মাত ৰূপ লিখি থ’ব লাগে (সেই অংশলৈ যোৱাৰ লগে লগে মনত পৰাকৈ লিখাকণেই যথেষ্ঠ), আৰু তাৰ পাছতে লিখি থকা অংশটোত পুনৰ সোমাই পৰিব লাগে যাতে দৃঢ় মনোযোগ বা লিখাৰ গভীৰ ধাৰাটো ভাগি নপৰে। তেতিয়া সেই ধাৰণাটো সেই সময়খিনিৰ বাবে নিৰাপদে পাহৰি যাব পাৰি আৰু আজৰি সময়ত, সেইটো লিখাৰ উপযুক্ত মুহূৰ্তত, পুনৰ প্ৰতিভাত কৰিব পাৰি।\n৪) তোমাৰ কৰ্মসমূহ সৃষ্টশীল ৰূপত সজাই তোলা।\nসামঞ্জস্যপূৰ্ণ কামসমূহ সমান্তৰালভাৱে চলোৱা। দৰ্শনকাৰীক লগ কৰিবলগীয়া আছে? আৰু ভোকো লাগি আছে? তেন্তে, দৰ্শনকাৰীজনক একেলগে আহাৰ-গ্ৰহণ কৰিবলৈ লৈ যোৱা! কৰ্মস্থলীলৈ নিজে গাড়ী চলাই যোৱাতকৈ ৰাজহুৱা পৰিবহণ ব্যৱস্থা বাছি লোৱা, আৰু পথে পথে কিবা এটা কৰি যোৱা।\n৫) দীৰ্ঘকালীন দক্ষতাত মনোনিবেশ কৰা; যুগমীয়া সম্পাদ্য(problem)ৰ দীৰ্ঘকালীন সমাধানৰ অনুসন্ধান কৰা। বিশেষকৈ, সেই নমনীয় দক্ষতাসমূহৰ অনুসন্ধান কৰা যিসমূহে আহিবলগা দূৰ সময়ত তোমাৰ প্ৰয়োজনীয় দক্ষতাসমূহ বিকশিত কৰিব পাৰে আৰু যিসমূহে তোমাৰ জ্ঞান বৃদ্ধি কৰিব পাৰে।\nচাৰিওটা প্ৰকাৰে (পঢ়া, লিখা, কোৱা, শুনা) ইংৰাজীত (গণিতৰ আন্তঃৰাষ্ট্ৰীয় ভাষাটোত) সলসলীয়া হোৱা। ইয়াৰ প্ৰতিটোতে বুনিয়াদী বুৎপত্তি একোটা শুভ আৰম্ভণী, কিন্তু সদায় তুমি অধিক ব্যৱহাৰৰ চিন্তা কৰিব পৰা; ই তোমাক অধিক স্বচ্চতাৰে আৰু অধিক পেছাদাৰীত্বৰে যোগসূত্ৰ স্থাপনত সহায় কৰিব।\n৬) গণিতৰ যিকোনো পৰ্যায়তে উপনীত হ’বলৈ কঠোৰ পৰিশ্ৰমৰ প্ৰয়োজন। যদি তুমি যিটো কৰি আছা তাক উপভোগ নকৰা আৰু নিজৰ অৱদানৰ পৰা সন্তুষ্টি আহৰণ নকৰা, তেন্তে দীৰ্ঘতম সময়ৰ পিছৰ সফলতাৰ বাবে প্ৰয়োজনীয় পৰ্যাপ্ত শক্তি বহণ কৰি থকাটো কষ্টকৰ হৈ পৰিব।\n৭) গণিতত যিকোনো এটা গুৰুতৰ পৰ্যায় পাবলৈ কেৱল মাথোঁ ভবাটোৱেই প্ৰয়োজন নহয়, গুৰুতৰ পৰিমাণৰ পঢ়া আৰু লিখাটোৰো প্ৰয়োজন। সৰ্বসাধাৰণৰ মতৰ বিপৰীতক্ৰমে, আচলতে গাণিতীক বিৰাট সাফল্য অৰ্জন কেৱলমাত্ৰ (বা আনকি প্ৰাথমিকভাৱেও) জন্মগত প্ৰতিভাৰ ইউৰেকা-ক্ষণৰ দ্বাৰা সাধন নহয়। দৰাচলতে ই কঠোৰ পৰিশ্ৰমৰ ফলশ্ৰুতি, যিটো অৱশ্যেই অভিজ্ঞতা আৰু বোধগম্যতাৰে পৰিচালিত হয়।\n৮) কিছুমান ক্ষেত্ৰত, যেতিয়া একোটা সম্পাদ্য পূৰ্ণ-সামাধানৰ বাবে তুমি সাজু নোহোৱা, তেতিয়া সেইটো কাষৰীয়াকৈ (কিন্তু সম্পূৰ্ণৰূপে পাহৰি নেপেলোৱাকৈ) থৈ তাৰ লগত সম্পৰ্কীত অন্য কিছুমান সম্পাদ্য সমাধানৰ দক্ষতা আহৰণৰ চেষ্টা কৰাটো আৰু কেইবছৰমান পাছত পুনৰ সেই মূল সম্পাদ্যটোলৈ উভটি যোৱাটো হ’ল উত্তম কৌশল (বিশেষকৈ যদিহে তোমাৰ আনুষ্ঠানিক গণিত-শিক্ষা তেতিয়াও শেষ হোৱা নাই)। বিশেষতঃ অতিকে বিখ্যাত সম্পাদ্যৰ ক্ষেত্ৰত এনে হোৱাৰ সম্ভাৱনা থাকে।\n৯) গতানুগতিক (তুচ্ছ) কাম-কাজবোৰ অনুৎপাদনশীল সময়ৰ বাবে যুগুতাই ৰাখা।\n১০) অযোগ্যতাই, অসামৰ্থ্যতাই ডাঙৰ প্ৰভাৱ বিস্তাৰ কৰি তোমাক হাওলাই পেলাবলৈ নিদিবা – হতাশাক সুক্ষ্মতম কামবোৰ সম্পাদনৰ দিশে খটুওৱা। এইদৰে মনৰ আবৰ্জনাসমূহ ধুই আৰু উপযুক্ত সময়ৰ বাবে প্ৰেৰণা গঢ়ি তুলি পুনৰ ডাঙৰ কাম সমাধানত ব্ৰতী হ’ব পাৰি।\nটেৰেন্স টাও, মোৎজাৰ্ট\nনিশাৰ সেই অতি আচৰিত “ফেচবুক ষ্টেটাছ আপডেট”টো\nহিউ হাৰ্ৰে নিজেই সাজি লোৱা নিজৰ ভৰি দুখন\nমহাত্মা গান্ধীৰ জীৱনৰ আটাইতকৈ সৃষ্টিশীল ক্ষণটো\nকেৰোলিৰ বাওঁহাত আৰু সেই ঐতিহাসিক বিজয়\nমানসিকভাৱে স্বাস্থ্যৱান মানুহৰ পাঁচটা বৈশিষ্ট\nসামান্য হ’লেও নিজেও এক উদাহৰণ হোৱাৰ সংকল্প লওঁ আহক


একুৰি এটা গল্প/অবাঞ্ছনীয় - ৱিকিউৎস\nএকুৰি এটা গল্প/অবাঞ্ছনীয়\n47522একুৰি এটা গল্প — অবাঞ্ছনীয়প্ৰণামিকা অধিকাৰী২০১০\n[ ৩১ ]\n‘জেঠাইদেউ, অ’ জেঠাইদেউ’– মৌ-বৰষা মিঠা মাত কাৰ এয়া! কোঠালিৰ ভিতৰৰ পৰাই মাতটো শুনি অনুমান কৰিবলৈ যত্ন কৰিলো। কাৰ মাত হ'ব পাৰে? তৰালিৰ? নহয়। মণিকাৰ? নিৰ্মলাৰ? নহয়। তেন্তে কোন? ওলাই যাবলৈও মনটোত এলাহ লাগিছে। পুৱাৰে পৰা অবিৰাম গতিত কাম কৰি দুপৰীয়া খাই-বৈ উঠি অকণমান সময় মই সদায় শোওঁ। এনে সময়ত কোন আহিল আকৌ! আকৌ মতা শুনিলো—‘জেঠাইদেউ’। এলাহ সামৰি থৈ লাহেকৈ গাটো লৰাইছো, তেনেতে শুনিলো জেঠায়েকৰ মাত।\n:অ’ জোনালী, আহ আই আহ। আজিকালিচোন আহিবলৈকে এৰিলি।\n:এতিয়া আৰু কি আহিম? লগ আনি দিছোৱেই নহয়! -পিছৰ বাক্যটো মোক উদ্দেশ্যি কোৱা।\nজেঠায়েকক অৰ্থাৎ মোৰ শাহুক লগ আনি দিছে অৰ্থাৎ মই আহিছো। গতিকে তাইৰ অহাৰ দৰ্কাৰ নাই। কথাখিনি কোঠালিৰ ভিতৰৰ পৰাই গমি চালো। তাত যেন কিবা এটা কথা লুকাই আছে।\nজোনালী। মিঠা বৰণীয়া সুন্দৰী ছোৱালী। ভৰযৌৱনা। মোৰ স্বামী নন্দনৰ ছাত্ৰী। মানে তেওঁ চাকৰি পোৱাৰ আগতে দুই এটা ‘টিউচন’ কৰি নিজৰ জেপ খৰচ উলিয়াইছিল। তেনেকৈ জোনালীকো তেওঁ পঢ়ুৱাইছিল। তেনেকৈয়ে তাইক আমাৰ ঘৰখনে আহ-যাহ কৰিবলৈ সুবিধা এটা কৰি দিছিল। ছোৱালী নথকা ঘৰখনত শাহুৰ সৈতে তাইৰ এটা বন্ধুত্বৰ ভাৱ গঢ়ি উঠিছিল। মাক মানে মোৰ শাহুক তাই ‘জেঠাইদেউ’ পাতি লৈছিল। আৰু তেওঁৰ ল'ৰাটোক....। গাঁৱলীয়া ছোৱালী তাই। বোৱা-কটাত পাকৈত। মুখখনো চোকা। পঢ়াত সিমান ভাল নহয়। বিয়াৰ এমাহমান পাছৰে পৰা মোৰ এই ছোৱালীজনীৰ প্ৰতি কৌতূহল বাঢ়ি গৈ আছে। কিতাপৰ ৰেক্‌ডাল পৰিপাটী কৰোতে এদিন জোনালীয়ে মোৰ স্বামী নন্দনলৈ দিয়া চিঠি এখন পাইছিলো। তাত লিখা কথাবোৰ কি নিৰ্মল মনেৰে লিখা কথা আছিল! ঘৰলৈ আহিলেও তাইৰ নন্দনৰ প্ৰতিহে ইমান আগ্ৰহ কিয়? কি সম্পৰ্ক আছে বাৰু নন্দনৰ সৈতে? অকল গুৰু-শিষ্যৰেইনে? মায়ে অৰ্থাৎ মোৰ শাহুৱে তাইক আথে-বেথে মাতি নি পাকঘৰতে পীৰা এখনত বহিবলৈ দিলে। তাই সম্ভৱ বহিয়েই সুধিলে—‘নন্দনদা কেতিয়া আহিব?’এঙামুৰি দি উঠিব খোজা মানুহজনী আকৌ বহি পৰিলো। নন্দন অহাৰ বাবে তাই ইমান আতুৰ কিয়? মায়ে তাইক কি উত্তৰ [ ৩২ ] দিলে মই নুশুনিলো। এইখন ঘৰত নকইনা হৈ খোজ পেলোৱাৰ পাছৰে পৰাই তাইক মোৰ অসহ্য লাগি গৈছে। আন ছোৱালীবোৰৰ দৰে তায়ো মোৰ ওচৰলৈ মোক ‘ন-কইনা’ বুলি চাবলৈ আহিছিল। কিন্তু আহিয়ে কিছুপৰ তভক মাৰি ৰৈ থাকি মোক একপ্ৰকাৰ গ্ৰাহ্যই নকৰাৰ দৰে মোৰ যৌতুকত অনা আচবাববোৰত চকু ফুৰাইছিল। নম্ৰতাৰে মই তাইক তাইৰ নাম সুধিছিলো। তাই তপৰাই সুধিছিল— ‘কিয়, নন্দনদাই কোৱা নাই?” মই থমক খাই ৰৈ গৈছিলো। তাইৰ অস্তিত্বৰ কথা মোক মোৰ স্বামীয়ে কোৱাটো বিচাৰে কিয়? মোৰ মনটো হঠাতে মৰহি গৈছিল। মোৰ জীৱনৰ একমাত্ৰ আৰু মৰমৰ মানুহজনৰ প্ৰতি আন কোনোবাই স্বত্ব দাবী কৰিবলৈ অহা কথাটো মানি ল'বলৈ মই টান পালো। স্মিত হাঁহিৰে প্ৰসংগটো এৰাই সেইদিনা মই তাইক যাবলৈ দিছিলো। কিন্তু ছোৱালীজনীৰ আচৰণে মোক ভবাই তুলিছিল।\nমোৰ স্বামীৰ নাম নন্দন বড়া। গড়কাপ্তানি অফিচত কেৰাণীৰ কাম কৰে। মা-দেউতাহঁতে তেওঁক পছন্দ কৰিছিল। প্ৰথমবাৰ তেওঁক দেখিয়েই মোৰ সপোন কোঁৱৰৰ সৈতে তেওঁৰ মিল দেখা পাইছিলো। সেয়ে মোৰ মা-দেউতাৰ সন্মতত বিয়া হৈছিলো। গহীন আৰু মিতভাষী নন্দনক দেখাৰ লগে লগে ভাল পাইছিলো আৰু সেই ভালপোৱাক বিয়াৰ পাছত সুদৃঢ় কৰিব খুজিছিলো। তেৱোঁ মোক ভাল পাইছিল, কিন্তু ক'ৰবাত যেন অকণমান খুঁত ৰৈ গৈছিল। মই ভাবি নাপাইছিলো কেণাটো ক’ত। মই সৰ্বান্তঃকৰণেৰে তেওঁক সুখী কৰিবলৈ যত্ন কৰিছিলো। কিন্তু তেওঁ যেন সুখী নহয়। সম্পূৰ্ণৰূপে মোতেই সমৰ্পিত হ’বলৈ তেওঁ যেন কুণ্ঠিত। তেওঁৰ মনৰ মণিকোঠাত জোনালী নাইতো!\nধুনীয়া ছোৱালীৰ প্ৰতি সকলো পুৰুষৰে আগ্ৰহ আছে। সকলোৰে মাজত মোৰ নন্দনো এজন। অকলশৰীয়া মুহূৰ্তত সুন্দৰী ছোৱালীক চেনেহ যাচিবলৈ তেওঁ যে সংকোচ কৰিব, তাৰ কোনো চাৰ্টিফিকেট মই দিব নোৱাৰিম। কিন্তু আগতে যি আছিল, যদি আছিল, এতিয়া আৰু থকাটো মই নিবিচাৰো। জোনালীয়ে নন্দনলৈ লিখা চিঠিখনৰ সেইকথাখিনি..‘আপুনি হয়তো মোক পাহৰি গ'ল। কিন্তু আপোনাৰ সেই মৰমবোৰ মোৰ মনত থাকিব....। ’ কথাবোৰ কেনেকৈ পাহৰো? কিন্তু মই পাহৰিবৰ চেষ্টা কৰিছো। সংসাৰখন খেলিমেলি নহ'বলৈ এইবোৰ কথাক আওকাণ কৰি যাবৰ চেষ্টা কৰিছো। কিন্তু আন ছোৱালীৰ প্ৰতি আগ্ৰহ দেখুৱালেই মই অশান্ত হৈ উঠো। বিশেষকৈ জোনালী নামৰ এই ‘ধুমকেতু’টো যেতিয়া ঘৰলৈ আহে তেতিয়া নন্দনৰ আগ্ৰহ আৰু উখল-মাখল দেখি মই অন্তত একুৰা জুই জ্বলি উঠা [ ৩৩ ] গম পাওঁ। কিন্তু মই কি কৰা উচিত? মই ভাবি নাপাওঁ কেনেকৈ তাইৰ সম্পৰ্কৰ পৰা মোৰ প্ৰেমক আঁতৰাই ৰাখিম। মই নন্দনক কথাবোৰ ক'ব বিচাৰো। কিন্তু কেনেকৈ? মানি ল’বনে তেওঁ? নন্দনৰ বিশেষ মৰম ধন্য সেই জোনালীজনী আঁতৰি যাবনে মোৰ জীৱনৰ পৰা?\nনন্দন চাগে আজি আহিব। চাকৰি কৰা ঠাইৰ পৰা তেওঁ মাহেকত এবাৰ তিনিদিনমানৰ বাবে আহি যায়। কিন্তু আহিয়েই তেওঁ সদায় খৰখেদাকৈ ওচৰ-চুবুৰীয়াক মাত দিবলৈ ওলাই যায়। প্ৰথমতে সহজ যেন লগা কথাটো পাছলৈ দুৰ্বোধ্য আৰু এতিয়া বোধগম্য হোৱা যেন লাগিল। অন্য চাকৰিয়ালবোৰ যিবোৰ গাঁৱৰ বাহিৰত থাকে, সেইবোৰে গাঁৱলৈ আহিলেতো তেনে উৎপাত নলগায়— গাঁওখন চাবলৈ। নন্দনৰ বাবে আকৰ্ষণীয় কি আছে গাঁওখনত? সন্ধিয়া লাগিলেই ঘৰত থকা দিনকেইটাৰ প্ৰত্যেক দিনেই গাঁও ফুৰিবলৈ ওলাই গৈ ৰাতি খাবৰ পৰত উভতি অহা নন্দনৰ প্ৰতি ভিতৰি ভিতৰি খঙত মই জ্বলি থাকিলেও মুখেৰে একো ক'ব নোৱাৰো। অথচ অন্তৰৰ সকলো আগ্ৰহ একত্ৰিত কৰি পৰম আশাৰে তেওঁ অহা দিনটোলৈ বাট চাই চাই সঁজাত বন্দী হৈ থকা মই—মানুহজনীক তেওঁ অকণো আগ্ৰহ নেদেখুৱায়। পৰোক্ষভাৱে এয়া মোৰ প্ৰতি তেওঁ কৰা অপমান নেকি? গাঁওখনত এনে কি সন্মোহন আছে, যি মোৰ মাজত অকণো নাই? কত ভাৱনা কত ইচ্ছা দমন কৰি ৰাখো! কিমান আবেগ হেঁচি থৈ দিওঁ নন্দনৰ বাবে! অথচ তেওঁৰ নিস্পৃহ আচৰণে প্ৰত্যেকবাৰেই মোক বিমূঢ় কৰি তুলিলেও তেওঁক একো ক'ব নোৱাৰি নিজেই দগ্ধ হৈ থাকো। আৰু নহয়। নন্দন আহিলেই এইবাৰ মই তেওঁৰ মুখামুখি হ'ম। প্ৰত্যেক কথাৰে একোটা স্পষ্ট উত্তৰ বিচাৰিম। জোনালীৰ সেই মনত ৰাখিবলগীয়া বিশেষ মৰমবোৰনো কি আছিল? আৰু তাৰ ৰং কেনে আছিল, সেই কথা মই জানিবই লাগিব।\nসন্ধিয়া নন্দন আহিল। হাত-মুখ ধুই চাহ খালে। তাৰ পাছত তেওঁ মোক টৰ্চটো আনিবলৈ ক'লে। মই টৰ্চটো অনাৰ পৰিৱৰ্তে চোলাৰ বুটাম মাৰি থকা নন্দনৰ হাতখনত খামুচি ধৰি সুধিলো—\n:ক'লৈ যোৱানো? আহি পাইছাহে। আজি ঘৰতে থাকাচোন, কাইলৈ যাবা।\n:ইহ্, মই এতিয়া ঘৰত সোমাই থাকি কি কৰিম? অলপ ফুৰি আহো।\nমনতে ভাবিলো, সোধো নেকি তেওঁক—অতদূৰ বাট আহি এতিয়া ফুৰিবলৈ যোৱানে কাৰোবাক চাবলৈ যোৱা? মুখ ফুটাই একো নক'লো। টৰ্চটো [ ৩৪ ] হাতত দি মাত্ৰ ক'লো—\n: যোৱা বাৰু ফুৰিবলৈ। কিন্তু ফুৰোতে ফুৰোতে তুমি এনে কাৰো ঘৰৰ পদূলিত নৰবা, য’ৰ পৰা আমাৰ সংসাৰখনৰ ভাঙোন ধৰাৰ সম্ভাৱনা থাকে। —\nথমকি ৰৈ নন্দনে মোৰ মুখৰ ফালে চাই ৰ'ল।\n: তুমিনো কাৰ কথা কৈছা?\n: জোনালীৰ ঘৰখন। যিখন ঘৰত জোনালী থাকে সেইখন ঘৰৰ পদূলিত থিয় হোৱাটোও মই কামনা নকৰো। জোনালীৰ প্ৰতি আগতে তোমাৰ কিবা বিশেষ মৰম আছিল যদিও এতিয়া সেইবোৰ চলি থকাটো মই নিবিচাৰো। আশাকৰো মোৰ জীৱনটো— সুখৰ জীৱনটো দীঘলীয়া কৰাত তুমি সহায় কৰিবা। তেওঁৰ চকুলৈ চাই একে উশাহে কথাখিনি কৈ মই থৰ হৈ থকা নন্দনৰ কাষেৰে বাহিৰলৈ ওলাই আহিলো। চোতালত কৃষ্ণপক্ষৰ আন্ধাৰৰ মাজত ৰৈ মই মনে মনে ভগৱানক খাটিছিলো— “হে ভগৱান, মোৰ জীৱনটো শুক্লপক্ষৰ নিৰ্মল জোনাকেৰে ভৰাই দিয়া।\nকিছুপৰ পাছত লাহে লাহে ভিতৰ সোমাই আহিলো। ভাবিছিলো তেওঁ চাগে ওলাই গ'ল! কিন্তু সোমাই গৈ দেখিলো চকী এখনত তেওঁ তলমূৰকৈ বহি আছে। মোৰ উপস্থিতিত তেওঁ এবাৰ মূৰ তুলি চালে। কি দেখিছো বাৰু তেওঁৰ চকুত—দুখ, গ্লানি নে অনুশোচনা! তেওঁ কিবা ক’ব খুজিছিল। মই সুযোগ নিদি ওলাই আহিলো। সপোন দেখাৰ দৰেই সুন্দৰকৈ সজাব খোজা সংসাৰখনত এইবোৰ কিহৰ জটিলতা? আন কোনোবা নাৰীয়ে সহ্য কৰিব পাৰেনে তাইৰ স্বামীৰ আন নাৰীৰ সৈতে থকা গুপ্ত সম্পৰ্ক? যদি পাৰে তেন্তে তেওঁ ধন্য। মই নোৱাৰো। মোৰ বাবে মোৰ নন্দনৰ ওচৰত আন কাৰোবাৰ তিলমাত্ৰ উপস্থিতিও অসহ্য, অবাঞ্ছনীয়। কি কৰো বাৰু মই? এই অবাঞ্ছনীয় পৰিস্থিতিৰ পৰা কেনেকৈ উদ্ধাৰ পাম? কোঠাৰ পৰা ওলাই অহাৰ পাছতেই নন্দনে মোক মতা শুনিলো।\n: কি হল? আহাচোন, তোমাৰ সৈতে অলপ কথা হওঁ। —কি ক'ব বাৰু তেওঁ? জোনালীৰ সৈতে তেওঁৰ প্ৰেম কাহিনী? নাই নালাগে। নন্দনৰ মুখৰ পৰা তেওঁৰ পূৰ্বৰ প্ৰেম-কাহিনী শুনিব মই নোৱাৰো। আৰু যদিহে মই তেওঁৰ মুখত সঁচা কথাবোৰ শুনো, তেন্তে পাৰিম জানো জোনালীৰ প্ৰেমিকক মোৰ পতিৰূপে ভাল পাব? আৰু যদিহে নোৱাৰো তেন্তে আমাৰ সংসাৰখনৰ কি হ'ব? তেওঁ আকৌ মতা শুনিলো।\n: আহানা। তোমাক মই কিব ক'ব বিচাৰো। [ ৩৫ ] : নাই, নালাগে একো ক’ব। মাত্ৰ আগতে যি আছিল— যদিহে আছিল, এতিয়া সেইবোৰ থাকিব নালাগে। তুমি আৰু মই। ইয়াৰ মাজত আনৰ ছাঁটো পৰ্যন্ত পৰিব নিদিবা। ইয়াতেই মোৰ শান্তি।\n: কিন্তু, তুমি কি ভাবি আছা আৰু আচলতে কথাটো কি, সেইটো পৰিষ্কাৰ কৰা উচিত। তোমাক বিয়া কৰাবলৈ আগবঢ়াৰ সময়ৰ পৰাই যিটো ভয়ে মোক খুলি খুলি খাইছিল— সেইখিনি কথা তোমাক ক’বলৈ নাপালে আগলৈকো মোৰ মন সংশয়মুক্ত হ’ব নোৱাৰিব। তুমি মাত্ৰ শুনা আৰু তাৰ পাছত যি শাস্তি দিয়া তাকেই মই মূৰ পাতি লম। — তেওঁ ক'বলৈ আৰম্ভ কৰিছিল আৰু মই থৰ হৈ খিৰিকিৰে আন্ধাৰলৈ চাই আছিলো।\n: বি,এটো পাছ কৰি উঠি চাকৰিৰ বাবে হায়ৰণ হৈ থকা সময়ত মা-দেউতাৰ পৰামৰ্শমতে ঘৰে ঘৰে গৈ কেইটামান ল'ৰা-ছোৱালীক পঢ়ুৱাবলৈ লৈছিলো। এসময়ত জোনালীকো পঢ়ওৱাৰ দায়িত্ব মোক তাইৰ মাক বাপেকে দিছিল। পাঁচটা ককায়েকৰ তলৰ জোনালীক ঘৰৰ আটায়ে বৰ আসৈ দিছিল। দিন যোৱাৰ লগে লগে তাই মোক ‘ছাৰ' বুলি মতাৰ সলনি ‘নন্দনদা’ বুলি মাতিবলৈ লৈছিল। মোৰ আপত্তি কৰিব লগা একো নাছিল। কিন্তু দিন যোৱাৰ লগে লগে জোনালী যেন অধিক উৎপতীয়া হ'বলৈ আৰম্ভ কৰিছিল। পঢ়ুৱাই থাকোতে কিতাপত মন দিয়াৰ সলনি তাই অধিক মনোযোগেৰে যেন মোৰ চকুহাললৈ চাইছিল। তেনেদৰেই পঢ়ুৱাই থকাৰ সময়তে মোৰ মাৰ বৰ টান অসুখ হৈছিল। তিনি চাৰিটা টিউচন কৰি, ঘৰৰ কাম সামৰি বেমাৰী মাৰ আলপৈচান ধৰিবলৈ মোৰ অলপ অসুবিধা হৈছিল। সেই সময়তে জোনালীৰ মাকে তাইক আমাৰ ঘৰত অলপ সহায় কৰি দিবলৈ উপযাচি কোৱাত মই বেয়া পোৱা নাছিলো। সুৰুঙা পাই তাই সদায় আমাৰ ঘৰলৈ আহিবলৈ ললে। আমাৰ ঘৰত থকা সময়খিনিত সুবিধা পালেই তাই মোৰ কোঠালিলৈ আহে আৰু নানা প্ৰশ্নৰে মোক ব্যতিব্যস্ত কৰি তোলে। অকলশৰীয়া কোঠা এটাত জোনালীৰ দৰে তজ্‌বজীয়া গাভৰুৰ উপস্থিতিয়ে মোকো মাজে মাজে আমনি দিছিল। তায়ো যেন আন কিবা বিচাৰিছিল। ঘৰত থকা সময়খিনি অনবৰতে নন্দনদা, নন্দনদাকৈ থকাটো বেছি হৈছিল। ইটো-সিটো অজুহাতত তাই যেন মোৰ কাষতেই থাকিব আৰু কেৱল মোৰেই সৈতে কথা পাতিব! ময়ো তেতিয়া চফল ডেকা ল'ৰা। নিজান ঘৰখনত তেজৰ সম্পৰ্ক নোহোৱা জোনালীক কেতিয়াবা অবুজভাৱে মৰম লাগি গৈছিল। তেনে ভাৱত নিমজ্জিত মনে এদিন জোনালীক দুহাতেৰে ওচৰ চপাই ল’বলৈ বাধা দিয়া নাছিল। মোৰ বুকুত মূৰ থৈ জোনালীয়ে [ ৩৬ ] সিদিনা অস্পষ্ট সুৰত কৈছিল— মই আপোনাক ভালপাওঁ নন্দনদা ...। তাইৰ মুখত মোৰ নামটো শুনাৰ পাছত মই নিজক বিচাৰি পাইছিলো। লৰালৰিকৈ তাইক এৰি দি মই বহি পৰিছিলো। মোৰ ভুল হৈছিল— মই জানিছিলো। কিন্তু ইয়াৰ পাছতো মই তাইৰ উপস্থিতিক অগ্ৰাহ্য কৰিব পৰা নাছিলো। তাৰ পাছতো তাই আহে, জোৰকৈ তাই মোৰ পৰা মৰম বিচাৰে। যৌৱনৰ তাড়নাত কেতিয়াবা বিবেক নিশ্চল হৈ যায়। মই তাইৰ সৈতে নিবিড় হৈ পৰিছিলো মাজে মাজে। মই তাইক বুজাবলৈ যত্ন কৰিছিলো যে সেয়া ভুল হৈছে। তাই একো নামাতিছিল। অথচ মোক এৰাও নাছিল। তাইৰ প্ৰতি মোৰ প্ৰেম নাছিল যদিও তাইক মই উলাই কৰিবও পৰা নাছিলো। চাগে তাইৰ প্ৰতি মোৰ কিছু দুৰ্বলতা আছিল। ইয়াৰে প্ৰায় এবছৰমান পাছত মই চাকৰি পাই আঁতৰৰ চহৰলৈ গ'লো। ভাবিছিলো জোনালীৰ সৈতে আৰম্ভ হোৱা সেই অভিসাৰৰ পৰা ৰক্ষা পৰিলো। কিন্তু মই ঘৰলৈ আহিলেই তাই আহি ওলায়হি আৰু সিহঁতৰ ঘৰলৈ নগ’লেই তাইৰ সৈতে থকা মোৰ সম্পৰ্কৰ কথা মোৰ মা-দেউতাৰ আগত কৈ দিম বুলি তাই ভয় দেখুৱায়। মই পৃথিৱীৰ সকলো বস্তুৰ ভিতৰত বদনামকেই ভয় কৰো বেছি। শিক্ষিত আৰু সৎ বুলি গাঁৱত মোৰ যি নাম আছে তাক যৌৱনৰ আৰম্ভণিতে কৰা ভুলেৰে নোহোৱা কৰিব নোখোজো। তাইক বুজাবলৈ যত্ন কৰিও মই বিফল হৈছে। তাৰ পাছত মাহঁতে তোমাক বোৱাৰী কৰি আনিবলৈ ঠিক কৰিলে। মোৰ বিয়াত তাই নাহিল। কিন্তু তাই নিজ হাতে বোৱা গামোচা এখন উপহাৰ দি পঠালে। মোৰ বিয়া হ'ল। ইয়াৰ পাছতো তাই আমাৰ ঘৰলৈ আহে। অকলে লগ পালে আকৌ মাতে তাহাঁতৰ ঘৰলৈ। তাইৰ আহবানক উপেক্ষা কৰাৰ শক্তি মোৰ নাই। জানো, মোৰ পাপ হৈছে। কিন্তু তুমি বিশ্বাস কৰা, তাইৰ বাবে মোৰ অন্তৰত অকণমানো অনুৰাগ নাই। নাই কোনো ধৰণৰ সন্মোহন! মই কি কৰো? মোক শাস্তি দিয়া। বিয়াৰ পাছত পত্নী আৰু পতিৰ মাজত কোনো কথাত পৰ্দা থাকিব নালাগে। সেয়ে মই পৰ্দা দাঙি ধৰিলো, এতিয়া তুমি যি ইচ্ছা তাকে কৰা। —শেষৰ কথাখিনি কৈ নন্দনে মোৰ সোঁহাতখনত তেওঁৰ মূৰটো থৈ নীৰৱ হৈ ৰ'ল। আৰু মই? যাৰ প্ৰেম-কাহিনী শুনাৰ আগতেই মোৰ মন বিতৃষ্ণাত তিক্ত হৈ উঠিছিল, মুহূৰ্ততে সেই তিক্ততা যেন শূন্যত বিলীন হৈ গ'ল। মোৰ ৰিক্ত হিয়াখনচোন তেওঁৰ কথাখিনি শুনাৰ পাছত পূৰ্ণতাৰে ভৰি উঠিছে! সোঁহাতৰ তলুৱাত মুখ লুকুৱাই থকা নন্দনৰ মুখখন দুয়োহাতে ওপৰলৈ দাঙি তেওঁৰ কপালত পৰম মমতাৰে এটা চুমা আঁকি দিলো আৰু এই অবাঞ্ছনীয় পৰিস্থিতিৰ পৰা লুকুৱাই ৰাখিবলৈ তেওঁক দুয়োহাতে বুকুৰ মাজত হেঁচি ধৰিলো। — ‘নন্দন, মোৰ নন্দন’!\n"https://as.wikisource.org/w/index.php?title=একুৰি_এটা_গল্প/অবাঞ্ছনীয়&oldid=109175"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৩০ নৱেম্বৰ ২০২০ তাৰিখে ১৩:২৪ বজাত সলনি কৰা হৈছিল।


দন্দুৱা দ্ৰোহ/নৱম অধ্যায় - ৱিকিউৎস\nদন্দুৱা দ্ৰোহ/নৱম অধ্যায়\n51120দন্দুৱা দ্ৰোহৰজনীকান্ত বৰদলৈ১৯২৮\nএই দৰে পৰামৰ্শ হোৱাৰ পিছ দিনা ৰাতিপুৱাই কেৱলীয়া আতৈ কেইজনে খাই বই উঠি হৰদত্ত চৌধাৰীৰ পৰা বিদায় ললে। যাবৰ পৰত কলে—“বাপ! আপুনি কলিতাকুলৰ গৌৰৱ; আপোনাৰ উচিত যে এনেকুৱা ব্যভিচাৰী তান্ত্ৰিক বিদেশী গুন্দা সাধুক পোহপাল দিবলৈ এৰি আমাৰ মহাপুৰুষৰ ধৰ্ম্মত আস্থা ৰাখি চলাটো। আমাৰ হিন্দু যে শক্তি-পূজা কৰিলেই বল বাঢ়িব, আমাৰ হিন্দুৱে যে আহোমক খেদি ৰাজত্ব কৰিব, এইটো আমাৰ মনে নধৰে। এতেকে বাপ! ঈশ্বৰ কৃষ্ণই আমাক যাক য’ত যি অৱস্থাত ৰাখিছে তাত সন্তুষ্ট হই থকাই ভাল। বাপ! আমি বিদায় মাগিলোঁ। ” এই কথা কই কেৱলীয়া আতৈ কেজন গুচি গল। হৰদত্ত চৌধাৰীয়ে তেওঁবিলাকৰ কথাত উত্তম অধম একো নকই ভায়েক বীৰদত্তক মতাই আনি কলে :—“বাপা বীৰদত! মই কালি পুৱাই এমাহ মানলৈ ঘৰ এৰি মদন কামদেব দেৱালয়ত গই থাকিম। তাত মই দেশৰ ভালৰ অৰ্থে পুৰঃসৰণ কৰিম। আজিয়েই ভাৰীহঁতৰ হাতত এমাহৰ যোখাৰে তিনি চাৰিজন মানুহে খাব পৰাকৈ সম্ভাৰ পঠাই\n[ ৪৮ ] দিবা। চাৰি পাচ কলহমান কাৰণো দিহা কৰি পঠাবা।\nতুমি এই মাহটো ঘৰ দুৱায় চাধা। আহোমৰ টেকেলা বেঙেনাই কৰবাত উৎপাত কৰিলেও সহি থাকিবা। মই পুৰ:সৰণ কৰি নেটাও মানে যেন কোনো গণ্ডগোল নহয়’। ককায়েকৰ এইবিলাক কথা শুনি বীৰদত্তে সেইদৰে চাউল-পাত, লোন-তেল, দালি, ঘিউ, উপহাৰ, প্ৰায় কুৰিজন মান ভাৰীৰ কান্ধত দি মদন কামদেবলৈ পঠালে। হৰদত্ত চৌধাৰীয়ে দুপৰীয়া খাই বই উঠি চৰাঘৰত জিৰাইছে , এনেতে গন্ধিয়াৰ ফালৰ পৰা দুজন দৈবজ্ঞ ব্ৰাহ্মণ আহি “চৌধাৰীৰ জয় হওক” বুলি উপস্থিত হল। “চৌধাৰীয়ে হাতযুৰি নমস্কাৰ কৰি সুধিলে :—“দেউসকল! কলৈনো আহিল?” দৈবজ্ঞ দুজনে কলে – ‘ভাদ মাহ পুণ্যৰ মাহ— আমি তীৰ্থ ভ্ৰমণ কৰিবলৈ ওলাই আহিছোঁ। ব্ৰহ্মপুত্ৰ পাৰ হই প্ৰথমেই পঞ্চ তীৰ্থ কৰিম, তাৰ পিছত পাৰিলে শ্ৰীক্ষেত্ৰ, গঙ্গা, গয়ালৈকো যাম। এই অৰ্থে ঘৰৰ পৰা ওলাই আহিছোঁ আৰু আপোনাৰ নিচিনা ডাঙ্গৰ মানুহ দুই চাৰিজনৰ পৰা পালে অলপ অৰ্থ ভিক্ষাও কৰো। ” দৈৱজ্ঞ দুজনৰ এই কথাত তেওঁবিলাকক বহিবলৈ দি হৰদত্ত চৌধাৰী ভিতৰলৈ গল আৰু নিজৰ আৰু জীয়েকৰ সোৱঁৰণী লই আহিল। জীয়েকক মাত দি ক’লে —“বাছা পদুম! বটাত তামোল লই আহাচোন। ” বাপেকৰ আদেশ পাই\nসৰলপ্ৰাণা অপৰূপ ৰূপলাৱণ্যবতী পদ্মকুমাৰী আইদেৱে [ ৪৯ ]\nবটাত তামোল-পাণ আনি দেউসকলৰ আগত থলে। চৌধাৰীয়ে মহীৰাম বোলা তেওঁৰ তোলনীয়া ডেকা এজনক মাতি ফলি আৰু ফলিগুটি এজোৰা অনালে। দৈবজ্ঞ ব্ৰাহ্মণ দুজনে গুৱা কাটি চৌধাৰীৰ আগত থলে। চৌধাৰীয়ে বটাৰ পৰা গুৱা লই তেওঁবিলাকক বটা ওলটাই দিলে; তেতিয়া দৈৱজ্ঞ বাহ্মণ দুজনে তামোল-চালি খালে। ইয়াৰ পিছতে চৌধাৰীয়ে সোঁৱৰণী দুখান আগ বঢ়াই দি ক’লে - “দেউসকল! মোৰ সোঁৱৰণীখান আৰু আইদেউৰ খানো চাওকচোন। দৈবজ্ঞ দুজনে প্ৰথমে চৌধাৰীৰ সোঁৱৰণীৰ ৰাশি-চক্ৰ ফলিত পাতি লই টোপোলাৰ পৰা পাজি উলিয়াই ভালেমান পৰ গণি-পিটি চাই কলে :–“বাপ! আপোনাৰ সোঁৱৰণী বৰ বলী। চতুৰ সিংহাসনি, পঞ্চাননি ইত্যাদি ডাঙ্গৰ ডাঙ্গৰ যোগ আছে। বৰ্তমানে বাপৰ একাদশত বৃহস্পতি। অহা বহাগৰ পৰা গুৰু দ্বাদশলৈ যাব। ছবছৰৰ পিছত\nবাপৰ ৰাশিত শনি প্ৰবেশ কৰিব। এই ছবছৰলৈ বাপৰ দিন বৰ ভাল। শনি প্ৰবেশ কৰাৰ পৰা অলপ বেয়া হব।\nহৰদত্ত—দেউসকল! মোৰ যে চতুৰ সিংহাসনি যোগ আছে বুলি কইছে তেন্তে মই দেখোন ৰজা হব লাগিছিল। ক’তা, দেখোন ৰজা নহওঁ। আপনালোক গণক বাপু সকলে আমাক ভাল লগাবলৈ হবলা যিহকে পায় তাকে লেখি কয়\n১ম দৈবজ্ঞ—“বাপ! জন্মোতে ৰাশি চক্ৰ যিদৰে বহে,\nশাস্ত্ৰে তাৰ ফলাফল যিদৰে কয় আমিও সেইদৰেহে লেখোঁ। আৰু কওঁ। বাপৰ চতুসিংহাসনি যোগ সঁচা; কিন্তু অলপ খুতো আছে। বাপৰ এই চতুৰ্সিংহাসনি যোগৰ লগতে শনি আছে। সেই দেখি ৰজা হব লগীয়া থকাতো শনিয়ে হব দিয়া নাই। আৰু বাপে এইটোও বুজি নলয় কিয় যে বাপ যি চৌধাৰীপদত আছে ইও ৰাজপদেইহে। অতবিলাক ৰাইজৰ ওপৰত বাপ চৌধাৰী। ৰাইজৰ এক প্ৰকাৰ হৰ্ত্তা, কৰ্ত্তা, বিধাতা! কাযে কাযেই বাপ দেখোন আমাৰ মতে ৰজাই। জ্যোতিষৰ কথাতো মিছা হোৱা নাই। ”\nহৰদত্ত— বাৰু দেউ কওকচোন—এই ছয় বছৰে আৰু তাৰ পিছত মোৰ দশাৰ ফল কি হব’।\n১ম দৈবজ্ঞ —“বাপ! এই ছয় বছৰে বাপৰ যেনেহলেও জয় জয়। একাদশত বৃহস্পতি। কথাতে কয় - যাৰ ফালে বৃহস্পতি পোন, তাৰ পথাৰত নবয় কোন। ছয় বছৰ পিছত যেতিয়া শনিৰ প্ৰবেশ হব, সেই সময়ত অলপ বিঘিনি হ’ব পাৰে। কিন্তু বাপে যদি আমাৰ মহাপুৰুষ গুৰুৰ চৰণত ভক্তি ৰাখে সেই বিঘিনিও কাটি যাব পাৰে। ”\nইয়াৰ পিছতেই হৰদত্তই জীয়েকৰ সোঁৱৰণীখান চাবলৈ কলে। জীয়েকৰ সোঁৱৰণীখান দুয়োজনে বৰকৈ গণি-পিটি কলে —“বাপ! মাইছানাক মাতি আনক”। আমি মাইছানাৰ হাতখান আৰু কপালৰ ৰেখা চাইহে সঠিককৈ\nকব পাৰিম’। দৈবজ্ঞ দুৰ্জনৰ এই কথাত হৰদত্তে পদ্মকুমাৰী আইদেউক মাতি আনিলে। দৈবজ্ঞ দুজনে আইদেউৰ হাত আৰু কপাল চাই আই দেউক ভিতৰলৈ যাবলৈ অনুমতি দি কলে :-“বাপ! মাইছানাৰ কৰ, কুষ্টি, কপাল, মিলাই চাই পালো যে মাইছানা ৰজাৰ ঘৰত জন্মিব লাগিছিল। কৰ আৰু কপালত ৰাজ-ৰাজেশ্বৰীৰ চিহ্ন অঁকা আছে; কিন্তু কুষ্ঠীৰ চতুৰসাগৰী যোগ থকা স্বত্বেও জন্মত কেতুগ্ৰহ আছে। যদি গুৰু সবল থাকিল হেঁতেন তেন্তে এই কেতুয়েও একো কৰিব নোৱাৰিলে হেতেন। কিন্তু জন্মকালীন গুৰু দুৰ্ব্বল। তথাপি মাইছানাৰ কুষ্ঠি বৰ বলী। এওঁ ৰাজপুত্ৰ সদৃশ দৰা পাব লাগে; ধনেবস্তুৰে বৈ যোৱা হব লাগে। দৈবজ্ঞ সকলে এইদৰে কোৱাত চৌধাৰীয়ে ভাল পাই ভিতৰৰ পৰা দৈবজ্ঞ দুজনক দুটকি কেচা ৰূপ দিলে। দৈবজ্ঞ দুজনে চৌধাৰীক আশীৰ্ব্বাদ দিলে :—\nগবহা বাহনো যেষাং\nতে দেবাঃ পাস্তু বঃ সদা\nএই আশীৰ্ব্বাদ দি দৈবজ্ঞ দুজন গুচি গল। হৰদত্ত চৌধাৰীও ভিতৰলৈ গল।\nগধুলি হলত আকৌ চৌধাৰীয়ে মন্দিৰলৈ আহি বামাচাৰী জনে সৈতে কথা বতৰা হল। চৌধাৰীয়ে বামাচাৰী জনৰ\n[ ৫২ ] আগত দৈবজ্ঞ দুজনে কোৱা কথা কলে। বামাচাৰীয়ে কলে :– মই আগেয়ে কইছোঁ তোৰ কপাল বৰ বলী। পুৰঃসৰণটো কৰি ললে তই দুৰ্জ্জয় হবি। এটা বৰফুকন নালাগে দহোটা বৰফুকনেও তোৰ একো কৰিব নোৱাৰিব।”\n"https://as.wikisource.org/w/index.php?title=দন্দুৱা_দ্ৰোহ/নৱম_অধ্যায়&oldid=116230"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৪ এপ্ৰিল ২০২১ তাৰিখে ২১:৫৯ বজাত সলনি কৰা হৈছিল।


নিৰ্ভয়া কাণ্ডৰ অভিযুক্তৰ অধিবক্তা এ.পি. সিঙৰ বিৰুদ্ধে ব্যৱস্থা গ্ৰহণৰ দাবী আইন ছাত্ৰ সন্থাৰ\nনিৰ্ভয়াকাণ্ডৰ চাৰি অভিযুক্তৰ অধিবক্তা এ.পি. সিঙৰ বিৰুদ্ধে ব্যৱস্থা গ্ৰহণৰ দাবী জনাইছে সদৌ অসম আইন ছাত্ৰ সন্থাই। বাৰ কাউন্সিল অৱ ইণ্ডিয়াক উচ্চতম ন্যায়ালয়ৰ জ্যেষ্ঠ অধিবক্তা সিঙৰ বিৰুদ্ধে ব্যৱস্থা গ্ৰহণৰ দাবী জনাব বুলি আমাৰ সাংবাদিকক জানিবলৈ দিছে আইন ছাত্ৰ সন্থাৰ ৰাজ্যিক কাৰ্য্য নিৰ্বাহক মৃন্ময় কলিতাই।\n‘এ.পি. সিঙৰ বিৰুদ্ধে বাৰ কাউন্সিল অৱ ইণ্ডিয়াত এখন অভিযোগ নামা দাখিল কৰিম। আমি বিচাৰো যাতে এনেধৰণৰ মানসিকতা থকা অধিবক্তা থাকিব নালাগে। বাৰ কাউন্সিল অৱ ইণ্ডিয়াৰ প্ৰতি অনুৰোধ তেওঁৰ বিৰুদ্ধে বিহিত ব্যৱস্থা গ্ৰহণ কৰিব লাগে।‘ কলিতাই এইদৰে কয়।\nইপিনে, অধিবক্তাগৰাকীয়ে কৰা মন্তব্যৰ গৰিহনা দি তেওঁ কয় ‘এ.পি. সিঙ যিটো বৃত্তিত আছে সেয়া আইনৰ বৃত্তি। গতিকে এই ক্ষেত্ৰত তেওঁ এই বৃত্তিত থাকি অপৰাধীকেইজনৰ হকে মাত মাতিছে। এইটো তেওঁৰ সংবিধানে দিয়া অধিকাৰ। কিন্তু তাৰ পৰিৱৰ্তে তেওঁ নিশা ১২-১২:৩০ লৈকে ছোৱালীজনী ঘূৰি আছে বুলি কিয় মন্তব্য কৰিলে? সেইটো এগৰাকী যুৱতীক সংবিধানে দিয়া অধিকাৰ, এইক্ষেত্ৰত তেওঁ মাত মাতিবলগীয়া একো নাই।‘\nতেওঁ লগতে কয় ‘ছোৱালীজনী ঘূৰিলে বুলিয়েই তেওঁৰ চৰিত্ৰৰ ওপৰত প্ৰশ্ন তুলিব নেকি? তেওঁ এই মন্তব্যৰে আইনৰ বৃত্তিত কালিমা সানিলে। মানৱতাৰ দৃষ্টিৰে চালে অপৰাধীকেইজনৰ অধিবক্তা হৈয়ে তেওঁ মানৱতাক চৰম আঘাত কৰিছে।’\nউল্লেখযোগ্য যে ২০১২ চনৰ ১৬ ডিচেম্বৰৰ নিশা দিল্লীত সংঘটিত নিৰ্ভয়া ধৰ্ষণকাণ্ডৰ চাৰিজন অভিযুক্তক আজি পুৱা ৫.৩০ মান বজাত তিহাৰ জেইলত ফাঁচি দিয়া হয়।


সুবাস : সাম্প্ৰতিক অসমৰ শিক্ষা ব্যৱস্থা (আচলতে ভুল কাৰ?)\nশেহতীয়াকৈ শিক্ষা মন্ত্ৰী ডাঙৰীয়াই সংবাদ মাধ্যমসমূহত শিক্ষকসকলক উদ্দেশ্য কৰি কৰা কটু বাক্যবাণে সপ্ৰতি গভীৰ চৰ্চাৰ বিষয় হিচাপে পৰিগণিত হোৱা পৰিলক্ষিত হৈছে। একাংশ সংবাদ মাধ্যমে ইচ্ছুটোক বহল কৰি নিয়ে আছে। কিয়, কি পৰিস্থিতিত মন্ত্ৰী গৰাকীয়ে এই কটু বাক্যবাণ শিক্ষকসকলৰ প্ৰতি নিক্ষেপ কৰিব লগা হ’ল আৰু ইয়াকে এটা গুৰুত্বপূৰ্ণ ইচ্ছু হিচাপে লৈ কোনে, কি কাৰণত ক্ৰমাৎ ইয়াক বহল কৰি নি আছে এই বিষয়সমূহ আজি আমাৰ বাবে অবুজ সাঁথৰ আৰু বহু বিচাৰ্যৰ।\nউল্লেখযোগ্য যে, সাম্প্ৰতিক অসমৰ শিক্ষাব্যৱস্থাত থকা কেতবোৰ কেৰুণেই যে এনে এটি অস্বস্তিকৰ পৰিৱেশ সৃষ্টি কৰাত সহায় কৰিলে তাত তিলমানো সন্দেহ নাই। বিগত বৰ্ষৰ হাইস্কুল শিক্ষান্ত পৰীক্ষাৰ ফলাফলসমূহৰ তুলনাত এইবাৰৰ ফলাফলত উত্তীৰ্ণৰ শতকৰা হাৰ বিশেষভাৱে মন কৰিবলগীয়া। তাতকৈও মন কৰিবলগীয়া বিষয়টো হৈছে চৰকাৰী আৰু ব্যক্তিগত খণ্ডৰ শিক্ষানুষ্ঠানসমূহৰ মাজত পৰিলক্ষিত হোৱা উত্তীৰ্ণ হোৱা হাৰৰ তাৰতম্যতা। যাৰ ফলত শিক্ষামন্ত্ৰী ডাঙৰীয়াই চৰকাৰী খণ্ডৰ অন্তৰ্গত শিক্ষকসকলক উদ্দেশ্য কৰি সমালোচনাত মুখৰ হৈ পৰিল আৰু ইয়াৰ পাছৰ অৱস্থাখিনিত কি হৈছে তথা শিক্ষামন্ত্ৰীৰ সমালোচনাই কেনে ধৰণৰ প্ৰতিক্ৰিয়া সৃষ্টি কৰি তুলিলে সেয়া আমি সকলোৱে দেখিলো। ৰাজ সাহায্যপুষ্ট চৰকাৰী খণ্ডৰ বিদ্যালয়সমূহৰ এনে পুতৌলগা অৱস্থা কিয় হ’বলৈ পাইছে কোনোবাই বাৰু যুক্তিসহকাৰে ফঁহিয়াই চাইছেনে? শিক্ষামন্ত্ৰীৰ বাক্যবাণক ক্ষুৰধাৰ সমালোচনা কৰা অসমৰ লেখক, বুদ্ধিজীৱী, সমালোচকসকলে, সংবাদ মাধ্যমসমূহকে আদি কৰি সকলোৱে দেখোন কেৱল একেমুখে চালে-বেৰে কোবাই অনুৰূপ ধৰণে সমালোচনা কৰাহে দেখিলো। কিন্তু তাৰ বিপৰীতে কোনোৱে মন্ত্ৰী ডাঙৰীয়াৰ বাক্যবাণক উচিতভাৱে খণ্ডন কৰি নিজ নিজ খুটসমূহ নাইকিয়া কৰিবলৈ যত্ন কৰা পৰিলক্ষিত নহ’ল। আচলতে ভুল কাৰ? ভুলটো দেখোন আমাৰ সকলোৰে আছে। কি শিক্ষা ব্যৱস্থা, কি শিক্ষকসমাজ, কি প্ৰশাসক কোনোৱেচোন জগৰীয়া নোহোৱা নহয়।\nএইক্ষেত্ৰত আমি পোনপ্ৰথমে আমাৰ সাম্প্ৰতিক সময়ৰ শিক্ষা ব্যৱস্থাটোক বিশেষভাৱে জগৰীয়া বুলি ক’ব খোজোঁ। কিয়নো সাম্প্ৰতিক শিক্ষা ব্যৱস্থাৰ অভিযান, পৰিকল্পনা, সহায় সহযোগিতা সমূহৰ দ্বাৰা শিক্ষা ব্যৱস্থাটোক যিমান গতি দিব বিচৰা হৈছে সেই অনুপাতে এইবোৰৰ সু-প্ৰয়োগ যথাৰ্থতে হোৱা নাই। সৰ্বশিক্ষা অভিযানৰ দৰে বহু ব্যয়বহুল আঁচনিসমূহৰ কুফলে গোটেই শিক্ষা ব্যৱস্থাটোলৈকে দুসংবাদ কঢ়িয়াই আনিছে। শিক্ষিত হাৰ বঢ়োৱাৰ স্বাৰ্থত প্ৰাথমিক পৰ্যায়ৰ পৰা মাধ্যমিক পৰ্যায়ৰলৈকে ছাত্র-ছাত্ৰীসকলক পাছ কৰাই দিয়াৰ নিয়ম, চেকনীৰ আগত বিদ্যাক আঁতৰাই পেলোৱাৰ আঁচনি, ল’ৰা ছোৱালীক বিদ্যালয়সমূহতে ভোজন কৰোৱা আদি আঁচনি আৰু ব্যৱস্থাসমূহে চৰকাৰী খণ্ডৰ বিদ্যালয়সমূহলৈ প্ৰত্যাশাৰ বিপৰীতে কেতবোৰ প্ৰত্যাহ্বানহে নমাই অনা আজি আমাৰ পৰিলক্ষিত হৈছে।\nদ্বিতীয়তে, সাম্প্ৰতিক সময়ৰ আমাৰ শিক্ষকসমাজত দেখিবলৈ পোৱা কেতবোৰ গোপন তথা অপ্ৰিয় সত্যৰ বিষয়ে ক’বই লাগিব। কামচোৰ, দুৰ্নীতিৰ বোকাত লুতুৰি-পুতুৰি, ক্ষমতাৰ খকত বলিয়া, সময়মতে বিদ্যালয়ত গৈ উপস্থিত হ’ব নোৱাৰা, মাদককদ্ৰব্য, ৰাগীয়াল বস্তু আদি সেৱন কৰি নিজৰ পৰিচয় পত্ৰখন সদায় সকলোৰে আগত দাঙি ধৰা লগতে সামাজিক কেতবোৰ অপকৰ্মত জড়িত হৈ পৰা বহু শিক্ষকক আমি বহুত ভালকৈয়ে চিনি পাওঁ। এনেবোৰ শিক্ষকৰ অধ্যপনা আৰু অধ্যয়নবিমুখীতা, ছাত্ৰ ছাত্ৰীসকলক উচিত শিক্ষা দিব নোৱাৰা আদি দিশসমূহেই মূলতঃ ফলাফল আশানুৰূপ নোহোৱা দিশত বিশেষভাৱে জগৰীয়া।\nশিক্ষকসকল হৈছে জ্ঞানৰ একো এগছি অক্ষয় বন্তি। তেখেতসকলৰ বিচাৰ-বিবেচনা, চৰিত্ৰ, প্ৰকাশভংগী, মৰম, আন্তৰিকতাসমূহ হৈছে প্ৰতিটো প্ৰজন্মৰে আদর্শ। তেখেতসকলৰ আদৰ্শৰে, কৰ্মেৰে, প্ৰেৰণাই অনুপ্ৰাণিত হৈ যুগে যুগে আমাৰ নতুন প্ৰজন্মই নিজকে প্ৰতিষ্ঠিত কৰাৰ বহু সপোন দেখি আহিছে। তেনেস্থলত এইসকল তথাকথিত শিক্ষক নামধাৰী মদাহী, জোৱাৰী, কামচোৰ, দুৰ্নীতিপৰায়ন লোকৰ পৰা আমি আজি বাৰু কি আশা কৰিব পাৰোঁ? এইসকল ব্যক্তিক কেনেকুৱা দৃষ্টিৰে চাই, কোন শাৰীত থব লাগে সেয়া আপোনাসবৰে বিচাৰ্যৰ বিষয় হিচাপে থলো। এইখিনিতে আমি ব্যক্তিগত অভিমত এটি ব্যক্ত কৰিব খুজিছো। আমি যেতিয়া বিদ্যালয়ৰ ছাত্ৰ আছিলোঁ তেতিয়া শিক্ষক বুলি কলেই শ্ৰদ্ধাত মূৰ দুৱাইছিলোঁ। চেকনীৰ ভয়ত সকলো কাম সময়মতে সুচাৰুভাৱে সমাপন কৰিছিলোঁ লগতে তেখেতসকলৰ প্ৰতিটো কথাই আখৰে আখৰে পালন কৰিছিলোঁ। ঘৰলৈ কেতিয়াবা কোনোবা শিক্ষগুৰু আহিলেই ভয়তে বিচনাৰ তলত, বাৰীৰ চুকৰ হাবীত লুকাইছিলোঁগৈ। শিক্ষা গুৰুসকলৰ প্ৰতি থকা এনে ভয়, ভক্তি, শ্ৰদ্ধাৰ বলতেই আমি বহুত ভাল ফলাফল দেখুৱাবলৈ সক্ষম হৈছিলোঁ দেখোন। পিছে আজি আৰু সেই দিন নাই। শিক্ষক-ছাত্ৰৰ মাজত থকা সেই মধুৰ সম্পৰ্কবোৰৰ ঠাইত অন্য কেতবোৰ মধুৰ সম্পৰ্কইহে বাঁহ ললেহি। শুনিবলৈ, গ্ৰহণ কৰিবলৈ টান কিন্তু এয়াই সত্য যে আজিৰ ছাত্ৰই শিক্ষকক দেখিলে একো পাত্তাই দিব নোখোজে। পাত্তা দিবই বা কেলৈ, কিয়নো আজি ছাত্ৰৰ সৈতে একেলগেই বহি শিক্ষকে দেখোন মদ খাব পৰা হ’ল, জুৱা খেলিব পৰা হ’ল, বিভিন্ন অসমাজিক কৰ্ম আদিও সংগী হ’ব পৰা হ’ল। শিক্ষকসমাজৰ বাবে ইয়াতকৈও আৰু কিবা লজ্জাজনক কথা থাকিব পাৰেনে। শিক্ষক সমাজলৈ নামি অহা এই দুৰ্যোগসমূহক কোন দিনা আমি আঁতৰ কৰাব পাৰিম সেয়া আজি আমাৰ আটাৱেৰে বাবে বহু লাখটকীয়া প্ৰশ্ন।\nচৰকাৰী শিক্ষা খণ্ডৰ এনে দুৰ্দশাৰ মূলতে আমি আমাৰ প্ৰশাসনীয় ব্যৱস্থাটোকো বিশেষভাৱে জগৰীয়া বুলি কওঁ। নিঃসন্দেহে শিক্ষামন্ত্ৰী ডাঙৰীয়াৰ তৎপৰতাই বৰ্তমান ৰাজ্যখনৰ শিক্ষা ব্যৱস্থাটোক এক নতুন গতি দিব পাৰিছে কিন্তু তাৰ সমান্তৰালকৈ অন্য কেতবোৰ সমস্যা আৰু সীমাবদ্ধতাই বিভাগটোৰ সন্মুখত প্ৰবল প্ৰত্যহ্বান হিচাপে এতিয়াও থিয় দি আছে। শেহতীয়া গুণোৎসৱে উদঙাই দিয়া সমস্যাবোৰ ইয়াৰে জীৱন্ত সাক্ষী। শিক্ষানুষ্ঠানসমূহৰ আন্তঃগাঁথনি, এইসমূহত প্ৰয়োজন হোৱা শিক্ষকসকলক যথাস্থানত নিয়োগ কৰা লগতে সঘনাই শিক্ষানুষ্ঠানসমূহৰ উপযুক্ত পৰ্যবেক্ষণ আৰু এইসমূহৰ গুণগত মানদণ্ডসমূহ সঠিকভাৱে নিৰূপণ কৰা আদি কাৰ্যসূচীসমূহ ক্ষীপ্ৰতাৰে সম্পন্ন কৰিবলৈ কতৃপক্ষই চেষ্টা কৰক। ফলাফল ঘোষণা কৰাৰ পাছত শিক্ষকসকলক কৰ্কথনা নকৰি ফলাফল ঘোষণাৰ আগত এইসমূহক সঠিককৈ চোৱাচিতা তথা মূল্যায়নৰ ব্যৱস্থা কৰক। হাজাৰ হাজাৰ টকা চৰকাৰী দৰমহা হিচাপে লৈ শিক্ষা দিয়াত পালমৰা চৰকাৰী লগতে সামাজিক বাতাবৰণসমূহক কলুষিত কৰা শিক্ষকসকলৰ প্ৰতি কঠোৰৰ পৰা কঠোৰ হ’বলৈ শিক্ষামন্ত্ৰী ডাঙৰীয়াৰ লগতে বিভাগীয় কতৃপক্ষক আহ্বান জনালোঁ। কিন্তু লগতে এইটোও চাব এনেবোৰ কঠোৰতাই যাতে নিৰীহ, নিৰ্দোষী, একাগ্ৰতা আৰু দায়িত্ব সহকাৰে নিজৰ কৰ্তব্য পালন কৰি থকা শিক্ষকসমাজক মনোকষ্ট নিদিয়ে। শিক্ষামন্ত্ৰী ডাঙৰীয়াৰ শেহতীয়া স্থিতিসমূহক আমি সলাগ লৈছোঁ কিন্তু সামূহিকভাৱে সংবাদ মাধ্যমৰ আগত শিক্ষকসকলক উদ্দেশ্য কৰি কৰা সমালোচনাক যুক্তিসংগত বুলি ক’ব নুখুজোঁ।\nযি নহওক, সাম্প্ৰতিক শিক্ষাব্যৱস্থাক, শিক্ষকসমাজক আৰু ইয়াৰ ওপৰত থকা প্ৰশাসনিক নিয়ন্ত্ৰণসমূহক আমি আজি সাৰ্বজনীন, সৰ্বজনহিতকৰ, সুশৃংখলিত আৰু দুৰ্নীতিমুক্ত কৰিব পাৰিবই লাগিব। অনাগত সময়ত উচিত উত্তৰাধিকাৰীজনক বিচাৰি পোৱাত আমি দিয়া শিক্ষাই সকলোকে উপকৃত কৰিব পাৰিব লাগিব। এইক্ষেত্ৰত সমগ্ৰ জাতিটোৰ উত্তৰণৰ বৃহৎ স্বাৰ্থত আমি সকলোৱে একেলগে সহায় সহযোগিতাৰে আগবাঢ়ি যাব লাগিব। লগতে ৰাজনীতি, কুটনীতি, আদর্শগত সংঘাত, ব্যক্তিগত স্বাৰ্থ আদি কুটিল মেৰপাকৰ পৰা শৈক্ষিক পৰিৱেশটোক উদ্ধাৰ কৰিবও পাৰিব লাগিব। তেতিয়াহে এই উত্তৰণ সম্ভৱপৰ হ’ব বুলি আমি আজি ক’ব খোজোঁ।\nইতিসাহ বিভাগ, চিলাপথাৰ মহাবিদ্যালয়\nলেখকৰ ফোন- ৯৯৫৪০০০২০০


Fashion: যুৱতীসকলৰ বাবে বিশেষ Tips ! কি পোছাকৰ সৈতে কেনে জোতা পিন্ধিব ?– News18 assam\nFashion: যুৱতীসকলৰ বাবে বিশেষ Tips ! কি পোছাকৰ সৈতে কেনে জোতা পিন্ধিব ? কেতিয়া পিন্ধিব হিল, ফ্লিপ ফ্লপ, স্প'ৰ্টছ শ্বু ? সবিশেষ...\nStylish and Cool Footwear: আপুনি যিমানেই ষ্টাইলিছ কাপোৰ নিপিন্ধিক, যদি আপোনাৰ জোতা অমিল থাকে, ই আপোনাৰ সকলো ষ্টাইল নষ্ট কৰিব পাৰে। এনে পৰিস্থিতিত, যদি আপুনি আপোনাৰ ষ্টাইলৰ সৈতে আপোচ কৰিব নিবিচাৰে, আপুনি সদায়ে এই ৫ প্ৰকাৰৰ জোতা আপোনাৰ জোতাৰ ৰেকত ৰাখিব লাগিব।\nLast Updated : August 13, 2021, 14:09 IST\nStylish and Cool Footwear: আজিকালি সকলো ষ্টাইলিছ (Stylish) হৈ পৰিছে। মানুহে শেহতীয়া ষ্টাইলৰ বাবে কাপোৰৰ পৰা গহনালৈকে সকলো কিনিবলৈ পছন্দ কৰে। এনে পৰিস্থিতিত, জোতা-চেন্দেল (Footwear)ৰ বিশেষত্বও মানুহৰ প্ৰয়োজনীয়তা হৈ পৰিছে। দৰাচলতে, ষ্টাইলিছ কাপোৰৰ সৈতে জোতা মিলাৰ নিজা এক বিশেষ ভূমিকা আছে। আপুনি যিমানেই ষ্টাইলিছ কাপোৰ নিপিন্ধিক, যদি আপোনাৰ জোতা অমিল থাকে, ই আপোনাৰ সকলো ষ্টাইল নষ্ট কৰিব পাৰে। এনে পৰিস্থিতিত, যদি আপুনি আপোনাৰ ষ্টাইলৰ সৈতে আপোচ কৰিব নিবিচাৰে, আপুনি সদায়ে এই ৫ প্ৰকাৰৰ জোতা আপোনাৰ জোতাৰ ৰেকত ৰাখিব লাগিব।\n১. ক্ৰীড়া জোতা অত্যাৱশ্যকীয়\nক্ৰীড়া জোতা (Sport Shoes) সকলোৰে বাবে গুৰুত্বপূৰ্ণ। এয়া কেৱল শৈলীৰ ক্ষেত্ৰতে নহয় আৰামৰ বাবেও বহুত ভাল। আপুনি খোজ কাঢ়িব বিচাৰে বা দৌৰিব বিচাৰে বা বন্ধুবৰ্গৰ সৈতে ভ্ৰমণত আনন্দ কৰিব বিচাৰে, সকলোতে ইয়াৰ প্ৰয়োজন।\n২. ষ্টাইলিছ প্লেটফৰ্ম হিল\nপ্লেটফৰ্ম হিল (Platform Heels) প্ৰতিজনী ছোৱালীৰ প্ৰয়োজন। যদি আপোনাৰ উচ্চতা কম হয় আৰু কাপোৰ আপোনাৰ ভৰিৰ তললৈ যায় তেন্তে এই হিলে আপোনাক সহায় কৰিব। এইটো যথেষ্ট ষ্টাইলিছ দেখায়। যদি আপুনি দেশীয় পোছাক (Indian Ethnic Dress) পিন্ধিবলৈ পৰিকল্পনা কৰি আছে তেনেহ'লে প্লেটফৰ্ম হিল পিন্ধিব। বিশেষকৈ যদি আপুনি অত্যাধিক সময়ৰ বাবে পিন্ধিব বিচাৰে, ই আপোনাৰ বাবে অতি আৰামদায়ক হ'ব।\nফ্লিপ-ফ্লপ (Flip Flop) জোতাই আপোনাৰ ড্ৰেছিং চেঞ্চ শীতল দেখাব। গ্ৰীষ্মকালত এয়া যথেষ্ট আৰামদায়ক। ইয়াক যিকোনো ঋতুতে সহজে কঢ়িয়াব পাৰি। ফ্লিপ ফ্লপ স্লিপাৰ বিশেষকৈ শীতল জিনচ, চৰ্টচ আদিৰ সৈতে খাপ খায়।\n৪. ষ্ট্ৰেপী হিলচ\nবুঢ়া আঙুলি আৰু গোৰোহাৰ ওচৰত বান্ধি থোৱা ষ্ট্ৰেপী হিল (Strappy Heels)ক ক্লাচি বুলি ক'ব পাৰি। ই যিকোনো পোছাক গ্লেমাৰাছ বনাব পাৰে। আপুনি ইয়াক পাশ্চাত্য আৰু ভাৰতীয় দুয়োধৰণৰ পোছাকৰ সৈতে কঢ়িয়াই নিব পাৰে। লগতে যদি আপুনি খৰধৰ কৰে, আপুনি কেৱল সাধাৰণ জিনছ টি-চাৰ্টৰ সৈতে অতি ষ্টাইলিছ দেখাব পাৰে যদি এয়া পিন্ধে।\n৫. ক্লগছ হিলচ\nশীতল আৰু আৰামদায়ক চেহেৰাৰ বাবে ক্লগছ হিলছ (Heel Clogs) হৈছে প্ৰতিজনী ছোৱালীৰ প্ৰিয় জোতা। ই ভৰিবোৰ সন্মুখৰ পৰা সম্পূৰ্ণৰূপে ঢাকি ৰাখে। ইয়াৰ লগত সাধাৰণ পোছাকৰ পৰা আনুষ্ঠানিক পোছাকলৈকে সহজে পিন্ধিব পাৰি।\nFirst published: August 13, 2021, 14:09 IST


Nicogum in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Nicogum ar byavahar, ppali, parshwakriya, upkaar, kriya-pratikriya aaru satarkatabani\nNicogum की जानकारी\nNicogum ৰ লাভ আৰু ব্যৱহাৰসমূহ- Nicogum Benefits & Uses in Assamese- Nicogum ar laabh aaru byavaharsamuh\nNicogum ৰ পালি আৰু সেয়া কেনেদৰে ল'ব- Nicogum Dosage & How to Take in Assamese - Nicogum ar paali aaru xeya kenedore lobo\nNicogum ৰ পাৰ্শ্চক্ৰিয়াসমূহ- Nicogum Side Effects in Assamese- Nicogum ar parshwakriyasamuh\nNicogum সংক্ৰান্ত সতৰ্কতাবাণীসমূহ- Nicogum Related Warnings in Assamese- Nicogum xonkranta xatarkatabanisamuh\nঅইন দৰৱৰ সৈতে Nicogumৰ গুৰুতৰ ক্ৰিয়া-প্ৰতিক্ৰিয়া- Severe Interaction of Nicogum with Other Drugs in Assamese- Oinor xoite Nicogum ar gurutor kriya-pratikriya\nNicogum মতভেদসমূহ- Nicogum Contraindications in Assamese- Nicogum nishedhsamuh\nNicogum ৰ বিষয়ে সততে সোধা প্ৰশ্নসমূহ- Frequently asked Questions about Nicogum in Assamese- Nicogum ar bikhoye satate xodha prashnasamuh\nখাদ্য আৰু মদৰ সৈতে Nicogum ক্ৰিয়া-প্ৰতিক্ৰিয়া- Nicogum Interactions with Food and Alcohol in Assamese- khadya aaru modor xoite Nicogum kriya-pratikriya\nNicogum ৰ লাভ আৰু ব্যৱহাৰসমূহ - Nicogum Benefits & Uses in Assamese - Nicogum ar laabh aaru byavaharsamuh\nNicogum তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nNicogum ৰ পালি আৰু সেয়া কেনেদৰে ল'ব - Nicogum Dosage & How to Take in Assamese - Nicogum ar paali aaru xeya kenedore lobo\nNicogum-ৰ উপাদানসমূহ - Nicogum Active Ingredients in Assamese - Nicogum-ar upadaansamuh\nNicogum ৰ পাৰ্শ্চক্ৰিয়াসমূহ - Nicogum Side Effects in Assamese - Nicogum ar parshwakriyasamuh\nগৱেষণাৰ ভিত্তিত, Nicogum ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nNicogum সংক্ৰান্ত সতৰ্কতাবাণীসমূহ - Nicogum Related Warnings in Assamese - Nicogum xonkranta xatarkatabanisamuh\nNicogum-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nNicogumৰ গৰ্ভৱতী মহিলাৰ ক্ষেত্ৰত ক্ষতিকৰ প্ৰভাব থাকিব পাৰে। আপোনাৰ যদি এনেকুৱা অনুভৱ হৈছে, তেন্তে Nicogum নাখাব আৰু আপোনাৰ চিকিতসকৰ পৰামৰ্শ লওক।\nNicogum-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই Nicogumৰ পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই Nicogum গ্ৰহণ কৰা লগে লগে বন্ধ কৰক। আপোনাৰ চিকিতসকৰ সৈতে কথা পাতক আৰু আপোনাৰ চিকিতসকৰ পৰামৰ্শ লৈহে পিছত ব্যৱহাৰ কৰিব।\nবৃক্কত Nicogum কি প্ৰভাৱ দেখা গৈছে?\nNicogumৰ পাৰ্শ্ব-প্ৰতিক্ৰিয়াই কেতিয়াবাহে বৃক্ক ক প্ৰভাবিত কৰে।\nযকৃতত Nicogum কি প্ৰভাৱ দেখা গৈছে?\nকলিজা ৰ বাবে Nicogum কেতিয়াবাহে ক্ষতিকাৰক।\nহৃদযন্ত্ৰৰ ক্ষেত্ৰত Nicogum ৰ কি প্ৰভাৱ দেখা গৈছে?\nNicogumৰ হৃদয় ৰ ওপৰত মৃদু পাৰ্শ্ব-প্ৰতিক্ৰিয়া আছে।\nঅইন দৰৱৰ সৈতে Nicogumৰ গুৰুতৰ ক্ৰিয়া-প্ৰতিক্ৰিয়া - Severe Interaction of Nicogum with Other Drugs in Assamese - Oinor xoite Nicogum ar gurutor kriya-pratikriya\nNicogum তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nNicogum মতভেদসমূহ - Nicogum Contraindications in Assamese - Nicogum nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Nicogum লোৱা অনুচিত যাতে -\nNicogum ৰ বিষয়ে সততে সোধা প্ৰশ্নসমূহ - Frequently asked Questions about Nicogum in Assamese - Nicogum ar bikhoye satate xodha prashnasamuh\nএই Nicogum-এ অভ্য়াস বা নিচাৰ সৃষ্টি কৰে নেকি?\nহয়, Nicogumক আসক্তি হিচাপে জনা যায়। আপোনাৰ ডাক্তৰৰ পৰামৰ্শতহে এয়া লওক।\nআপুনি Nicogum লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, আপুনি ডাক্তৰৰ পৰামৰ্শৰ পিছতহ Nicogum লোৱাটো নিৰাপদ।\nনহয়, মানসিক ৰোগৰ চিকিত্সাৰ ক্ষেত্ৰত Nicogum ব্যৱহৃত নহয়।\nখাদ্য আৰু মদৰ সৈতে Nicogum ক্ৰিয়া-প্ৰতিক্ৰিয়া - Nicogum Interactions with Food and Alcohol in Assamese - khadya aaru modor xoite Nicogum kriya-pratikriya\nখাদ্য আৰু Nicogumৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Nicogum ল'ব পাৰে।\nমদ আৰু Nicogumৰ মাজৰ প্ৰতিক্ৰিয়া\nগৱেষণাৰ অভাৱত, Nicogum লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।\nNicogum ৰ অনুকল্প - Substitutes for Nicogum in Assamese\nNicogum ৰ মূল্য আৰু পেকৰ চাইজ - Nicogum Price and Pack Size in Assamese - Nicogum ar mulya aaru pakor size\nNicogum4Mg Chewing Gum ₹74.8 खरीदें\nআপুনি বা আপোনাৰ পৰিয়ালৰ কোনোবাই Nicogum লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Nicogum ব্যৱহাৰ কৰিছিল নেকি?\nআপুনি কিমান পৰিমাণে Nicogum সেৱন কৰিছিল?\nআপুনি Nicogum ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Nicogum সেৱন কৰে?


স্মাৰ্ট চিটী : মূত্ৰ স্থলীলৈ ৰূপান্তৰিত ১৪ হাজাৰ কোটিটকীয়া মেট্ৰ’ ৰে’ল প্ৰকল্প\nআধুনিক যাতায়ত-পৰিবহণ ব্যৱস্থাৰ উল্লেখনীয় এক মাধ্যম হৈছে মেট্ৰ’ ৰে’ল। গুৱাহাটীতো হোৱাৰ কথা আছিল মেট্ৰ’ ৰেল সেৱা, মহানগৰবাসীক মেট্ৰ’ৰেল সেৱাৰ জৰিয়তে যান-জঁটৰ সমস্যাৰ পৰা পৰিত্ৰাণ দিয়াৰ সপোন দেখুৱাইছিল পূৰ্বৰ কংগ্ৰেছ আৰু বৰ্তমানৰ পৰিৱৰ্তনকামী বিজেপি চৰকাৰে। কিন্তু আধাৰশিলা স্থাপনতে সীমাবদ্ধ হৈ ৰ’ল গুৱাহাটী মেট্ৰ’ ৰে’ল প্ৰকল্পৰ কাম।\n২০১৬ চনৰ ২৯ ফেব্ৰুৱাৰিৰ দিনা তদানীত্বন মুখ্য মন্ত্ৰী তৰুণ গগৈয়ে খানাপাৰাত উদ্বোধন কৰিছিল গুৱাহাটী মহানগৰীৰ ৰে’লভিত্তিক মাছ ৰেপিড ট্ৰেনজিট ছিষ্টেমৰ আধাৰশিলা। কিন্তু সেই আধাৰশিলা এতিয়া সম্পূৰ্ণ পৰিত্যক্ত হৈ পৰিছে।\nজি এম ডি এৰ অধীনৰ মাটিত স্থাপিত এই আধাৰশিলা এতিয়া হাবি-বননিৰে আৱৰি ধৰিছে। আনকি উত্তৰ-পূবৰ ভিন্ন ঠাইৰ পৰা অহা কোনো কোনো লোকে সেই আধাৰ শিলাৰ তলত বা কাষতে মুত্ৰ ত্যাগ কৰে। যাৰ ফলত মুত্ৰ ত্যাগৰ স্থানলৈ ৰূপান্তৰিত হৈছে ১৪ হাজাৰ কোটি টকীয়া মেট্ৰ’ ৰে’ল প্ৰকল্পৰ আধাৰশিলা।\nউল্লেখযোগ্য যে, ২০১৩ চনতে কংগ্ৰেছৰ আমোলত কেন্দ্ৰীয় চৰকাৰৰ নগৰ উন্নয়ন প্ৰাধিকৰণে গুৱাহাটীত মেট্ৰ’ ৰে’ল ব্যৱস্থাৰ বাবে সন্মতি দিছিল। সেই সময়তে ৰাজ্য চৰকাৰে মেট্ৰ’ ৰে’লৰ প্ৰকল্প আৰম্ভ কৰাৰ বাবদ ২৫ কোটি টকাৰ অনুমোদন লাভ কৰিছিল। প্ৰকল্পটো সম্পূৰ্ণ হ’বৰ বাবে খৰচ ধাৰ্য কৰা হৈছিল ১৪ হাজাৰ কোটি টকা। এই মেট্ৰ’ ৰে’ল নিৰ্মাণৰ দায়িত্বত আছে গুৱাহাটী নগৰ উন্নয়ন বিভাগ।\nতদুপৰি, ২০১৬ চনতে এম/এস ৰাইটছ নামৰ নিৰ্মাণকাৰী সংস্থাটোৱে প্ৰথম স্তৰৰ ডিপিআৰ প্ৰস্তুতৰ কাম সম্পূৰ্ণ কৰিছিল। তাৰ পাছতে উক্ত বৰ্ষৰ ২৬ ফেব্ৰুৱাৰিৰ দিনা এমআৰটিএছৰ কাম আগবঢ়োৱাৰ উদ্দেশ্যে গুৱাহাটী মেট্ৰ’ ৰে’ল কৰ্পোৰেশ্যন লিমিটেড গঠন কৰিবলৈ ৰাজ্য চৰকাৰে অনুমতি দিছিল।\nআনহাতে, এই প্ৰকল্পৰ আধাৰশিলা স্থাপনৰ তিনি মাহৰ পাছতে কংগ্ৰেছ চৰকাৰৰ ১৫বছৰীয়া শাসন ওফৰাই ‘পৰিৱৰ্তন’ৰ শ্ল’গানেৰে গাদী দখল কৰিছিল বিজেপি চৰকাৰে। চৰকাৰ গঠন কৰাৰ পাছত ২০১৭ চনৰ জানুৱাৰিত এম আৰ টি এছক নতুনকৈ ডিপিআৰ প্ৰস্তুত কৰিবলৈ নিৰ্দেশ দিছিল। য’ত উত্তৰ গুৱাহাটীৰ পৰা প্ৰস্তাৱিত এইমছ আৰু ধাৰাপুৰৰ পৰা গোপীনাথ বৰদলৈ আন্তঃৰাষ্ট্ৰীয় বিমান বন্দৰলৈ সম্প্ৰসাৰিত কৰা হ’ল।\nপূৰ্বে চাৰিটা কৰিডৰ ক্ৰমে ধাৰাপুৰৰ পৰা নাৰেঙ্গী(২৬.৬ কি.মি), এম জি ৰোডৰ পৰা খানাপাৰা (১০ কি.মি.), জালুকবাৰীৰ পৰা খানাপাৰা (১৯.৪ কি. মি)), আই এছ বি টিৰ পৰা পল্টনবজাৰ (৯.৪ কি.মি) আছিল। এই মেট্ৰ’ ৰে’ল প্ৰকল্প মুঠ ৬১.৪২ কি:মি: দৈৰ্ঘ্যৰ আছিল।\nকিন্তু কাগজে-পত্ৰইহে যেন সীমাবদ্ধ আছে মেট্ৰ’ ৰে’ল প্ৰকল্পৰ কাম-কাজ। কিয় জনসাধাৰণৰ মুত্ৰ ত্যাগৰ স্থানলৈ ৰূপান্তৰিত হ’বলগীয়া হ’ল বৃহৎ মেট্ৰ’ ৰে’ল প্ৰকল্পৰ কাম-কাজ? এই প্ৰশ্ন উত্থাপন হৈছে সচেতন মহলত।\nইপিনে, উক্ত স্থানত শৌচ-প্ৰসাৱ কৰিবলৈ কোনো টয়লেটৰ ব্যৱস্থা নাই, যাৰ ফলত আধাৰশিলাৰ তলতে মুকলিকৈ প্ৰসাৱ কৰে কিছু লোকে।\n‘’২০১৬ চনতে আধাৰশিলা স্থাপন কৰিলে, কৰিলে কি হ’ব, এতিয়া এনেকৈ পৰি থকাত ৰাইজে ইয়াতে প্ৰসাৱ কৰি আছে। আমি সদায় দেখি থাকো পথচাৰীয়ে প্ৰসাৱ কৰি থকা। আধাৰশিলাটোত অশোক স্তম্ভ আছে, ইয়াৰ প্ৰতি কোনো সন্মান নাইকিয়া কৰি দিছে,’‘-উক্ত স্থানৰ এজন প্ৰত্যক্ষদৰ্শীয়ে নৰ্থ ইষ্ট নাওৰ আগত এইদৰে কয়।\nইপিনে, এই কথাৰ প্ৰতি কোনো ভ্ৰূক্ষেপ নাই জিএমডিএ কৰ্তৃপক্ষৰ।\n‘’মেট্ৰ’ ৰে’লৰ কাম-কাজ চলি আছে। আমি ৰিপৰ্টো লাভ কৰিছো। আগতে যিখিনি হৈছিল, সেয়া নতুনকৈ ডিপিআৰৰ কাম আৰম্ভ হৈছে। আধাৰশিলাটো আগতে কি হৈছিল ক’ব নোৱাৰো, মেট্ৰ’ ৰে’লৰ প্ৰকল্পৰ কাম বিজ্ঞানসন্মতভাৱে আৰম্ভ কৰিব লাগিব। খুব হেভী মেট্ৰ’ ৰে’ল দিলেও নহ’ব, কিমান ওজনৰ দিলে ভাল হ’ব সেই সমূহো পৰীক্ষা কৰিব লাগিব,‘’-নৰ্থ ইষ্ট নাওৰ সাংবাদিকৰ আগত এইদৰে কয় জিএমডিএৰ কাৰ্য্যবাহী বিষয়া মলয় বৰাই।\nইয়াৰোপৰি, আৰু পাঁচ-ছয় বছৰৰ পাছতহে মেট্ৰ’ ৰে’লৰ কাম-কাজ সম্পূৰ্ণ হৈ উঠাৰ সম্ভাৱনাৰ কথা প্ৰকাশ কৰে বৰাই।\nমেট্ৰ’ ৰে’ল প্ৰকল্পৰ জৰিয়তে গুৱাহাটী মহানগৰবাসীক ‘স্মাৰ্ট চিটী’ৰ সপোন দেখুওৱা ৰাজ্য চৰকাৰৰ কামৰ নমুনা পৰিত্যক্ত আৰু মুত্ৰ ত্যাগ স্থলীলৈ ৰূপান্তৰিত হোৱা ‘মেট্ৰ’ ৰে’ল প্ৰকল্পৰ আধাৰশিলাই উদঙাই দিছে।


অশিক্ষিত মানুহৰ সংখ্যাধিক্যই সহায় কৰিছে চিনিক মানুহবোৰক - সন্ধান\nYou are at:Home»চিন্তাশিল্প»অশিক্ষিত মানুহৰ সংখ্যাধিক্যই সহায় কৰিছে চিনিক মানুহবোৰক\nঅশিক্ষিত মানুহৰ সংখ্যাধিক্যই সহায় কৰিছে চিনিক মানুহবোৰক\nBy পংকজ জ্যোতি মহন্ত on July 15, 2012 চিন্তাশিল্প\nঅসমত নিউজ চেনেলসমূহৰ ব্যৱসায়ীক উত্থান আৰু ৰাজনৈতিক পক্ষপাতিত্বমূলক বাতৰি প্ৰচাৰ সম্পৰ্কীয় বিতৰ্কই এটা কথা প্ৰমাণ কৰিলে আৰু সাধাৰণ নাগৰিকৰ মনলৈকো এই স্পষ্ট ধাৰণা আনি দিলে যে- ৰাজনৈতিক ক্ষেত্ৰখনত এতিয়াও সংবাদ-মাধ্যমে বিৰাট প্ৰভাৱ বিস্তাৰ কৰে; কাৰণ সেইটো নোহোৱা হ’লে পক্ষপাতদুষ্ট বাতৰি প্ৰচাৰ কৰাতকৈ মূল বাতৰিকে প্ৰচাৰ কৰিবলৈ সকলোৱে সাহস কৰিলেহেঁতেন। ব্যাপক দুৰ্নীতিৰ কাহিনী দেখি আৰু শুনি সাধাৰণ মানুহৰ মনলৈ এক ধাৰণা আহিছিল যে ‘সংবাদে ৰাজনীতিত একো প্ৰভাৱ পেলাব নোৱাৰে।’ এতিয়া সেই ধাৰণা সলনি হোৱা যেন দেখা গৈছে। কিন্তু, পক্ষপাতদুষ্ট বাতৰি প্ৰচাৰ কৰে বুলি জানাৰ পাছতো নাগৰিক যে সচেতন হৈ পৰিব পাৰিব তেনে নহয়, কাৰণ তেনে বাতৰিত যদি তিনিটা তথ্য দিলে বাতৰিটো সম্পূৰ্ণ শুদ্ধ হ’লহেঁতেন তেন্তে তাৰ পৰা দুটা তথ্য আঁতৰাই এটা তথ্যহে দিয়া হ’ব পাৰে আৰু কোনো এক দিশত এনে এক প্ৰাৱল্যৰে যুক্তি আগবঢ়োৱা হ’ব পাৰে যে তাক অতিক্ৰম কৰাৰ দক্ষতা সৰহসংখ্যকৰে নাথাকে। চিনিক ব্যক্তিবিলাকে নাগৰিকৰ এই দুৰ্বলতাক খুব ভালকৈ উপলব্ধি কৰি লয়, সেইবাবেই অধিকসংখ্যক নাগৰিকৰ এনে দুৰ্বলতা থকালৈকে তেওঁলোকক সহজে একোৱেই সলনি কৰিব নোৱাৰে। আৰু নাগৰিকৰ এই দুৰ্বলতা (অন্ততঃ) আমাৰ ভাৰতবৰ্ষত হয়তো চিৰ দিন থাকি যাব। শিক্ষাহীনতাই ইয়াৰ মূল কাৰণ। কেইবছৰমান আগতে মনলৈ আতংক আনি দিয়া এষাৰ কথা পঢ়িছিলো- “(সাক্ষৰতাৰ চৰকাৰী সংজ্ঞা অনুসৰি)ভাৰতৰ সৰ্বমুঠ অশিক্ষিত লোকৰ সংখ্যা ইংলেণ্ড, ফ্ৰান্স, জাৰ্মানী, ইটালী, স্পেইন, নৰৱে, ছুইডেন, ডেনমাৰ্ক, দক্ষিণ কোৰিয়া আৰু জাপানৰ মুঠ জনসংখ্যাতকৈ অধিক। আপুনি যদি সাক্ষৰতাৰ অধিক বাস্তৱসন্মত সংজ্ঞা গ্ৰহণ কৰে তেন্তে ভাৰতৰ অশিক্ষিত লোকৰ সংখ্যা সমগ্ৰ ইউৰোপ মহাদেশৰ মুঠ জনসংখ্যাতকৈ অধিক হ’লহেতেন।” আনহাতে, শিক্ষিতসকলৰো প্ৰত্যেকৰে বাৰু মূল্যবোধ কিমান? ৰাজনীতিৰ ক্ষেত্ৰক নিলগাই থৈ শিক্ষাজগতৰ সৈতে সংস্পৰ্শ থকা এটা উদাহৰণ দিওঁ-\nকেইবছৰমান আগতে এজন অধ্যাপকে তেওঁক এখন আন্তঃৰাষ্ট্ৰীয় চেমিনাৰত বক্তৃতা দিবলৈ নিমন্ত্ৰণ জনোৱা হৈছে বুলি ছাত্ৰ-ছাত্ৰীৰ মাজত আৰু নিজৰ বিভাগটোত নিজেই হুলস্থূল লগাই দিছিল। আমি ইণ্টাৰনেট খুচৰিবলৈ আৰম্ভ কৰা কেইজনমানে নিজৰ কৌতূহলৰ বাবে তথ্যবোৰ চাবলৈ আৰম্ভ কৰি দেখিছিলো যে সেই বিশেষ চেমিনাৰখনলৈ বক্তৃতা দিয়াৰ বাবে কেৱল এজন নে দুজন (তথ্যটো এতিয়া পাহৰিছো) ভাৰতীয়কহে নিৰ্বাচন কৰা হৈছে আৰু সেইকেইজন নিজৰ নিজৰ ক্ষেত্ৰত স্বনামধন্য ব্যক্তি! অধ্যাপকগৰাকী আমাৰ এই আগ্ৰহৰ দিশত সক্ৰিয় নাছিল আৰু তেখেতৰ সকলো সহকৰ্মীয়েই ইণ্টাৰনেট ব্যৱহাৰত সিদ্ধহস্ত নাছিল; আৰু আমিও কথাটো সিমানতে বাদ দিলো। তাৰপাছত, যোৱা তিনিবছৰমানৰ আগৰ কথা- সেই অধ্যাপকগৰাকীয়েই প্ৰেমৰ প্ৰস্তাৱ দিয়া গৱেষক ছাত্ৰী এজনীয়ে তেওঁলোকৰ মাজৰ কথা-বতৰাবোৰ তাইতকৈ সৰু আমি দুজনমান ল’ৰাৰ আগত বৰ্ণনা কৰেহি। শুনিব নিবিচাৰিলেও অনুৰোধ কৰি হ’লেও আমাৰ পৰা সময় বিচাৰি তাই অতি উৎসাহেৰে বহুতো কথা কৈ যায়। অধ্যাপকগৰাকীয়ে তাইক সকলো কথাই কয় বুলি কৈ তাই এদিন মোক ক’লে “এবছৰৰ পাছত ডাঙৰ চেমিনাৰ এখন হ’ব বোলে। এতিয়াই ৰেজিষ্ট্ৰেছন কৰিব লাগে, চাৰে মোকো লৈ যাম বুলি কৈছে, কাইলৈ মোৰো ৰেজিষ্ট্ৰেছন কৰি দিব। চাৰ বৰ সাংঘাটিক মানুহ দেই, এতিয়াও ইমানবোৰ খবৰ-খাটি লৈ কামবোৰ কৰি থাকে।” ‘ডাঙৰ’ শব্দটো শুনি মই তাইক সুধিলো-“কোন ঠাইত বাৰু, অমুকত নেকি?” তাই উত্তৰ দিলে- “তাতেই নেকি। চাৰে ঠাই টুকুৰাৰ নাম কি কৈছিল পাহৰিলো।” “হয় চাগে, তাতেই হ’ব। তাতেই অহাবাৰ অমুক চেমিনাৰখন হ’ব। আপুনি ঠাইটুকুৰাৰ কথা কাইলৈ চাৰক সুধিবচোন।”- এইবুলি তাইক মই ধাৰণা কৰা চেমিনাৰখনৰ সম্পৰ্কে কিছু কথা ক’লো। তাই যিটো উৎসাহেৰে অধ্যাপকজনৰ কথা কৈ আছিল, মোৰ কথা শুনাত কিছু আচৰিত হ’ল আৰু ক’লে- “মই চাৰক সুধিলে বেয়া হ’ব, তুমিয়ে লগ পালে সুধিবা।” মই অধ্যাপকজনক লগ পাম বুলি আৰু লগ পালেও সুধিম বুলি (বা সুধিব পাৰিম বুলি) তাই হয়তো ভবা নাছিল, কিন্তু মই অকস্মাতে পিছদিনাই তেখেতক লগ পাই গ’লো আৰু আন কথা পাতি থকাৰ মাজতে সুধিলো- “চাৰ আপুনি যে অহা বছৰ হ’ব লগা চেমিনাৰ এখনৰ কাৰণে ৰেজিষ্ট্ৰেছন কৰিছে সেইখন অমুকত হ’ব নেকি? আমুক চেমিনাৰখন নহয় জানো?” তেখেত চক খাই উঠিল আৰু মোৰ প্ৰতি খঙত দৃষ্টি নিক্ষেপ কৰি সুধিলে- “সেইখন যে অমুক চেমিনাৰ তুমি কেনেকৈ গম পালা?” মোৰ উত্তৰলৈ অকণো আগ্ৰহ নকৰি তৎক্ষনাত তেখেতে বেলেগ কথা উলিয়ালে আৰু পূৰ্বৰে পৰা আগ্ৰহ দেখুৱাই তেখেতে নিজেই বিভিন্ন কথা কৈ আছিল যদিও তৎমুহূৰ্ততে মোৰ ওচৰৰ পৰা গুছি গ’ল। তেখেতৰ আচৰণটো অলপ অদ্ভূত নিচিনা হ’ল আৰু পিছত ছোৱালীজনীক তেখেতক লগ পাই কথাটো সোধাৰ কথা কোৱাত তাই আৰু অধিক উচাপ খাই উঠিল- “সৰ্বনাশ কৰিলা তুমি!! চাৰে মোক কাকো নক’বলৈ কৈছিল; তুমি কিয় সুধিলা চাৰক!” “আপুনিতো কালি সুধিব পাৰিবা বুলি কৈছিল। মইতো বেলেগ কথা সোধা নাই!” “হে নহয় হে! চাৰে মোক ফোন কৰা নাই বাৰু- পিছত কৰা সময়ত ক’ব চাগে। মোক বহুত বেয়া পাইছে চাগে। তুমি আৰু কাকো নক’বা কিন্তু দেই। এইবিলাক খবৰ প্ৰথমতে কাকো দিব নালাগে। আমাৰ প্ৰফেচৰবোৰক নক’বা কিন্তু। এইবোৰ চেমিনাৰৰ কথা গম পালে চব যাবলৈ মন কৰে। কিন্তু অকল এজন গ’লেহে ইয়াত status টো ওপৰত থাকে, চব গ’লে একো নহ’ব নহয়। তুমি কাকো নক’বা প্লিজ। চাৰে মোক একদম বুজাই বুজাই হাক দি থৈছিল।” “মই নকওঁ বাৰু। কিন্তু গমটো চবেই পাব। ময়েই কেইবামাহৰ আগতেই এনেই ৰেজিষ্ট্ৰেছন কৰি থৈছো। এইখন আচলতে কেৱল চেমিনাৰেই নহয়, এখন সন্মিলন। তালৈ বহুতো ছাত্ৰ-ছাত্ৰী যোৱাৰো সুবিধা দিয়া হ’ব। তাৰ বাবে আমাৰ ইয়াত কোনেও নেতৃত্ব নলয়।…. এইবিলাক খবৰ আচলতে বিয়পাইহে দিব লাগে। এইবোৰতো একো একোটা ডাঙৰ বাতৰি, কিন্তু আমাৰ সংবাদ মাধ্যমে এইবোৰ বাতৰি প্ৰচাৰ নকৰে বুলিহে!” তাই মোৰ কথাৰ আঁত ধৰি লগে লগে ক’লে- “সেইটোৱেইতো কথা, তুমিহে গম পইছা, বেলেগে গম নাপায় নহয়।….” তাইৰ কথাত মই মনে মনে থাকিবলৈ বাধ্য হ’লো। যদি আমাৰ সমাজত সেই ধৰণৰ গুৰুত্বপূৰ্ণ বাতৰিবোৰ প্ৰচাৰ কৰাৰ ব্যৱস্থা থাকিলহেঁতেন, অৰ্থাৎ সকলোৱে কথাবোৰ সহজেই জনাৰ সুবিধা থাকিলহেঁতেন তেনেহ’লে তেওঁলোকৰ স্বপ্ন ইমান ক্ষুদ্ৰতম পৰ্যায়লৈ পৰ্যবসিত নহ’লহেঁতেন, হয়তো সুস্থ প্ৰতিযোগিতাত লিপ্ত হৈ তেওঁলোকৰ যোগ্যতা অধিক বৃদ্ধিহে পালেহেঁতেন আৰু তাৰ নিৰ্যাস সমাজলৈ বা অনুজসকললৈ বিয়পি পৰিলহেঁতেন।\n‘২০০১ চনৰ ৩১ আগষ্টত চাৰ্লছ ছেছিয়ে প্ৰদান কৰা অসমপ্ৰাণ প্ৰয়াত হৰেন্দ্ৰনাথ বৰুৱা স্মাৰক বক্তৃতাৰ ভাৱানুবাদ’ ‘আত্মাৰ সন্ধানত এজন মানুহ’ শিৰোনামেৰে ২০০৯ চনত ‘আমাৰ অসম’ কাকতৰ এটা সংখ্যাত প্ৰকাশিত হৈছিল। অতিশয় মূল্যবান সেই প্ৰবন্ধটোত (বক্তৃতাটোত) এষাৰ কথা আছিল এনেধৰণৰ- “প্ৰয়াত বৰুৱা আছিল এনে এজন ব্যক্তি, যিয়ে সপোন দেখিবলৈ সাহস কৰিছিল। বহুতে তেওঁক বেছি আদৰ্শবাদী বুলি ক’ব খোজে, কিন্তু সপোন দেখিলেহে লক্ষ্য স্থিৰ কৰিব পাৰি। সঁচা অৰ্থত সপোন দেখিব নজনা লোকৰ প্ৰভাৱতেই সমাজখন আজি দুৰ্বল হৈ আছে।”\nসেই প্ৰবন্ধটোৰ আন এটা অংশৰ কেইষাৰমান কথা হ’ল- “…. এনে লোকে নিজৰ জীৱন কালত হয়তো দুখ লগাকৈ নিঃসংগ হয়, বহুতো দুৰ্ভোগৰ সন্মুখীন হয়; কিন্তু তেওঁলোকে নিজৰ কাৰ্যৰ দ্বাৰা উত্তৰ পুৰুষলৈ এনে সম্পত্তি এৰি থৈ যায়, যাক লৈ ভৱিষ্যৎ প্ৰজন্মই গৌৰৱ কৰিব পাৰে।….. তেওঁলোকে নিজৰ বাবে জীয়াই নাথাকে, তথাপি তেওঁলোকে জীৱনটো পৰিপূৰ্ণতাৰে জীয়াই থাকে।”\nকৰ্তৃত্বশীল আৰু পণ্ডিত হিচাপে সন্মানীয় আসনত থকাসকলৰ ক্ষুদ্ৰ স্বপ্নই আৰু বিশাল স্বপ্ন দেখাৰ সাহসৰ অভাৱে সমাজৰ মহৎ স্বপ্নবোৰকেই ব্যতিব্যস্ত কৰি পেলাইছে। সংখ্যাত কম হ’লেও সপোন দেখিবলৈ সাহস কৰা কিছুসংখ্যক এতিয়াও আমাৰ মাজত আছে বুলিয়েই সমাজখন এতিয়াও এনেদৰেই বৰ্তি আছেগৈ। সপোন দেখিবলৈ সাহস কৰিব পৰা মানুহৰ সংখ্যা বৃদ্ধিত সকলোৱেই অৰিহণা যোগাও আহক।\nপংকজ জ্যোতি মহন্ত,\nPrevious Articleঅসমীয়া ৱিকিপিডিয়াৰ এটা দশক\nNext Article অন্ধবিশ্বাসৰ যাত্ৰা.. উলংগ অৱস্থাৰ পৰা ৰেম্পত খোজ দিয়ালৈ…


Home AJOY LAL DUTTA ANALYSIS পৰ্যবেক্ষণ\nxukhdukh.com March 29, 2016 AJOY LAL DUTTA, ANALYSIS,\nপ্ৰাক্-নিৰ্বাচনী চিন্তাঃ ভোট দিব কাক?\nসক্ৰিয় সাংবাদিকতা জীৱনৰ শেষ ৰাজ্যিক পৰ্যায়ৰ নিৰ্বাচনৰ উপলক্ষত অৱশেষত হোমেন বৰগোহাঞি দেৱে এইবাৰ কংগ্ৰেছক অনাগত পাঁচ বছৰৰ বাবে বিৰোধীৰ আসনত বহি কছৰত কৰিবৰ বাবে আহ্বান জনোৱা লেখাটি পঢ়িবলৈ পালো। এয়া ১৫বছৰীয়া একাকী শাসনৰ ওৰ পেলাই আৱশ্যসম্ভী পৰিবৰ্তনৰ বাবেই প্ৰয়োজন বুলিও উল্লেখ কৰা হৈছে। এতিয়া পূৰ্বৰ বিতৰ্কিত সাহিত্য অকাডেমী বঁটা ওভোটাই দিয়াৰ সময়ত তেখেতেক নিকৃষ্ট পৰ্যায়ৰ ব্যক্তিগত সমালোচনা আক্ৰমণ কৰা 'পৰিবৰ্তনকামী দলৰ' অনুগত সকলে, তেখেতৰ এই 'পৰিবৰ্তন' বিচৰা এই আহ্বানৰ পাছত সেই 'আঘাত'ৰ কিদৰে পৰিচৰ্যা কৰে সেয়াও লক্ষ্যনীয় হব।\nএকেদৰেই কংগ্ৰেছৰ শাসনৰ বিভিন্ন কু-কৰ্মৰ বিৰোধিতা কৰি জনপ্ৰিয়তাৰ শিখৰ চুমিবলৈ সক্ষম হোৱা অখিল গগৈৰ সন্দৰ্ভতো কিছু কথা বিশ্লেষণ কৰাৰ প্ৰয়োজন আছে। এটা কথা মন কৰিব, এটা সময় আছিল, যেতিয়া তৰুণ গগৈ চৰকাৰৰ এজন হোতা হিমন্ত বিশ্ব শৰ্মাক দুৰ্নীতিৰ মহানায়ক আখ্যা দি কৃষক মুক্তি সংগ্ৰাম সমিতিয়ে প্ৰেছ মেলত 'ফাইল' দেখুৱাই খলকনি তোলা আৰম্ভ কৰিছিল, লাইভ টেলিভিচন সম্প্ৰচাৰে দিছিল, অন্য জোৱাৰ। কিন্তু কোনো এটা অভিযোগকেই শেষ পৰ্যন্ত আদালত অথবা ন্যায়িক পৰ্যায়ত প্ৰমাণ কৰি জেললৈ প্ৰেৰণ কৰা শেষ সফলতা লাভ কৰি প্ৰকৃত বিজয় লাভ কৰিবলৈ সংগঠনটো সক্ষম নহ'ল। যিটো সংগ্ৰামী ক্ষেত্ৰৰ বাবেই এক দুৰ্ভাগ্যজনক কথা বুলি গণ্য কৰো। একেদৰেই প্ৰতিবাদত অতি উত্তেজনাক সাৰথি কৰি লোৱা আৰু গগৈ চৰকাৰৰো কৃষক মুক্তি বুলিলেই অতি-দমনকাৰী স্থিতিৰ ফলতে ৰুবুল আলিৰ শিশু পুত্ৰৰ পুলিচৰ গুলীত মৃত্যু, প্ৰণৱ বড়োৰ আত্মহত্যা, হাজাৰ হাজাৰ সাধাৰণ প্ৰতিবাদী নাগৰিকক শাৰিৰীক ভাৱে ঘূণীয়া কৰাৰ ঘটনাবোৰ আমি দেখিবলৈ পালো। যিবোৰৰ 'অতি' কাৰক সমূহক আমি পূৰ্বৰ পৰাই সমালোচনা কৰি আহিছো। চৰকাৰৰ অতি দমনমূলক স্থিতিয়েই হওক বা প্ৰতিবাদীৰ অতি-উত্তেজনা।\nসংবাদ মেল অথবা ৰাজপথত অভিযোগৰ বিচাৰ নহয়, যুক্তিক যুক্তিৰে তথ্যক তথ্যক তথ্যৰে প্ৰমাণ কৰাৰ বাবে উপযুক্ত মঞ্চ যেনে আদালত আদিৰ যোগেদিহে ন্যায়সংগত ভাৱে 'অপৰাধীক শাস্তি দিয়ালে' ৰাইজৰো চিষ্টেমটোৰ ওপৰত আস্থা বাঢ়ে। চৰকাৰেও নাগৰিকৰ নাৰ্য দাবী পূৰণ নকৰি কলৈ যাব পাৰিব, আকৌ ৰাইজৰ ওচৰত আঠু নিৰ্বাচনত লবই লাগিব, সেয়ে সহানুভূতিশীল দৃষ্টিৰে মৌলিক সমস্যাবোৰৰ সমাধান কৰাই ভাল! অথচ ভূমি পট্টন, ভূমি নীতিৰ আধুনিকীকৰণ, ভূমিহীনলৈ চৰকাৰী ভূমি প্ৰদান আদিৰ ক্ষেত্ৰত কোনো কথা নুশুনো ধৰণৰ স্থিতিয়েই তৰুণ গগৈ চৰকাৰে গ্ৰহণ কৰি আহিছিল। এই সংঘৰ্ষই বৃদ্ধি কৰি আছিল অখিল গগৈৰ জনপ্ৰিয়তাও। কিন্তু এটা কথা মন কৰিব, কৃষক মুক্তিৰ শেহতীয়াকৈ হোৱা বিশাল পদযাত্ৰাৰ পাছত যিখন গগৈ চৰকাৰে পূৰ্বতে সেই সংগঠনৰ স্মাৰক পত্ৰ গ্ৰহণ কৰিবলৈ অতিৰিক্ত উপায়ুক্ত সকলকো ওলাই আহিবলৈ নিদিছিল, মানুহে থু-পেলাই ৰাস্তাত ঘৃণা প্ৰকাশ কৰিবলগীয়া হৈছিল, ভুৰি ভুৰি অভিশাপ দিছিল, সেই সংগঠনকে কিন্তু পোনে পোনে দিছপুৰলৈ আদৰি অনাদি আনিলে, নতুন ভূমি নীতিৰ খচৰা বনাবলৈকো দিলে, খচৰা ললেও! কিন্তু শেষ বিধানসভাত বা শেহতীয়া কেবিনেটতো ইয়াক কাৰ্যকৰী নকৰিলে! এই হৃদয় পৰিবৰ্তনৰ আঁৰত কি হিচাব নিকাচ হব পাৰে, মানুহেই বিচাৰ কৰিব। কিন্তু এই কাৰ্যকৰীকৰণ কৰি থৈ নোযোৱাৰ বাবে কোনো প্ৰতিবাদ সংগঠনটোৰ পৰা এই প্ৰাক্ নিৰ্বাচনী সময়ত দেখিবলৈ পোৱা নগ'ল। তাতপৰ্যপূৰ্ণ ভাৱে, এতিয়া সংবাদমেল যোগে অখিল গগৈ ডাঙৰীয়াই দাঙি ধৰা বিশ্লেষণ তথা মতামত সেই একেখন কংগ্ৰেছ চৰকাৰকে বাহাল ৰখাৰ পক্ষেই বুলিও ৰাইজে সমালোচনা কৰিছে! যি সমূহ সাধাৰণ মানুহৰ মৌলিক সমস্যা পোন্ধৰে বছৰে সমাধান নকৰিলে, উদাসীনতা, দম্ভালি আৰু শেষত ৰাজনৈতিক শ্ব'বাজিৰ বাবেহে খচৰা লোৱাতেই সীমাবদ্ধ ৰাখিলে, সেই সকলৰ কল্যাণকামী মনোভাৱক নতুনকৈ বুজিবলৈ ৰাইজৰ সঁচাকৈ বাকী আছেইনে?\nভূমিনীতিৰ খচৰা দিয়াৰ প্ৰায় আগে-পাছৰে পৰাই কৃষক মুক্তি কাজিৰঙাৰ অৰ্কিড গাৰ্ডেনতে সীমাবদ্ধ হৈ থকাৰ দৰে ছবি, ৰাজনৈতিক দল গঠন কৰিও ৰাজনৈতিক কৰ্মসূচীৰ লেহেমীয়া কাম-কাজ, অলপ দিনৰ পৰা দুৰ্নীতি আদিৰো প্ৰতিবাদৰ চোক কমা কথাই কিন্তু সামগ্ৰিক ভাৱে কৃষক মুক্তিৰ সংগ্ৰামখনেক দুৰ্বল কৰা নাই, সেমেকা কৰিছে অনীতি, অনিয়ম, মৌলিক সমস্যাৰ সমাধান বিচৰা জনকণ্ঠৰ এটা উত্থানৰ ধাৰাকো! এতিয়া নিৰ্বাচনৰ পাছতে অখিল গগৈদেৱ ব্ৰাজিললৈ যাব আন্তৰ্জাতিক কৃষক সন্মিলনত ভাষণ দিবলৈ, ভাল খবৰ! কিন্তু অসমৰ বাবে বেয়া খবৰ এয়েই যে ইমান দিনে চিঞৰি অহা কৃষকৰ সমস্যাবোৰ এতিয়ালৈ সমাধান নহ'ল, কিন্তু প্ৰতিবাদহে যেন নিৰ্বাচনী বতৰ দেখি বুলি কিবাচোন থমকি ৰ'ল!!!!!\nএকেদৰেই যেন অসমত শাসন কৰা দলটো সলনি হ'লে যেন অসণ্টুষ্টহে হব অসমৰ স্বাধীনতাৰ সপোন দেখি এতিয়াও অৰণ্যত সংগ্ৰামৰত সংগঠনো। প্ৰশ্ন হৈছে কিয়? এতিয়া সংগ্ৰামো যেতিয়া ৰমৰমীয়া বেপাৰেই, কংগ্ৰেছৰ শাসকৰ সৈতে কিবা শান্তিপূৰ্ণ সহৱস্থান চলিছে নেকি এই সংগঠনৰো। আলোচনা পন্থী সকলৰো ৰাজনৈতিক সিদ্ধান্তৰ কথা ৰাজহুৱা হোৱা নাই! নে সকলো শান্তিপূৰ্ণ সহৱস্থান বাহাল ৰখাৰ পক্ষে! বাকী জাতীয়তাবাদী গণ সংগঠন সমূহো, আচৰিত ভাৱে এই সন্ধিক্ষণত নিমাত! অসমৰ সৰ্ববৃহত ছাত্ৰ সংগঠনো কোন দিনা সৰ্বভাৰতীয় ছাত্ৰ সংগঠনৰ সৈতে অফিচেল ভাৱে মাৰ্জাৰ এণ্ড একুইজিচন হৈ যায় তাৰো পাত্তা নোহাৱা হৈছে বুলিও বিশ্লেষকে মত প্ৰকাশ কৰিছে। অসমৰ ৰাজনীতি এতিয়া অসমৰ সন্তান সকলৰ ৰাজনৈতিক তালিবাজিৰ মাজতে বিভ্ৰান্ত হবলৈ বাধ্য হৈছে! এই বতৰটো ইচ্যু ভিত্তিত স্থিতি জানি, কোন কেইটা কাম ৰাইজৰ স্বাৰ্থত দীৰ্ঘদিনৰ সমস্যাক অগ্ৰাধিকাৰ দি সোনকালে সমাধান কৰাব লাগিব, তাৰ বাবে ভোটদান কৰিব লাগিব ধৰণৰ চিন্তা চৰ্চাৰ প্ৰবাহো যেন ৰূদ্ধ হৈ পৰিছে। কেৱল যুক্তিতৰ্কৰ পথাৰখনো, হয়-নহয়, সমৰ্থক-বিৰোধী, সহমত অথবা দালাল আদিত সীমাবদ্ধ হৈ পৰিছে। নিৰ্বাচনী সভাত দিয়া ভাষণ, প্ৰতিশ্ৰুতি আদিক জানিবলৈ বুজিবলৈ নাগৰিক হিচাবে প্ৰশ্ন তুলিলেও প্ৰকৃত কথাৰ পৰা ফালৰি কাটি 'অমুকৰ ফলীয়াহে এও' বুলি ব্ৰেণ্ডিং কৰি নস্যাত কৰাৰ অপচেষ্টা চলিছে। কিন্তু প্ৰশ্ন তুলিবই লাগিব, এতিয়া ৰাইজৰ চৰণত শৰণ লোৱাৰ ক্ষণতে ৰাইজে প্ৰশ্ন নকৰি কেতিয়া কৰিব? প্ৰশ্নবোৰ হব লাগিব, ৰাইজৰ সৰ্বাঙ্গীণ স্বাৰ্থৰ পক্ষে, অৰ্ধসত্যক জনাৰ বাবে, আঁৰৰ কথা মুকলি কৰাৰ বাবে, প্ৰশ্ন হব লাগিব সকলো পক্ষলৈ, ৰাইজৰ কাম কৰিবলৈ অহা সংগঠনবোৰ স্থিতিৰো ইচ্যু ভিত্তিক আলোচনা হব লাগিব, সমৰ্থন ব্যক্ত কৰাৰ আগেয়ে ৰাইজৰ সমুখত এতিয়া সকলো পক্ষইতো প্ৰতিপক্ষ?\nআপোনালোকে বা কি কয়?\nTags # AJOY LAL DUTTA # ANALYSIS\nBy xukhdukh.com on March 29, 2016\nLabels: AJOY LAL DUTTA, ANALYSIS\nAnonymous March 29, 2016 at 11:22 PM


১ সামুয়েল 14 - पवित्र बाइबिल [ইণ্ডিয়ান ৰিভাইচ ভাৰচন] - (১সামু 14)\n১ সামুয়েল 14\nএদিন চৌলৰ পুত্ৰ যোনাথনে তেওঁৰ ডেকা অস্ত্ৰবাহকক ক’লে, “আহাঁ আমি পলেষ্টীয়াসকলৰ নগৰ ৰক্ষী সৈন্য দলৰ আন দিশে যাওঁ।” কিন্তু তেওঁ এই কথা পিতৃক নক’লে।\nসেই সময়ত চৌল গিবিয়াৰ বাহিৰ ভাগৰ মিগ্ৰোণত থকা এজোপা ডালিম গছৰ তলত আছিল। তেওঁৰ লগত প্ৰায় ছশ লোক আছিল,\nতেওঁলোকৰ সৈতে যিহোৱাৰ পুৰোহিত এলী চীলোত আছিল, তেওঁৰ পৰিনাতি পীনহচৰ নাতি ঈখাবোদৰ ককায়েক অহীটুবৰ পুত্ৰ যি অহিয়া তেওঁ এফোদ বস্ত্ৰ পিন্ধি তেওঁৰ লগত আছিল; আৰু যোনাথন যে গ’ল, সেই কথা লোকসকলে জনা নাছিল।\nযিবোৰ বাটেৰে যোনাথনে পলেষ্টীয়াসকলৰ নগৰ ৰক্ষী সৈন্যদলৰ ওচৰলৈ যাব খুজিছিল, সেইবোৰ বাটৰ দুয়োকাষে ওখ শিলৰ পাহাৰ আছিল। এফালৰ শিলৰ পাহাৰটোৰ নাম বোচেচ আৰু আন ফালৰ পাহাৰটোৰ নাম চেনি।\nতাৰ মাজৰ এটা উত্তৰফালে মিকমচৰ সন্মুখত আৰু দ্বিতীয়টো দক্ষিণফালে গেবাৰ সন্মুখত জোঙা হৈ উঠিছিল।\nযোনাথনে তেওঁৰ ডেকা অস্ত্ৰবাহকক ক’লে, “আহা, আমি সেই অচুন্নৎ নগৰ ৰক্ষী সৈন্য দলক অতিক্ৰম কৰি যাওঁ, যিহোৱাই হয়তো আমাৰ পক্ষে কাম কৰিব; কাৰণ বহু লোকৰ পৰাই হওঁক বা কম সংখ্যক লোকৰ পৰাই হওঁক, উদ্ধাৰ কৰিবলৈ যিহোৱাক বাধা কৰোঁতা কোনো নাই।”\nতেওঁৰ অস্ত্ৰবাহকে ক’লে, “আপুনি মনত যি ভাবিছে তাকেই কৰক; আপুনি আগুৱাই যাওক; মই আপোনাৰ লগত আছোঁ, আপুনি যি আদেশ দিয়ে মই পালন কৰিম।”\nতাৰ পাছত যোনাথনে ক’লে, “আমি সেই লোক সকলৰ ফালে আগুৱাই গৈ তেওঁলোকক দেখা দিওঁ।\nযদি তেওঁলোকে আমাক কয়, ‘আমি তোমালোকৰ ওচৰলৈ নোযোৱালৈকে অপেক্ষা কৰা, তেনেহ’লে আমি নিজ ঠাইতে থাকিম, তেওঁলোকৰ ওচৰলৈ নাযাওঁ।\nকিন্তু তেওঁলোকে যদি কয়, ‘আমাৰ ওচৰলৈ আহাঁ’, তেনেহ’লে আমি যাম; কাৰণ যিহোৱাই যে, তেওঁলোকক আমাৰ হাতত শোধাই দিলে; এয়ে আমালৈ চিন হ’ব।”\nতাৰ পাছত তেওঁলোক দুয়োজনে পলেষ্টীয়াসকলৰ সৈন্যদলৰ আগত নিজক দেখা দিওঁতে পলেষ্টীয়াসকলে ক’লে, “সৌৱা চোৱা, ইব্ৰীয়াসকল যি যি গাতত লুকাই আছিল সেইবোৰৰ এতিয়া ওলাই আহিছে।”\nপাছত সেই নগৰ ৰক্ষী সৈন্যদলৰ লোকসকলে যোনাথন আৰু অস্ত্ৰবাহকক মাতি ক’লে, “আমাৰ ওচৰলৈ উঠি আহাঁ, আমি তোমালোকক কিছুমান বস্তু দেখুৱাম।” যোনাথনে তেওঁৰ অস্ত্ৰবাহকক ক’লে, “মোৰ পাছে পাছে উঠি আহাঁ, কাৰণ যিহোৱাই তেওঁলোকক ইস্ৰায়েলৰ হাতত সমৰ্পণ কৰিলে।”\nযোনাথনে হাতে-ভৰিয়ে বগাই উঠি গ’ল আৰু তেওঁৰ অস্ত্ৰবাহক তেওঁৰ পাছত গ’ল; সেই সময়ত লোকসকল যোনাথনৰ সন্মুখত মৃত্যু মুখত পৰিল আৰু তেওঁৰ অস্ত্ৰবাহকে তাৰে কিছুমানক বধ কৰিলে।\nযোনাথন আৰু তেওঁৰ অস্ত্ৰবাহকে কৰা এই প্ৰথম আক্ৰমণত এক একৰ মাটিৰ প্ৰায় আধা সীৰলু দৈর্ঘ্যত প্ৰায় বিশ জন মান লোকক বধ কৰিলে।\nতাতে ছাউনিত, পথাৰত, আৰু লোকসকলৰ মাজত আতংক হ’ল, আনকি নগৰৰ প্ৰহৰী সৈন্যদল আৰু আক্ৰমণকাৰীসকলৰ মাজতো আতংকৰ সৃষ্টি হ’ল। তাতে ভয়ানক আতংকৰ সৃষ্টি হ’ল।\nতেতিয়া বিন্যামীনৰ গিবীয়াত থকা চৌলৰ প্ৰহৰীসকলে দেখিলে যে, লোক সমূহ ছিন্ন-ভিন্ন হৈ ইফালে-সিফালে গৈছে।\nতাতে চৌলে তেওঁৰ লগত থকা লোকসকলক ক’লে, “গণি চোৱা আমাৰ মাজৰ কোন হেৰাল।” যেতিয়া তেওঁলোকে গণি চালে, তেতিয়া যোনাথন আৰু তেওঁৰ অস্ত্ৰবাহকক নাপালে।\nচৌলে অহিয়াক ক’লে, “ঈশ্বৰৰ কার্যৰ বাবে ব্যৱহাৰিত হোৱা এফোদ বস্ত্ৰ ইয়ালৈ আনা।” কাৰণ সেই দিনা ইস্ৰায়েলৰ সৈন্যসকলৰ সৈতে অহিয়াই এফোদ বস্ত্ৰ পিন্ধি আছিল।\nযেতিয়া চৌলে পুৰোহিতৰ লগত কথা পাতি আছিল, তেতিয়া পলেষ্টীয়াসকলৰ ছাউনিত একেৰাহে উত্তেজনা বৃদ্ধি হৈ গৈছিল। তাতে চৌলে পুৰোহিতক ক’লে, “আপোনাৰ হাত গুচাওক।”\nতাৰ পাছত চৌল আৰু তেওঁৰ লগত থকা লোকসকল গোট খাই ৰণলৈ গ’ল। প্ৰত্যেক জন ফিলষ্টীয়ানৰ তৰোৱাল তেওঁৰ দেশৰ লোকসকলৰ বিৰুদ্ধে উঠিল আৰু তাত অধিক ভুল বুজা-বুজি হ’ল।\nপূর্বৰে পৰা পলেষ্টীয়াসকলৰ লগত থকা ইব্ৰীয়াসকল, আৰু যি সকল তেওঁলোকৰ লগত ছাউনিলৈ গৈছিল, তেওঁলোকেও চৌল আৰু যোনাথনৰ লগত থকা ইস্ৰায়েলী লোক সকলৰ লগত যোগ দিছিল।\nযেতিয়া ইস্ৰায়েল লোকসকল ইফ্ৰয়িম পৰ্বতীয়া অঞ্চলত লুকাই আছিল, তেতিয়া তেওঁলোকে পলেষ্টীয়াসকলৰ পলোৱাৰ বাতৰি শুনাৰ পাছতো তেওঁলোকৰ পাছে পাছে যুদ্ধ ক্ষেত্ৰলৈ খেদি গ’ল।\nসেয়ে যিহোৱাই সেইদিনাই ইস্ৰায়েলক উদ্ধাৰ কৰিলে আৰু বৈৎ-আবন অতিক্ৰম কৰি যুদ্ধ কৰি গ’ল।\nতাৰ পাছত সকলো লোক অৰণ্যলৈ সোমাই গ’ল আৰু তাত মাটিৰ ওপৰত মৌ আছিল।\nযেতিয়া তেওঁলোক অৰণ্যত সোমাই গৈছিল, তেতিয়া সেই মৌ বৈ থকা দেখিও কোনেও নাখালে কাৰণ লোকসকলে সেই শপতলৈ ভয় কৰিলে।\nকিন্তু যোনাথনে তেওঁৰ পিতৃয়ে লোকসকলক দিয়া শপতৰ কথা শুনা নাছিল। সেই কাৰণে তেওঁ নিজৰ হাতত থকা লাখুটিৰ আগ মৌ-ছাকৰ মাজত সোমোৱাই দিলে আৰু হাতত লৈ মুখত দিলে; তাতে তেওঁৰ চকু উজ্জ্বল হ’ল।\nতেতিয়া লোকসকলৰ মাজৰ এজনে ক’লে, “আপোনাৰ পিতৃয়ে লোকসকলক শপত দি এই দৃঢ় আজ্ঞা কৰিছিল যে, যিজনে আজি আহাৰ কৰিব, সি অভিশপ্ত হব; যদিও লোকসকল ভোকত দুৰ্বল হ’য়।”\nতেতিয়া যোনাথনে ক’লে, “মোৰ পিতৃয়ে ৰাজ্যক সঙ্কটত পেলাইছে। চোৱা, এই অকণমান মৌ চাকি চোৱাত মোৰ চকু কেনেদৰে উজ্জ্বল হৈ গ’ল!\nকিমান ভাল হ’লহেতেন! আজি যদি শত্ৰুবোৰৰ লুটদ্ৰব্যৰ পৰা পোৱা আহাৰ লোকসকলে ইচ্ছামতে ভোজন কৰিবলৈ পালেহেঁতেন? কিয়নো এতিয়াও পলেষ্টীয়াসকলৰ মাজত মহা-সংহাৰ হোৱা নাই।”\nসেইদিনা তেওঁলোকে মিকমচৰ পৰা অয়ালোনলৈকে পলেষ্টীয়াসকলক আক্ৰমণ কৰিলে। সেয়ে লোকসকল অতিশয় ক্লান্ত হ’ল।\nতাতে লোকসকল লুভীয়া লোকৰ দৰে লুটদ্ৰব্যৰ ওচৰলৈ দৌৰি গৈ মেৰ, ছাগলী, গৰু, আৰু দামুৰি ধৰি মাটিত বধ কৰিলে আৰু তেজেৰে সৈতে মঙহ খাবলৈ ধৰিলে।\nতেতিয়া তেওঁলোকে চৌলক ক’লে, “চাওক, লোক সকলে তেজেৰে সৈতে মঙহ ভোজন কৰি যিহোৱাৰ বিৰুদ্ধে পাপ কৰিছে।” চৌলে ক’লে, “তোমালোক অবিশ্বাসীৰ দৰে কাম কৰিছা, এতিয়া, মোৰ ওচৰলৈ এটা ডাঙৰ শিল আনা”;\nচৌলে পুনৰ ক’লে, “তোমালোকে লোকসকলৰ মাজলৈ যোৱা আৰু এইদৰে তেওঁলোকক কোৱা, ‘তোমালোক প্ৰতিজনে নিজ নিজ গৰু, মেৰ আৰু ছাগলী মোৰ ওচৰলৈ আনি ইয়াতে বধ কৰি ভোজন কৰা; কিন্তু তেজেৰে সৈতে মঙহ খাই যিহোৱাৰ বিৰুদ্ধে পাপ নকৰিবা’।” সেয়ে প্ৰত্যেকজন লোকে নিজ নিজ গৰু লগত আনি সেই ৰাতি সেই ঠাইতে বধ কৰিলে।\nচৌলে যিহোৱাৰ উদ্দেশ্যে এটা যজ্ঞবেদী নিৰ্মাণ কৰিলে; যিহোৱাৰ উদ্দেশ্যে তেওঁ নিৰ্মাণ কৰা সেয়ে প্ৰথম বেদি।\nতাৰ পাছত চৌলে ক’লে, “আহা আমি এই ৰাতি পলেষ্টীয়াসকলৰ পাছত খেদি গৈ, ৰাতিপুৱা নোহোৱালৈকে তেওঁলোকৰ বস্তু লুট কৰোঁ আৰু তেওঁলোকৰ একো অৱশিষ্ট নাৰাখোহক;” তেতিয়া তেওঁলোকে তেওঁক ক’লে, “আপোনাৰ দৃষ্টিত যি ভাল দেখে, তাকেই কৰক।” তেতিয়া পুৰোহিতে ক’লে, “আহা, আমি ইয়াতে ঈশ্বৰৰ ওচৰ চাপোঁহক।”\nতাৰ পাছত চৌলে ঈশ্বৰ গুৰিত সুধিলে, “মই পলেষ্টীয়াসকলৰ পাছত যামনে? তুমি সিহঁতক ইস্ৰায়েলৰ হাতত সমৰ্পণ কৰিবানে?” কিন্তু সেইদিনা যিহোৱাই উত্তৰ নিদিলে।\nতেতিয়া চৌলে ক’লে, “হে লোকসকলৰ অধিপতি সকল, তোমালোক ওচৰ চাপি আহাঁ, আৰু আজিৰ এই পাপ কি দোষত হ’ল, তাৰ বুজ-বিচাৰ কৰি চোৱা।\nকিয়নো ইস্ৰায়েলৰ উদ্ধাৰকৰ্তা যিহোৱাৰ জীৱনৰ শপত, যদি মোৰ পুত্ৰ যোনাথনৰ দোষত এয়া হৈছে, তেনেহলে সিও নিশ্চয়কৈ মৰিব।” কিন্তু লোকসকলৰ মাজত কোনেও তেওঁক উত্তৰ নিদিলে।\nপাছত তেওঁ গোটেই ইস্ৰায়েলক ক’লে, “তোমালোক এফালে থাকা, মই আৰু মোৰ পুত্ৰ যোনাথন আনফালে থাকিম।” তাতে লোকসকলে চৌলক ক’লে, “আপোনাৰ দৃ্ষ্টিত যি ভাল দেখে, তাকেই কৰক।”\nতেতিয়া চৌলে ইস্ৰায়েলৰ ঈশ্বৰ যিহোৱাক ক’লে, প্ৰকৃততে কি হয়, তাক দেখুৱাই দিয়া। তাতে চিঠি খেলৰ দ্বাৰাই যোনাথন আৰু চৌলক নিৰ্ণয় কৰা হ’ল, কিন্তু লোক সমূহ এৰা পৰিল।\nতেতিয়া চৌলে ক’লে, “মোৰ আৰু মোৰ পুত্ৰ যোনাথনৰ মাজত চিঠি খেল কৰা।” তাতে যোনাথনক নিৰ্ণয় কৰা হ’ল।\nতেতিয়া চৌলে যোনাথনক ক’লে, “তুমি কি কৰিলা, সেই বিষয়ে মোক কোৱা;” তাতে যোনাথনে তেওঁক ক’লে, “মোৰ হাতত থকা লাখুটিৰ আগেৰে যৎকিঞ্চিৎ মৌৰস লৈ সঁচাকৈ চাকিছিলোঁ হয়; চাওঁক, মই মৰিব লগা হওঁ।”\nপাছত চৌলে ক’লে, “যদি তুমি নমৰা, তেনেহলে ঈশ্বৰে মোলৈকে অধিক কৰক, কাৰণ হে যোনাথন তুমি অৱশ্যে মৰিব লাগিব।”\nতেতিয়া লোকসকলে চৌলক ক’লে, “যিজনে ইস্ৰায়েলৰ মাজত এনে উদ্ধাৰ কাৰ্য সাধন কৰিলে, সেই যোনাথন মৰিব লাগিব নে? এনে নহওক; যিহোৱাৰ জীৱনৰ শপত, তেওঁ মুৰৰ এডালি চুলিও মাটিত নপৰিব; কিয়নো তেওঁ আজি ঈশ্বৰেৰে সৈতে কাৰ্য কৰিলে।” এইদৰে লোকসকলে যোনাথনক ৰক্ষা কৰা বাবে তেওঁৰ মৃত্যু নহ’ল।\nপাছত চৌলে পলেষ্টীয়াসকলক খেদি যোৱাৰ পৰা উভটি আহিল; আৰু ফিলিষ্টীয়া সকলো নিজ নিজ ঠাইলৈ গুচি গ’ল।\nচৌলে ইস্ৰায়েলৰ সম্পূৰ্ণ ক্ষমতা নিজৰ হাতত ল’লে। তাৰ পাছত ইস্ৰায়েলৰ চৌদিশে যিমান শত্ৰু আছিল, সেই সকলোৰে বিৰুদ্ধে তেওঁ যুদ্ধ কৰিলে। তেওঁ মোৱাব, অম্মোনীয়া, চোবাৰ ৰজা ইদোম আৰু পলেষ্টীয়াসকলৰ সৈতে যুদ্ধ কৰিলে। তেওঁ যি দিশত গৈছিল, সেই দিশতে শত্ৰুৰ ওপৰত জয় লাভ কৰিছিল।\nচৌল অতি সাহিয়াল আছিল। তেওঁ অমালেকীয়াসকলকো পৰাজয় কৰিছিল। আনকি যিসকল শত্ৰুৱে ইস্ৰায়েলসকলক লুট কৰিব বিচাৰিছিল, সেই শত্ৰুবোৰৰ পৰা ইস্ৰায়েলক তেওঁ ৰক্ষা কৰিছিল।\nচৌলৰ পুত্ৰসকলৰ নাম আছিল, যোনাথন, যিচবী, আৰু মল্কীচুৱা। তেওঁৰ দুজনী জীয়েক আছিল; ডাঙৰ জনীৰ নাম মেৰব, আৰু সৰুজনীৰ নাম মীখল।\nচৌলৰ ভাৰ্য্যাৰ নাম আছিল অহীনোৱম, তেওঁ অহামাচৰ জীয়েক আছিল; আৰু তেওঁৰ সেনাপতিৰ নাম অবনেৰ, তেওঁ চৌলৰ দদায়েক নেৰৰ পুত্ৰ আছিল।\nচৌলৰ পিতৃৰ নাম আছিল, কীচ। আৰু অবনেৰৰ পিতৃৰ নাম নেৰ, তেওঁ অবিয়েলৰ পুত্ৰ আছিল।\nচৌলৰ জীৱনৰ সকলো সময়তে পলেষ্টীয়াসকলৰ সৈতে যুদ্ধ হৈ আছিল; সেয়ে তেওঁ শক্তিশালী আৰু সাহসী বলৱান পুৰুষক দেখিলেই নিজৰ লগত ৰাখিছিল।\n১ সামুয়েল 14:1\n১ সামুয়েল 14:2\n১ সামুয়েল 14:3\n১ সামুয়েল 14:4\n১ সামুয়েল 14:5\n১ সামুয়েল 14:6\n১ সামুয়েল 14:7\n১ সামুয়েল 14:8\n১ সামুয়েল 14:9\n১ সামুয়েল 14:10\n১ সামুয়েল 14:11\n১ সামুয়েল 14:12\n১ সামুয়েল 14:13\n১ সামুয়েল 14:14\n১ সামুয়েল 14:15\n১ সামুয়েল 14:16\n১ সামুয়েল 14:17\n১ সামুয়েল 14:18\n১ সামুয়েল 14:19\n১ সামুয়েল 14:20\n১ সামুয়েল 14:21\n১ সামুয়েল 14:22\n১ সামুয়েল 14:23\n১ সামুয়েল 14:24\n১ সামুয়েল 14:25\n১ সামুয়েল 14:26\n১ সামুয়েল 14:27\n১ সামুয়েল 14:28\n১ সামুয়েল 14:29\n১ সামুয়েল 14:30\n১ সামুয়েল 14:31\n১ সামুয়েল 14:32\n১ সামুয়েল 14:33\n১ সামুয়েল 14:34\n১ সামুয়েল 14:35\n১ সামুয়েল 14:36\n১ সামুয়েল 14:37\n১ সামুয়েল 14:38\n১ সামুয়েল 14:39\n১ সামুয়েল 14:40\n১ সামুয়েল 14:41\n১ সামুয়েল 14:42\n১ সামুয়েল 14:43\n১ সামুয়েল 14:44\n১ সামুয়েল 14:45\n১ সামুয়েল 14:46\n১ সামুয়েল 14:47\n১ সামুয়েল 14:48\n১ সামুয়েল 14:49\n১ সামুয়েল 14:50\n১ সামুয়েল 14:51\n১ সামুয়েল 14:52


সাত সাগৰ তেৰ নদীৰ সিপাৰে - সাহিত্য ডট অৰ্গ\nসাত সাগৰ তেৰ নদীৰ সিপাৰে\nইচফাক ভিন্তি আৰু নমিবাই দিনদিয়েক আগতেহে লণ্ডনৰ পৰা আহি পাইছেহি। খাৰঘৰত দুয়োজন আমাৰ অসমীয়া পৰিয়াল সকলোৰে উমৈহতীয়া অভিভাৱকৰ দৰে। যোৱা ডিচেম্বৰ মাহতে লণ্ডনলৈ গৈছিল। তাৰে হেম্পশ্বায়াৰত জীয়েক-জোঁৱায়েক থাকে। মাঘৰ বিহুৰ দিনাই জীয়েকৰ যঁজা কেঁচুৱা এহাল জন্ম হ’ল। ইফালে কভিডৰ দ্বিতীয় লহৰে ইংলেণ্ড, ইউৰোপতো বহু বেমেজালিৰ সৃষ্টি কৰিলে। গতিকে আহোঁ বুলিও আহিব নোৱাৰা হ’ল। আনহাতে যঁজা কেঁচুৱাহালৰো এটাৰ বৰ জটিল অস্ত্ৰোপচাৰ কৰিব লগা হ’ল। পিছে, ভগৱন্তৰ কৃপাত ‘শেষ ভালেই সকলো ভাল’ৰ দৰে, সকলোবোৰ কামেই সুকলমে সমাধা হৈ যোৱাৰ পিছত, দুয়োজন যোৱা সপ্তাহত মুম্বাই পালেহি।\nবৰ্তমান পৰিস্থিতিত, ঈদ বুলি সৰহলোক গোট খাবও নোৱাৰি! তথাপিও আমাৰে তিনিটা পৰিয়াল সন্ধিয়া সময়ত গোট খালোঁগৈ। জীয়েক-জোঁৱায়েক আৰু নাতি-নাতিনীসকলৰ কথা-বতৰাবোৰ পাতি থাকোঁতে, আমাৰো কথাৰ জেৰ নিচিগা হ’ল। প্ৰসঙ্গক্ৰমে তাৰ বৰ্তমান পৰিবেশটো বা লণ্ডনৰ সাধাৰণ চাহাববিলাকে বৰ্তমান পৰিস্থিতিটোৰ মোকাবিলা কৰিবলৈ কি কি কৰিছে, সেইবোৰ প্ৰসঙ্গও ওলাল।\nভিন্টিহঁতৰ জীয়ৰীৰ নাম তাচমিয়া। জোঁৱাইৰ নাম জাভেদ। দুয়োজনেই চাকৰিয়াল। তেওঁলোকৰ এই যঁজা সন্তানহালৰ লালন-পালনত যাতে কোনো ত্ৰুটি নহয় তাৰ কাৰণে চৰকাৰে সকলো ধৰণে সহায়-সহযোগ কৰে। আনকি, এইহাল যঁজা সন্তানৰ জন্মৰো প্ৰায় পাঁচবছৰমানৰ আগতেই তেওঁলোকৰ প্ৰথমটো সন্তান জন্মৰ সময়ত, চৰকাৰী মানুহে আহি, সন্তানৰ লালন-পালনৰ বাবে প্ৰতিটো কথাকে খৰচি মাৰি হ’বলগীয়া মাক-বাপেকহালক প্ৰশিক্ষণ দি গৈছিল। সন্তানৰ বুলিয়ে নহয়, সকলোৰে সম্পূৰ্ণ চিকিৎসাৰ ব্যয় চৰকাৰে বহন কৰে। আনকি, পিছৰ সন্তানহালৰ যিটো কেঁচুৱাৰ অতি জটিল ধৰণৰ অস্ত্ৰোপচাৰ হ’ল, তাৰ সম্পূৰ্ণ খা-খৰচৰ ভাৰ চৰকাৰে বহন কৰাৰ উপৰিও বৰ্তমানেও অক্সফোৰ্ড বিশ্ববিদ্যালয়ৰ মেডিকেল বিজ্ঞান বিভাগে এই অস্ত্ৰোপচাৰ আৰু তাৰ পিছৰ প্ৰগতিৰ বিষয়টো অধ্যয়ন কৰি আছে।আমাৰ ইয়াৰ দৰে, চিকিৎসাৰ ব্যয় আদি কথা লৈ, তাৰ নাগৰিকৰ কোনো মূৰ-কামোৰণি নাই। সকলো দায়-দায়িত্ব চৰকাৰৰ।\nকভিডত কোনো কেনিও ওলাব নোৱাৰা কেইদিনতো তাৰ মানুহবোৰে পৰস্পৰে পৰস্পৰক লগ-সঙ্গ দিবলৈ বিভিন্ন অভিনৱ পন্থা হাতত লৈছিল। উদাহৰণ হিচাপে, ভালকৈ কী-বোৰ্ড বজাব জনা এজনে, সপ্তাহত দুদিন এটা নিৰ্দিষ্ট সময়ৰ বাবে, ঘৰৰ আগ চোতাললৈ কী-বোৰ্ড, চাউণ্ডবক্স আদি উলিয়াই লৈ বজাবলৈ আৰম্ভ কৰে। সকলোৱে নিজৰ নিজৰ চোতাললৈ চকী-মেজ উলিয়াই বহি লয়হি। বজাওতাজনে বজাই যায়, ৰাইজে উপভোগ কৰে। প্ৰতিটো সঙ্গীত শেষ হোৱাৰ পিছত চুবুৰিৰ ৰাইজে হাত-চাপৰি বজাই উৎসাহ দিয়ে। চুবুৰিটোৰ ৰাইজৰ ঘৰৰ ভিতৰৰ অকলশৰীয়া আমনিদায়ক সময়ৰ এটা আকৰ্ষণীয় সমাধান ওলায়।\nতাচমিয়া-জাভেদ নতুন কেঁচুৱা লৈ হস্পিতালৰ পৰা ঘৰ পোৱাৰ পিছত, কভিড প্ৰটকলৰ বাবে, কোনো কাৰো ঘৰলৈ যাব নোৱাৰে। তথাপিও চুবুৰিৰ প্ৰতিঘৰ মানুহেই, দুয়োটা কেঁচুৱালৈ শুভেচ্ছাবাণী দি উপহাৰ আৰু গ্ৰিটিংকাৰ্ড ঘৰৰ চোতালত থৈ যায়। তেওঁলোকে তাৰ পৰা বুটলি আনি দিওঁতাজনৰ নাম পঢ়ি শলাগ জনায়।\nএই সকলৰ ভিতৰত ‘লিলি’ নামৰ প্ৰৌঢ়াগৰাকীৰ কাহিনীটোৱে মোৰ মন চুই গ’ল। লিলি নামৰ স্বামীহাৰা মহিলাগৰাকী তাচমিয়াহঁতৰ নিচেই কাষৰে ঘৰটোত থাকে। বাইটী-ভিন্তিহঁত যোৱাবাৰ জীয়েক-জোঁৱায়েকৰ ঘৰলৈ যাওঁতেই তেওঁৰ লগত ভালকৈয়ে চা-চিনাকি হৈছিল। লিলিৰ গিৰিয়েক ঢুকোৱা কেইবাবছৰো হ’ল। নিজৰ ল’ৰা-ছোৱালীবোৰো খুটি খাব পৰা হ’লত, ইংলেণ্ডৰ নিয়ম অনুযায়ী তেওঁলোক অভিভাৱকৰ বোজা হৈ নাথাকি, নিজৰ নিজৰ সাধ্য-সামৰ্থ্য অনুযায়ী নিজ নিজ ভাগে থাকিবলৈ ল’লে। বৰ্তমান লিলিৰ বয়স প্ৰায় সত্তৰ-পয়সত্তৰ বছৰ মান হব। দেখাত যদিও নিয়মটো ভাল দেখি, তথাপিও অভিভাৱকসকল বৰ অকলশৰীয়া হৈ পৰে। আমাৰ ইয়াত হেনা-হুঁচা খাই হলেও, সন্তানবোৰে মাক-দেউতাকক এৰি নাযায়। কোনোবাই এৰি গ’লেও, সেইটো গল্পৰ কাহিনীৰ দৰে আলোচনা হয়। তাতে আজিকালি কিছুমান ল’ৰা-বোৱাৰী ওলোটাই বেছি চেঙাহে হয়। নিজৰ মাক দেউতাককে নিজে সজোৱা ঘৰৰ পৰা আঁতৰাই, ঘৰ-দুৱাৰ অধিকাৰ কৰি বা বিক্ৰী কৰি অভিভাৱকক বৃদ্ধাশ্ৰমত থৈ আহেগৈ। এইটোও বেয়া কথা, আনহাতে, সেইবোৰ উন্নতদেশত অভিভাৱক অকলশৰীয়াকৈ থকা কথাটোও এতিয়া তাৰ মানুহে বেয়া কথা বুলি বিবেচনা কৰিছে। তাৰ অভিভাৱকসকল মানসিক অৱসাদৰ চিকাৰ হৈছে। তথাপিও নিজৰ মনে মিলা মানুহৰ মাজত নিজাকৈ মিলামিছাকৈ থাকি, সামান্যভাৱে হলেও সমাজখনৰ লগত মিলিজুলি থাকে। কিন্তু, কভিডৰ সময়ত এনেকৈ ‘সামাজিক মিলামিছা’ চৰকাৰীভাৱে নিষেধ কৰা হ’ল। লিলিৰ দৰে অকলশৰীয়া মানুহবোৰৰ বাবে সময় কটোৱা এক সাংঘাতিক সমস্যা হৈ দেখা দিলে। পিছে, উন্নত দেশৰ লোকৰ উন্নত চিন্তা! প্ৰতিটো সামাজিক সমস্যাৰ সমাধান বিচাৰি উলিয়াবলৈ চৰকাৰে সমাজ বিজ্ঞানীসকলৰ পৰামৰ্শ মতে কাম কৰে। এনেধৰণৰ অকলশৰীয়া লোকে সৰহকৈ সামাজিক মিলামিছা নকৰাকৈ যাতে, সুন্দৰ ভাৱে সময় পাৰ কৰিব পাৰে, সেই হিচাপে এই সময়খিনিৰ বাবে কোনো এজন ব্যক্তি নিৰ্ণয় কৰি লবলৈ অনুমতি দিলে।\nলিলিয়ে পুতেকৰ কথা চিন্তা কৰিলে। কিন্তু, পুতেকৰ যিহেতু নিজৰ পৰিয়াল আছে, গতিকে পুতেকৰ পৰা, বোৱাৰী বা নাতি-নাতিনীলৈ সংক্ৰমণ বিয়পিব বা আহিব পাৰে। গতিকে, মুকলিত (ঘৰৰ বাহিৰত) সপ্তাহত এদিনৰ বাবেহে লগ হব পাৰিব। এইটো প্ৰস্তাৱ লিলিৰ মনঃপুত নহল। যদি, সম্পূৰ্ণ অকলশৰীয়া কোনো লোক হয়, তেনে সপ্তাহত দুই-তিনিদিন বা তাতোকৈ বেছিকৈও মিলিব পাৰিব। তদুপৰি; সংক্ৰমণৰ ভয় নথকা বাবে ঘৰলৈও আহ-যাহ কৰিব পাৰিব। পিছে তাৰবাবে সম্পূৰ্ণ অকলশৰীয়া হোৱাটো বাঞ্চনীয়। ভালেমান চিন্তাৰ পিছত, লিলিৰ মনত পৰিল, লিলিহঁতৰ বহুত পুৰণি বন্ধু এজন বিপত্নীক হোৱা বহুত বছৰেই হ’ল। নামটো জৰ্জ। বয়সত লিলিতকৈও ভালে কেইবছৰ ডাঙৰ। প্ৰায় অশীতিপৰ ব্যক্তি। পিছে, মানুহজন জীৱিত অৱস্থাত আছেনে নাই, সেইটোও লিলিয়ে নেজানে। খবৰ লৈ গম পালে, জৰ্জেও দীৰ্ঘদিন ধৰি, লণ্ডনৰে কিছু আঁতৰৰ অঞ্চল এটাত অকলশৰীয়া জীৱন-যাপন কৰি আছে। লণ্ডনৰ চৰকাৰে নিৰ্ণয় কৰি দিয়া সিদ্ধান্তৰ প্ৰতি সঁহাৰি জনাই লিলিয়ে জৰ্জৰ নামটো বাচনি কৰিলে।\nলিলিৰ বাচনি আৰু সিদ্ধান্তৰ কথা জৰ্জক জনোৱা হ’ল। অকলশৰীয়া জীৱনটো কভিড মহামাৰীয়ে আৰু অকলশৰীয়া কৰি তোলা মূহুৰ্তত বৃদ্ধ জৰ্জেও মানুহৰ সঙ্গ পাবলৈ বাচনি হৈ ভালেই পালে। জৰ্জ মাজে-সময়ে লিলিৰ ঘৰলৈ আহে। দুয়োগৰাকী অকলশৰীয়া বৃদ্ধা-বৃদ্ধই কথা পাতিবলৈ সঙ্গ পাই ভালেই পোৱা হ’ল। জৰ্জ আহিলেও লিলিয়ে ভাল পোৱা কিবাকিবি হাতত উপহাৰ হিচাপে লৈ অহা হ’ল। লিলিয়েও জৰ্জে খাই ভাল পাব পৰা, কেক বা পাই তৈয়াৰ কৰি জৰ্জলৈ অপেক্ষা কৰে। দুযোগৰাকী বৃদ্ধ-বৃদ্ধাই পাৰ হৈ যোৱা দিনবোৰৰ হিচাপ-নিকাচবোৰ পৰস্পৰৰ আগত দাঙি ধৰি ভাল পোৱা হ’ল। পুতেক, বোৱাৰীয়েক, নাতি, নাতিনীৰ কথাবোৰ কৈ কৈ, বহুত দিন তেওঁলোকক দেখা নোপোৱাৰ কথা কৈ কৈ চকুলো টুকিলে! আজীৱন পৰিশ্ৰমেৰে গঢ় দিয়া সংসাৰখনত এতিয়া একাকীত্বৰ যন্ত্ৰণা দুয়ো ভগাই-বটাই ললে।\nলাহে লাহে জৰ্জ আৰু লিলিয়ে বেছ ঘন ঘনকৈ মিলিবলৈ ললে। এসময়ত দুয়ো অনুভৱ কৰিলে, জৰ্জ আৰু লিলিয়ে পৰস্পৰক ভাল পাবলৈ আৰম্ভ কৰিছে। দীৰ্ঘদিন অকলশৰীয়া জীৱন যাপন কৰা লিলিৰ ঘৰত এদিন হঠাতে জৰ্জ নিশাও থাকিল!\nমই নমিবাইক সুধিলোঁ, “জৰ্জৰ গাড়ীখন লিলিৰ ঘৰত নিশা থকা দেখি বাকী চুবুৰীয়াসকলে কথাটো কেনে ধৰণে ললে?”\nনমিবাইয়ে ক’লে, “তুমি বিশ্বাস নকৰিবা মৃদুল! সেইবোৰ উন্নত দেশৰ মানুহৰ মনৰ চিন্তা-চৰ্চ্চাবোৰো বহুত উন্নত! সকলো মানুহেই ইমান সুখী হৈছে! সমস্ত জীৱন নিজৰ পৰিয়ালক গঢ় দি দি সকলোকে সক্ষম কৰি তুলি, নিজৰ নিজৰ সংসাৰ তৰিবলৈ আজৰি কৰি দি, নিজে সম্পূৰ্ণ অকলশৰীয়া হৈ, দীৰ্ঘদিন মানসিক অৱসাদৰ বলি হৈ হৈ, দুয়ো এতিয়া জীৱনৰ শেষৰ দিন কেইটাৰ কাৰণে নিজৰ মনৰ সঙ্গী পাইছে।”\nমই নমিবাইক কলোঁ, “তাচমিয়াক জনাই থবছোন, জৰ্জ আৰু লিলিৰ বিয়াৰ খবৰ মোকো জনাবলৈ। কেতিয়াও দেখা নাই যদিও, সাত সাগৰ তেৰ নদীৰ সিপাৰৰ এইহাল বৃদ্ধ বৃদ্ধালৈ মোৰো বৰ মৰম লাগিছে!”


২০ আগষ্টৰ পিছত BJPলৈ AIUDFৰ ফণী তালুকদাৰ! BJPলৈ আহিব নেকি হাগ্ৰামাৰ BPF!– News18 Assam\n২০ আগষ্টৰ পিছত BJPলৈ AIUDFৰ ফণী তালুকদাৰ! BJPলৈ আহিব নেকি হাগ্ৰামাৰ BPF!\n»২০ আগষ্টৰ পিছত BJPলৈ AIUDFৰ ফণী তালুকদাৰ! BJPলৈ আহিব নেকি হাগ্ৰামাৰ BPF!\nUpdated:August 16, 2021, 8:46 AM IST\nBPFৰ শীৰ্ষ সূত্ৰই সদৰি কৰা মতে, হাগ্ৰামা মহিলাৰীয়ে মিত্ৰজোঁটৰ অংশ হ'বলৈ বিচাৰিছে৷ কিন্তু BJPয়ে বিচাৰিছে BJPৰ সৈতে BPFৰ চামিলকৰণ৷\nLast Updated: August 16, 2021, 8:46 AM IST\nআসন্ন অসম বিধানসভাৰ উপ–নিৰ্বাচনৰ পূৰ্বে ৰাজ্যৰ ৰাজনীতিত তুমুল ধুমুহাৰ সৃষ্টি কৰি এটা ৰাজনৈতিক দল আন এটা ৰাজনৈতিক দলৰ সৈতে চামিলকৰণৰ দিশে আগবাঢ়িছে৷ ইয়াৰ বাবে গোপনে চলিছে মাৰাথন বৈঠক৷ ইয়াৰ লগতে এটা দলৰ এজন বিধায়কে বিপৰীত মেৰুত অৱস্থান গ্ৰহণ কৰা এটা দলত যোগ দিবলৈ প্ৰস্তুতি সম্পন্ন কৰি তুলিছে।\nহাগ্ৰামা মহিলাৰী৷ ২০০৩ চনৰ পৰা ২০২০ চনলৈ বড়োভূমিত অখণ্ড ৰাজত্ব আছিল হাগ্ৰামা মহিলাৰীৰ৷ হাগ্ৰামা মহিলাৰীৰ নেতৃত্বাধীন আঞ্চলিক দল BPF সদায় শাসনৰ গাদীত অধিষ্ঠিত থকা দলৰ সৈতেই থাকে মিতিৰালি৷ এই মিতিৰালিক হাগ্ৰামা মহিলাৰীয়ে কৈ আহিছে বড়োভূমিৰ উন্নতিৰ স্বাৰ্থৰ মিতিৰালি বুলি৷\nকিন্তু ২০১৬ৰ নিৰ্বাচনৰ আগতে কংগ্ৰেছৰ সৈতে থকা পোন্ধৰ বছৰীয়া মিতিৰালি ত্যাগ কৰি কেন্দ্ৰত শাসনত থকা BJPৰে নতুন মিতিৰালি কৰে হাগ্ৰামাৰ BPF–এ৷ পিছে হাগ্ৰামাৰ BJPৰে থকা মিতিৰালি ২০২০লৈহে তিকিল৷ BTR চুক্তিৰ পিছতে BJPয়ে সংগ এৰিলে হাগ্ৰামাক৷ যিটো সপোনটো ভৱা নাছিল BPF–এ।\nবড়োভূমিৰ পৰিষদীয় নিৰ্বাচনত সংখ্যাগৰিষ্ঠতা পায়ো চৰকাৰ গঠন কৰিব নোৱাৰা BPFয়ে ২০২১ৰ বিধানসভাৰ নিৰ্বাচনতো মাত্ৰ চাৰিখন আসনতে সীমাবদ্ধ হৈ থাকিবলগীয়া হ'ল৷ সোতৰ বছৰে শাসনৰ গাদীত থকা হাগ্ৰামা মহিলাৰী এতিয়া ক্ষমতাহীন৷ শাসকৰ পৰা গৈ এতিয়া বিৰোধী আসনত৷\nপিছে কোনোদিনে বিৰোধীৰ আসনত নবহা বা বিৰোধী হ'ব নিবিচৰা হাগ্ৰামাৰ BPFয়ে সেয়ে বিচাৰিছে এতিয়া পুনৰ শাসকীয় পক্ষলৈ অহাৰ বাট৷ ইতিমধ্যে একাধিক বাৰ মুখ্যমন্ত্ৰী ড° হিমন্ত বিশ্ব শৰ্মাক সাক্ষাৎ কৰিছে হাগ্ৰামা মহিলাৰীয়ে৷\nশাসকীয় BJP-AGP-UPPLৰ মিত্ৰজোঁটত অংশীদাৰ হ'বলৈ হাগ্ৰামা মহিলাৰীয়ে দুখনকৈ ক'ৰ কমিটীও ইতিমধ্যে গঠন কৰি দিছে ৷ এই কমিটী দুখনে BJPৰ শীৰ্ষ নেতৃত্বৰ সৈতে চলাই গৈছে এখনৰ পিছত আনখন বৈঠক৷\nBPFৰ শীৰ্ষ সূত্ৰই সদৰি কৰা মতে, হাগ্ৰামা মহিলাৰীয়ে মিত্ৰজোঁটৰ অংশ হ'বলৈ বিচাৰিছে৷ কিন্তু BJPয়ে বিচাৰিছে BJPৰ সৈতে BPFৰ চামিলকৰণ৷ চামিলকৰণৰ অবিহনে BPFৰে কোনো সম্পৰ্ক সম্ভৱ নহ'ব বুলি BJPৰ তৰফৰ পৰা ইতিমধ্যে জনাই দিয়া হৈছে৷\nBJPৰ শীৰ্ষ সূত্ৰই সদৰি কৰা মতে, হাগ্ৰামা মহিলাৰীয়ে দলৰ সৈতে আলোচনা কৰি চলিত মাহতেই নিজৰ সিদ্ধান্তৰ কথা জনাব শাসকীয় BJPক৷ BPFৰ মুখপাত্ৰ তথা বিধায়কৰ দুৰ্গা দাস বড়োয়ে সদৰি কৰা মতে ইত্যাদি দুখনকৈ দলীয় বৈঠকত মিলিত হৈছে হাগ্ৰামা মহিলাৰী৷\nশাসকীয় পক্ষত থকাৰ ইচ্ছাত আৰু বড়োভূমিত নিজৰ দিনত সংঘটিত দুৰ্নীতিৰ তদন্তৰ পৰা নিজক ৰক্ষা কৰাৰ স্বাৰ্থত এতিয়া হাগ্ৰামা মহিলাৰীয়ে BPFক BJPৰে চামিলকৰণৰ দিশত আগবাঢ়িছে৷\nইপিনে বদৰুদ্দিন আজমল নেতৃত্বাধীন AIUDFৰ পৰা পদত্যাগ কৰি BJPলৈ যাবলৈ সকলোখিনি প্ৰস্তুতি সম্পন্ন কৰি তুলিছে ভৱানীপুৰৰ বিধায়ক ফণীধৰ তালুকদাৰে। তালুকদাৰে BJPত যোগ দিলেও উপ–নিৰ্বাচনত BJPৰ পৰা টিকট পাবনে নাই স্পষ্ট নহয়। কিন্তু সমষ্টি উন্নয়নৰ বাবে মুখ্যমন্ত্ৰী ড° হিমন্ত বিশ্ব শৰ্মাক ৩৫টা প্ৰস্তাৱ আৰু দুহাজাৰ কোটি টকা বিচাৰিছে বুলি ইতিমধ্যে News18ক সদৰি কৰিছে ফণী তালুকদাৰে৷ এই হিচাপত অহা ২০ আগষ্টৰ পিছত ফণী তালুকদাৰে BJPত যোগদান কৰিব বুলি BJPৰ দলীয় সূত্ৰত প্ৰকাশ।\nFirst published: August 16, 2021, 8:46 AM IST